
IZVODI IZ RECENZIJA 


Prvi dojam: autor se trudi da označi onaj živi splet, onaj, 
da ga tako nazovemo, nevidljivi krvotok kojim je život 
ušao na stranice ovog rukopisa, a sa njih u svijest, ili, Još 
prije, u čuvstva onoga ko ga danas čita, kao i onog ko ga 
sutra bude čitao. To je ono čime se obezbjeđuje trajnost 
jednog spisateljskog djela; to je ona snaga kojom literarno 
štivo budi i izaziva imaginativnost čitaoca, umnožava 
njegove asocijacije i usmjerava njegova razmišljanja. 


Alija Kebo 


Začudnost i upitnost pred životom i životnim situacijama 
su zajedničke odlike njegovih junaka pa je svako 
oblikovanje karaktera povezano, kako sa opasnošću za 
fizički opstanak, tako i za bivstvovanje na način 
autentičnosti i identiteta. Zato je sam život hrvanje s 
vragom i borba protiv moćnih društvenih sila i nametnutih 
šema. Pokušaji prelaženja granica toga svijeta nisu 
spasonosna rješenja - naprotiv oni nemaju želju da napuste 
ili mijenjaju svijet. Oni žele samo da žive svoju prirodu 
jer su uvjereni da je to jedino ispravno i dobro. 


Kasim Korjenić 

ČEKAJUĆI NA NJIHOV 
DOLAZAK 


Ne treba odbaciti staru izreku da se poneko rodi 
deverli glave. Malo ko se kao Bećir u to uvjerio. 
Osamdesetu bijaše pregurao, a dobra se nije nagledao, a 
kamoli naživio. Od kako ga je Bog dao na ovaj svijet, vazda 
je bio u nekakvu belaju i jadu. Ali, nikad se nikom, da 
neko zna, nije požalio. Sve je nekako čuvao u sebi, muški 
podnosio, kako se obično kaže. I taman kad je pod starost 
dočekao malo rahatluka, osjetio je da ga zlo opet neće 
mimoići, jer on je zlo ćutio bolje od drugih. Zlo ga je, kao 
najgori saputnik, pratilo od kako je progledao. 

Bio je siguran da mu vrijeme ističe, mada duboko 
svjestan da on o isteku ne odlučuje. Ali, svejedno što ne 
odlučuje, ćutio je svim svojim bićem da ističe i da se suđeni 
čas polahko primiče. Previše je Znao da bi ga osjećaj u tim 
godinama mogao prevariti. 

Strah nije osjećao, žaljenje još manje. Nije, jer se 
naživio, nagledao i naslušao svega i svačega. Što god novo 


da doživi, bilo bi samo puko ponavljanje onoga što je već 
proživio. Zbog toga, valjda, Bog ljudima 1 daje da žive 
koliko žive i zbog toga se tamo ne ide kad je kome ćeif, 
nego kad je suđeno, kako je to zapisano u knjizi sudbine, 
Da ovaj svijet nije uređen na takav način, podosta bi 
ih bilo koji bi htjeli da odu što prije, ali bi puno više bilo 
onih koji nikada ne bi poželjeli da napuste ovaj svijet. I 
jedne i druge valja razumjeti. One, koji smrt uzimaju kao 
jedino spasonosno rješenje, ali i one druge, koji bi od nje 
bježali u nedogled. I jedni i drugi imaju svoje razloge. 


Bog zna koliko je ljudi, ophrvano svakojakim 
Božiji protivnik samo uvećao, kidisalo na vlastiti Život. 
Od malog jada ljudi ne kažu da za čovjeka nema goreg 
stanja kao kad se Bog ogluši a šejtan priskoči. Koliko ihje 
samo, zaboravljajući na Davaoca života i smrti, donijelo 
odluku da napuste svijet, misleći kako je na njima da odluče. 

Do sudnjeg dana živi će o njihovim postupcima 
raspravljati, nikad načisto gdje da ih svrstaju, u hrabre ili 
kukavice. Šejtanska rasprava, jer oni, uistinu, nisu ni jedno 
ni drugo. Rješavajući vlastiti problem, oni iza sebe otvaraju 
i ostavljaju sijaset drugih. Zato je pitanje da li im je za taj 
čin trebalo više hrabrosti ili kukavičluka manje važno. 

Oni drugi, opet, kojima je Bog samo rahatluk i životne 
blagodati ponudio za jedino iskušenje, najradije bi se na 
ovom svijetu zadržali vječno. Oni o smrti zapravo i ne 
misle, prije nego ih zadesi bolest ili starost. Samo te dvije 
pojave unose nemir i paniku u njihove živote. Zato uvijek 
kasno shvate da se podarenim im blagodatima, kad se 

suđeni čas primakne, mladost i zdravlje ne mogu vratiti. 
Lijekovi, koliko god bili djelotvorni i ma koliko bitki 
dobiju, rat završavaju poraženi. Bore se urezuju ma ko da 
spravlja pomade. 


Bećir je bio na sredini, ni tamo ni amo, što bi se reklo. 
Najradije bi onaj svijet volio ugledati što prije. Što je 
moguće prije, jer ako oni dođu, a doći će sigurno, kad-tad, 
znao je šta mu se sprema i šta će uraditi dočepaju li ga se. 
Ali, ni na kraj pameti mu nije bilo da on donosi odluku 
kad će ugledati drugi svijet, o kome se puno govori, a malo 
zna. Njegovo uvjerenje da odluku o životu i smrti ne donosi 
on bilo je toliko snažno da bi sad, kad ga je starost ophrvala 
i izdala snaga, izlaz tražio u dizanju ruke na sebe. 


Da je mlađi, ne bi on njih ni čekao. Ne bi Bećir bježao, 
otišao bi on prije nego što bi oni došli. On bi mogao otići, 
samo s jednim razlogom, da se vrati 1 da ih zaskoči, kad 
mu se najmanje nadaju, kako je on to Znao, kao malo ko. 

Ako znaju da je tu, gdje je odlučio ostati, jasno im je 
da više ne može otići. Ako znaju, nastojat će da dođu što 
kasnije. Što kasnije, jer on je dobro poznavao njih kao što 
su i oni poznavali njega. 

Znao je Bećir da oni imaju jedan debeo razlog da 
dođu što kasnije, ako baš znaju da je on tu. Ako znaju da 
ih on očekuje, da im se nada, računat će da će njegova 
muka biti veća što više budu kasnili. Bili su u pravu. Bećir 
bi, ako je već suđeno da bude, najvolio da se to dogodi što 
prije. Ali čekat će, do kraja biti dosljedan, jer on ne bi bio 
to što jeste, da ih ne sačeka. 


Godine mu više nisu dozvoljavale da se sa prob- 
lemima suočava na način kako je to ranije činio, bez straha 
i zebnje, nesigurnosti... Valjda je zato i htio da se sa 
nadolazećim opasnostima suoči sam, bez svjedoka. Ako 
ništa drugo, barem će ga zapamtiti onakvog kakvog su ga 
poznavali. Ako i poklekne, pokaže trun straha, nesigur- 
nosti, bar niko neće vidjeti. 

="Djeco moja", počeo je Bećir sa pričom kad je već 
svima postalo jasno da se belaj sprema, "'vi put pod noge, 
jer oni će brzo doći. Vi ne znate ko su četnici i šta su sve 
kadri napraviti. Idite i spašavajte glave, jer oni su nakastili 
'vamo. Osjećam da se neće zabaviti. Ja ostajem na 
topraku." 

"Babo, ti ćeš s nama. Mi ćemo...", nije dovršio sin, a 
Bećirov glas, iako staložen i nekako tih, natjerao ga je da 
umukne. 

"Nema te sile, osim Boga dragoga, koja bi me odavde 
mogla pokrenuti. Ja sam riješio da ostanem i ostat ću. Ako 
mrijet bude suđeno, hoću da umrem na svom." 


Kerim je znao da je svako dalje ubjeđivanje 
besmisleno i da babu pod starost, bude li se protivio, može 
samo nasrditi. Valjalo se pomiriti s njegovom, jer je 
njegova uvijek bila zadnja. Ostalo mu je samo da posluša 
njegove zapovijedi. 

Sve je sutradan uradio kako je babo zamislio. Iznad 
zaseoka nalazi se jedna jaruga, povrh koje se uzdižu strme 
litice, do koje je vodio mali, gotovo neprimijetni, puteljak. 
Tu je Kerim razapeo šator, prenio nešto hrane, šporet i 

posteljinu. U sumrak je, preko brda, sa porodicom krenuo 
prema Mostaru. 

Babo, majka i jedna komšinica, kojoj bolest nije 
dozvoljavala da krene, ostali su ispraćajući ih maglovitim 
pogledima koji su se probijali kroz suze što su navirale. 


Dokasno je Bećir ostao vani, oslonjen uz drvo. 
Prisjećao se dugih godina patnje i samoće. Ni četrdeset 
dana četrdeset i treće godine, za onog rata, nije proveo sa 
ženom, a već su došli po njega. Mobilizacija. Taman se 
jedne vojske kutarisao, došla druga. Valjalo je krenuti. 

Računao je da će se vrtjeti po Mostaru i okolini, kako 
su svi pričali. Vojska k'o vojska. Vazda selamet a selameta 
nigdje. Ni u snu nije pomišljao da bi do Njemačke mogao 
doprijeti. 

Ostatak rata proveo je u SS trupama u Njemačkoj. 
Sreća da nije išao na front. Bio je vozač. Jedne prilike je 
vozio do Brčkog, susreo nekog poznanika koji mu je kazao 
da mu je žena rodila sina i da su svi njegovi dobro. I selam 
im je spremio. 


Po kapitulaciji Njemačke i raspuštanju vojske svima 
rekoše da slobodno mogu nazad, u svoju zemlju. Ali, 
uhapsili su ga čim je stigao u Mostar. Samo što je iz voza 
iskoračio ščepala su ga dvojica i pravo s njim u Ćelovinu. 

U zatvoru se nije zadržao. Nije se mogao pomiriti da 
tu, samo nekoliko kilometara od kuće, treba čamiti bez 
valjanog razloga. Zatvor najteže pada čovjeku koji se ne 
osjeća krivim. Zato je sva svoja razmišljanja usmjerio u 
jednom pravcu. Kako pobjeći? Jedne noći uspio je prevariti 
stražu 1 umaći. 


LI 


Da li se prevario u računu, nikad nije razmišljao, a | 
da jeste, kakve koristi je mogao imati od toga. Prevario se 
ili nije, samo kući nije smio. Bilo mu je jasno da je ona 
istoga dana stavljena pod nadzor UDBE. Znao je da bi ga 
ščepali čim bi se pojavio. 


Te dane, dvije godine i četiri mjeseca samoće, urezat 
će mu se u pamćenje. Osam stotina 1 pedeset dana i noći, . 
prikrivajući tragove, proveo je u brdima iznad Mostara. 

Na bjekstvo se odlučio jer je njegova savjest donijela 
oslobađajuću presudu. 

"Nisi kriv, Bećire", razgovijetno je čuo njen reski glas, 
koji je odzvanjao glavom. 

Zatvorski zidovi su bili isuviše lohotni da bi ga mogli 
zadržati nakon saslušanja i presude pred vlastitom savješću, 
koja je bila sve, 1 tužilac 1 branilac, 1 sudija 1 porota. 

Jest, okrvavio je ruke. Ubijao je, sakriti se ne može. 
Ali, nikad bez razloga. Nikad puška iz njegovih ruka nije 
opalila, niti je potegao nož iza pojasa, a da za to razlog, i 
to podebeo, nije postojao. Na pravdi Boga nikad ni mrava 
ne bi zgazio. 

Ubijao je samo one koji su namjeravali ubiti njega. 
Ne samo njega. Koji su pošli da na pravdi Boga biju narod. 
Odlučno bi pred takve stao ne pokazujući trun straha. 
Najviše zbog toga, te odlučnosti, sve do njegove 
mobilizacije u SS jedinicu, četnici nisu zalazili u Rabinu. 
Bećira su se bojali kao zmije, mada ni njemu samom nije 
bilo jasno zbog čega. Jest da se silnik, ukoliko bi na njega 


naletio, doma ne bi vraćao. Ali, ko bi s mirom dolazio, sa 
Bećirom nije imao problema. 

Prvi put, kad su ga mobilizirali u ustašku milicii ju, ubio 
je čovjeka. Izletio je iz šumarka ispred njega, s puškom u 
rukama. Nije imao izbora. Bilo je: on ili Bećir. Iskoristio | je 
vještinu baratanja oružjem. Munjevito je reagirao. 

Iz srdžbe nije ubijao i nikad sržba u njemu ne bi 
proradila. Kad bi se kao mladić i zaletio, da problem riješi 
naprečac, snagom mišica, neka nevidljiva sila bi mu 
zaustavljala ruku i smirivala je. 

Zapamtio je dobro skoro svaku riječ jednog starog 
hodže, kojeg bi na sijelu slušalo i staro i mlado. Toliko 
upečatljivo bi govorio, kao da je sam prisustvovao 
događajima o kojima je govorio. Bećira je priča o hazreti 
Aliji, kao mladića, toliko dojmila da se cijeli život baš 
tako nastojao 1 ponašati. U podne, uponoća, bi naizust 
mogao ponoviti svaku riječ hodžine pripovijesti. 

Eh, kakav je hazreti Alija gazija bio, da znate. U 
žaru borbe padali su i konji i njegovi protivnici. Jednim 
zamahom sablje glavu bi otkidao i neprijatelju i njegovom 
konju, moreš mislit. Ali, jedne prilike, Allah Milostivi je 
odlučio da ga iskuša, da provjeri snagu njegovog uvjerenja. 
U žaru borbe, neprijateljski konjanik ga je, kad su im se 
pogledi susreli, pljunuo u lice. Alija zamahne i onda naglo 
zaustavi sablju, pa mu kaže: "Tebe neću ubiti, jer si me 
uvrijedio, i kad bi te ubio, učinio bih to iz srdžbe, a ne u 
ime Allaha Milostivog, koji me na pravi put uputi." "Eto, 
vidite", nastavljao bih onda hodža, "musliman ni u najvećoj 
nevolji ništa ne smije činiti što se Allahu Svemogućem ne 
bi dopalo. Jer, ko to ima pravo da ubija iz vlastite srdžbe. 


Gdje bi to vodilo..." 

Držao se Bećir hodžinih upozorenja 1 nikad mu se 
dogodilo ne bi da bi srdžba nadvladala razum. 


Sudbina se opet poigrala s Bećirom kada je pomišljao 
da će bar u starosti rahat umrijeti. Opet je ostao sam. Jest 
da su tu, s njim, dvije žene, ali za njih nije razgovor kakav 
bi on vodio. Opet je za sagovornika imao sebe samog, kao 
nekada, prije četrdeset i sedam godina. Ali, nije Bećiru 
posebno smetalo što nema sagovornika. Ionako ih, da su 
mu bili potaman, za života nije susreo puno. Više je sam 
sa sobom razgovora obavio nego sa svim ljudima, za 
života, zajedno. Držao je da čovjek, koji sam sa sobom 
nije razgovarao, pametnu nikad i nije progovorio. 

Razgovor sa samim sobom izoštrava pamet. Kad je 
još čovjek sam, pa ni s kim, sve da hoće, ne može 
progovoriti, pamet se još bolje izoštrava. Teško da ima 
nešto, što bi za čovjeka bilo važno, čega se ne dotakne 
usamljena misao. Pogotovo ako ta samoća potraje, kao 
što je potrajala njegova. 

Prvih dana samoća čovjeka goni da moždane pipke 
pruža svuda, na sve strane, zbog čega ništa ne može ni 
dokučiti, niti na što iznaći odgovor, ali kasnije, kad se na 
samoću navikne, kad shvati da bi mu društvo moglo biti 
veći dušmanin od samoće, pamet polahko ulazi u sigurno 
korito, a odgovori na svako pitanje sami nadolaze. 


Nakon bjekstva iz Ćelovine, krivce za svoju tešku 
sudbinu tražio je samo izvan sebe. Ni u jednom trenutku 
nije pomislio da bi bar za djelić zle sudbine, koja ga bijaše 
snašla, krivice moglo biti u njemu. 

Šejtan je tih dana bio uz njega, prisjećao se Bećir 
prvih dana samoće, prebirajući po pamćenju. I na Boga 
ga je htio huliti. Prvo, ne bi li Ga optužio za sve što ga 
snašlo, poslije da sebe ubijedi da ovaj svijet 1 nema 
Gospodara. 

Prisjećao se da ga je od šejtana, da prosto čovjek ne 
povjeruje, spasio običan opušak, nedovršena cigareta, 
nervozno ugašena na velikoj kamenoj ploči. Sad kad bi 
nekome objašnjavao da je jasno mogao razaznati koja je 
cigareta ugašena normalno, koja nervozno, onaj ko bi ga 
slušao mogao bi pomisliti da nije pri svojoj, da ga je pamet 
napustila, da je fantazirao. Ali, on je jasno, tog paklenog 
dana, kada mu se šejtan nastojao primaknuti što bliže, 
uočio da je ta cigareta bila ugašena u nekoj žurbi, nervozi, 
panici. 

Najvjerovatnije je da je onaj što je duhanio primijetio 
opasnost, a kad čovjek uoči opasnost, njegovi pokreti 
postaju brzi i nervozni, nekontrolirani. Znao je to po sebi. 
Taj ko je ugasio cigaretu učinio je to kao da mu se u ruci 
nalazila glavnja, a ne običan cigar duhana. Vrh, gdje se 
nalazio žar, bio je sav išćiritan'", a na kamenu je ostala 
ogromna crna mrlja, kao da je ugašena cijela kutija a ne 
samo jedna jedina cigareta. 

Taj što je gasio, zaključivao je Bećir, ili je on nekog 
gonio, ili je neko gonio njega. Ako je gonič, u redu. Ništa 
neobično. Bio je svjestan da svakodnevno tumaraju ovim 
brdima, tražeći njega, ali ako nije, onda je još neko u ovom 
brdu dijelio njegovu sudbinu. Samo taj nije znao za Bećira 
niti je Bećir znao za njega. 


"izlomljen, smrvljen 


Taj opušak ga je spasio od šejtanskog prisustva. 


Čim se se vratio u skrovište, počeo je sam sebe da 
kori. Kako je samo mogao dozvoliti da mu se takve 
bogohulne misli ušuljaju u glavu, da mu se šejtan toliko 
približi i da ga navodi na ružne pomisli. Gotovo da ga na 
rub nevjerstva doveo, ali, eto, opušak ga spasio. Sreća 
njegova. 

Misli su mu navirale u glavu i počele svoje svakodne- 
vno sučeljavanje. Da li ga je toga dana i meleć posjetio pa 
ojačao onu drugu stranu, kojom šejtan još ne bijaše 
ovladao, pouzdano nije mogao znati, ali je naslućivao da 
mu se s Božije strane nešto moralo primaknuti. Znao je 
posigurno samo da je pokrenuo raspravu kakva se u 
njegovoj glavi, s takvim žarom, nije vodila nikada ranije. 

Da je kakav vjernik bio, nije, što jest-jest. Sve što je 
naučio, naučio je u mejtefu, kao i ostala djeca. Ali, sve što 
je bio stariji, pregibao se sve manje. Sve što je od vjere 
upražnjavao, pravo zboreći, spalo na ono kad hoćeš jesti, 
bismillah, kad završiš, elhamdullillah, i to je sve. Jest, vala, 
i na džummu se redovno išlo, pa i za Ramazan se postilo i 
klanjalo. Ali, sve je to nekako bio više običaj nego stvar 
čvrstog uvjerenja. 


O Bogu previše nije razmišljao, o smrti još manje, 0 
onom iza nje nikako... Ali, kako je na opušak naišao, 
otvorila se diskusija, kao nikad prije. Sam sebi je počeo 
postavljati pitanja i tražiti odgovore. Ona njegova strana, 
koju je sigurno obišao meleć, najednom se trznula, 
spašavajući ga iz šejtanskih kandži. 

Ima li i jedan čovjek na svijetu, kojeg bi mogao 
ubijediti da taj cigar, čiji je izlomljeni dio pronašao, niko 
prethodno nije pušio? Zaključio je da nema. Svako bi rekao 
da je najobičnija budala, kad bi tako nešto izustio. Ima li 
iko na ovom svijetu, opet se javio onaj glas u njemu, koga 
bi mogao ubijediti da je taj opušak sam od sebe nastao, 
nekim prirodnim redom stvari? Nema? Kome bi god takvu 
mogućnost kazao, proglasio bi ga luđakom. 

Odgovori su, nakon što je suočio dvije nepomirljive 
strane, počeli nadolaziti. Cigaretu je neko morao pušiti, 
prije toga smotati, prije motanja duhan i ćat nabaviti, da 
ne ide dalje, da je neko taj duhan, opet, morao posaditi, 
okopavati, obrati, nanizati, osušiti, iskrižati... Pa kad bi 
još sve pričao šta je potrebno uraditi, da bi se do motanja 
i upaljača, koji cigareti udahnjuje život, došlo... Zaključio 
je, nema čovjeka koji bi povjerovao u slučajnost prisustva 
opuška u sred brda, koje je za utočište izabrao. 


Zadovoljan vlastitim odgovorima, najednom mu je 
postalo nejasno kako to da ima toliko ljudi, i to svakim 
danom sve više, koji su skloni tvrditi da je cijelo brdo, u 
kom se skriva, nastalo samo od sebe, nekim prirodnim 
redom stvari, a da iza njegovog stvaranja niko ne stoji. Da 
je, opet, samo to brdo, u kom se skriva, nego sva brda i 
planine, rijeke i mora, sve zvijezde, koje je na besposlici, 
u ljetne večeri, posmatrao, diveći se njihovoj mirnoći... 
Sve više je ljudi koje je šejtan pokorio i natjerao da vjeruju 
kako je sve to nekako samo od sebe, nekom unutrašnjom 
snagom nastalo, ali ta snaga nema ni ime ni prezime, niti 
je o njoj baš previše poželjno pričati. Nađeš opušak i, 

biva, jest neko je to napravio, a eto ci jeli svijet nije napravio 
niko, nego je sam od sebe nastao. 

Toga dana je učvrstio svoju vjeru i šejtan mu se više 
nije primicao. Uvjerio se Bećir da samoća i dosada 
mobiliziraju ljudsku pamet, misao. I još nešto. Zaključio 
je da njemu hoće doći glave oni što ne vjeruju u ono što 
on vjeruje i da je u tome podobar dio njegova grijeha. 


Osjećao je, tih dana, kako mu samoća 1 stalna 
bojazan, da ga kojim slučajem ne otkriju, izoštrava čula. 
Činilo mu se da je svakoga dana bliži carstvu životinja, 
nekako dalji od sebe, od čovjeka, ako se više čovjekom 
mogao nazvati. 

Ponekad je, čudeći se sam sebi, napipavao uši. Činilo 
mu se da rastu, da su drugačije, da su na rubovima oštrije, 
poput vučijih. Uvjeravao je sam sebe da ne bi bilo veliko 
čudo da baš i rastu, koliko se samo naprezao da čuje i 
raspozna svaki šum, i da se posigurno uvjeri da li je ljudski 
ili životinjski. Osjećao je da mu je i vid ojačao, ili je samo 
umišljao, nije bio sasvim načisto. Vid s godinama slabi, a 
kod njega je, činilo mu se, svakim danom bio bolji. 

Cutio je tih dana, dok se skrivao, kako se pretvara u 
zvijer, samo nije bio siguran u koju zvijer se pretvara, 
postaje li zloćudni vuk, lukava lisica ili plašljivi zec. 
Zaključio je da je on najvjerovatnije bio i vuk, i lisica, ! 
zec istovremeno. Vuk je morao biti, stalno spreman da 
zgrabi i rastrga svakoga ko mu se primakne. Ako on ne 
rastrga goniča, gonič će rastrgati njega. Ali, i lisica je bio, 
Jer, ako njegovi gonitelji koji ga traže, a traže ga sigurno, 
budu brojniji i jači, preostajalo mu jejedino da poput lisice 

zavara trag. I zec je morao biti, ma koliko se s tim teško 
mirio. Plašljiv nije bio, pa mu je taj zaključak najviše 
smetao. Ali, morao je biti. Ako hoće spasiti glavu, valjalo 
mu je spavati otvorenih očiju. Kažu da zec tako spava. 
Morao je biti i brz kao zec, ako zakažu snaga i lukavstvo. 


Karte su mu, u vrijeme skrivanja, pričinjavale 
posebno zadovoljstvo. Dosadu je najviše razbijao kartajući 
sam sa sobom. Toliko je bio vješt u igri žandara da ga 
kasnije niko nije mogao pobijediti. Dolazili su mnogi da 
se okušaju, ne bi li nad Bećirom osjetili slast pobjede, ali 
to nikome nije polazilo za rukom. 

Koliko je sam sa sobom partija odigrao, ni sam nije 
znao. Stotinu puta se nasekirao kad bi ga onaj drugi, koji 
je opet bio on, pobijedio u igri, u brdu, kakvom zapećku, 
gdje bi boravio i on i protivnik protiv kojeg je igrao. 


Toliko se Bećir na samoću, brda, škripove i pećine u 
njemu, bijaše navikao da ga je i sama pomisao na život 
negdje drugo plašila. To brdo mu je pružalo zaštitu i 
sigurno je da bi mu nedostajalo ako ga uhvate ili se preda. 
Nije mogao da vjeruje da mu se i ta riječ u glavu najednom, 
bez nekog posebnog povoda, ušunjala u glavu. Da se 
preda? Čuj, preda! Otkud mu se samo takva misao mogla 
uvući u glavu? Ni govora o predaji, taman do smrti tumarao 
ovim habesinama, po kojima hodaju zvijeri i on, svakim 
danom sve više zvijer. 

| Ko zna, možda mu i dojadi, pa se baš preda, napadalo 
ga je ono njegovo drugo ja. Nije se na tu drugu stranu, 
koja je predaju spominjala, previše ljutio. Ta i ona ima 

pravo da kaže šta misli. S druge strane, čovjek nikad nije 
načisto šta će uraditi. Pri onoj pameti predati se nije 
namjeravao. Ali, pamet je na onom vaktu od danas do sutra. 
Danas jedna, sutra možebit druga. 

Odlučio je suočiti dvije pameti, koje se ni u čemu 
nisu slagale i pokazivale sve više međusobnog neprijate- 
ljstva. Znao je da i jednu i drugu valja držati pod nadzorom, 
pustiti ih da razgovaraju i svađaju se do mile volje, ali ne 
dozvoliti ni jednoj da pobijedi ili da, ne daj Bože, jedna 
drugoj dohaka, da uživa u pobjedi. Valjalo je bez ljutnje 
saslušati 1 jednu 1 drugu. 

Toga osamsto četrdeset devetog dana upornog 
skrivanja, ne sluteći šta se sve okolo zbiva, Bećir je odlučio 
malo više porazmisliti o prijedlogu one druge strane, koju 
je dotada manje slušao 1 od koje se uporno sakrivao. 

"Valja mi razmišljati i o predaji", iznenada mu je 
sinulo. "Imam li ja pravo da se ne predam?!," pitao se. 
"Otkud mi pravo na slobodu, ma koliko teška bila, kad 
zbog te moje slobode drugi pate. Evo, svaki bogovetni 
dan ih gonjaju da mene traže i dok mene ne nađu, njima 
neće dati mira. Živa mira nemaju radi mene i moje slobode. 
Da je barem sloboda, kakvu priželjkujem, ni pola jada." 


U sami akšam toga dana pobijedila je misao onog 
drugog Bećirovog ja. 


U maloj sobi zbilo se više od trideset ljudi. Svima se 
valjalo odazvati na ovaj sastanak. Vlasti kažu da se Bećir 
mora uhvatiti. Ne doći na poziv vlasti i ne vijećati o lovu 
na Bećira, značilo bi baciti sumnju na sebe. Kada bi ba 
od toga neke koristi bilo, ni pola jada. 

Sastanak, kome su morali prisustvovati svi domaćini, 
podobro je odmakao. Padali su razni prijedlozi, gdje da ga 
traže, kako da mu dohakaju, a onda je neko iznenada 
pokucao. Okupljeni su se, prekidajući razgovor, kao po 
kakvoj komandi, najednom okrenuli prema vratima, na 
kojima se pojavila krupna figura čovjeka, kojeg su Svi 
dobro poznavali. Automatska puška bila mu je bila 
obješena preko prsiju, bombe visile o opasaču. 

Bećir Ačkić! 

Niko od prisutnih mu se nije nadao na ovom sijelu. 
Kome je to i na kraj pameti moglo biti da će u ovu kuću 
bahnuti čovjek, kojeg sva milicija u ovom kraju traži, O 
kome se vijeća, kojeg treba uhvatiti. 

Zapisničaru je, od silnog straha, koji je ulijevala 
krupna prilika na vratima, olovka ispala iz ruke. Zavladao 
je tajac, koji niko kadar nije bio prekinuti. Za tako nešto 
bilo je potrebno previše hrabrosti. Na Bećiru je ostalo da 
tu mučnu šutnju prekine. 

"Ima li ovdje mjesta za mene?"', odrešito je rekao. 

Neko od prisutnih se pribrao i pozvao ga da sjedne. 
Gužva u prostoriji je bila tolika da su ga gotovo na rukama 
prenijeli u čelo, gdje su sjedili ljudi, koji su vodili sastanak. 

"Znam da me tražite i da vam zbog mene ne daju 
mira. Evo, ja sam doš'o. Odlučio sam da se predam. Samo, 
nemojte misliti niti bi bilo kome preporučio da me savjetuje 
i nagovara da odložim oružje. Ja ću poći gdje treba, samo 
moram vam nešto reći, da znate. Šta će sa mnom biti, nije 
više ni važno, ali sad vam ovdje, pred svima, kažem da 
nikome nažao ništa nisam učinio. Većina vas koji ovdje 
sjedite dobro zna da je to što govorim istina, samo što vi 

ovdje niste zaduženi da mislite, nego da izvršavate naredbe. 
Zato, neka sud kaže svoje. Ja sam spreman poći sa 
dvojicom do prve straže." 


Istu večer bio je u zatvorskoj ćeliji. O vlastitom 
postupku, iznenadnoj odluci da se preda, više nije 
razmišljao. Svakako bi se to dogodilo jednog dana. Jednom 
bi se, kako god okreni, sa tim morao suočiti. S druge strane, 
bolje da se u ćeliji našao vlastitom odlukom, nego da su 
ga uhvatili 1 tu ga strpali. Da je donio drugačiju odluku, 
ko zna da li bi i dospio tu gdje se nalazi, iza zatvorskih 
rešetaka. Da je po brdima nastavio tumarati i da su ga kojim 
slučajem uhvatili, najvjerovatnije da ne bi ni stigao do 
zatvora. Ni prvi ni zadnji ne bi bio za kojeg bi rekli da je 
pokušao pobjeći. 


Te noći, kada se, poput kakve utvare, pojavio na 
sijelu u Rabini, nije ni slutio niti je mogao naslutiti šta se 
zbiva u Blagaju, bolje rečeno u Nevesinju. Iste noći, kad 
tako hoće da bude, u sami akšam, četrnaest udbaša 
bahnulo je u malu kuću u Blagaju, gdje je stanovala 
Bećirova žena. Navraćali su oni i ranije, ali ne bi se 
zadržavali, niti su Zejnu opterećivali suvišnim pitanjima. 
Ovoga puta bili su neuporedivo drskiji. Naredili su joj 
da istog trenutka pođe sa njima. Valjalo se zaputiti u 
Nevesinje. Pješke. 

Nekoliko inspektora Udbe smjenjivali su se tu noć, 
ispitijući je o Bećiru. Zejna je svakom odgovarala isto. O 
Bećiru ne zna ništa. Svim isljednicima je odgovarala da 
ga nije vidjela od kako je umakao iz zatvora. Čula je, 

govorila im je, da se negdje krije, ali njoj se nikada nije 
javio niti je ona mogla znati gdje se nalazi. 

Kako je vrijeme proticalo, a da baš ništa, ni jednu 
jedinu riječ, iz nje nisu mogli iscijediti, udbaši su postajali 
bezobzirniji. Jedan se nije mogao suzdržati. Udario joj je 
žestok šamar, da se jedva održala na nogama. Svejedno, 
Zejna je i nakon toga, i još jednog šamara i prijetnji 
pištoljem, govorila isto. Za Bećira ne zna ništa. 


Negdje pred zoru, kada je umor bijaše savladao, neko 
je, kao bez duše, uletio u Policijsku stanicu. Čula je njegovu 
dreku iz male samice, u koju su je strpali. 

"Bećir se noćas predao. U zatvoru je. Gotovo je", 
likovali su. 

Pola sata kasnije, jedan od isljednika, kojeg je 
poznavala kao finog i uljudnog čovjeka, prišao joj je, 
koristeći odsustvo onih drugih, koji više nisu nalazili za 
shodno da je bilo šta više pitaju. Bećir se, opet, predao, 
pa je i njihov posao završen. Na Zejnu su gotovo i 


zaboravili. 
"Bogati, Zejno, jesi li sve ovo vrijeme viđala Bećira? 


Eto, predao se... gotovo je?" 
"Jesam li ga viđala, kažeš. Ne mogu reći svaku večer, 
ali najviše sam išla i nosila mu hranu i vodu." 


Brdo i samoća su opet, nakon toliko godina, bili 
njegova sudbina. Čekajući na katile, razmišljao je o 
danima, koje je provodio u brdu. Razmišljao je o Zejni. 
Samo se na nju mogao osloniti. Kako tada, tako i sad, 
uvijek je bila uz njega. Korio je sam sebe što ni njoj u 

početku nije potpuno vjerovao. Sumnjao je u sve i svakoga, 
pa čak 1 u Zejnu. Preko nje bi ga najlakše otkrili. 

Još više se sam na sebe rasrdio kad su mu rekli da 
Zejnu ništa nije moglo slomiti. Hodža Jusuf je bio u pravu. 
Svaka mu je dukata vrijedila. 

Mjesec dana je moglo proći od dana kada se Zejna 
obrela u njegovoj kući, kada ga je posjetio mudri hodža 
Jusuf. Zapamtio je svaku njegovu riječ. 

"Nešto si, Bećire, veliko učinio. Veliki si sevap 
uhvatio pa ti Bog Zejnu podari. Ja sam je ispratio i znam 
da će ti biti odana supruga. Ni koliko trun ne smiješ 
posumnjati u njenu vjernost i karakter, jer ja sam bio na 
njenom ispraćaju kad tvoji prosci dođoše. Hairli je to bio 
ispraćaj. K'o dženaza!" 

Bećiru ništa nije bilo jasno. Kakva je to svadba da na 
dženazu najviše sliči?! Još i hairli! U prvi mah je pomislio 
da je stari Jusuf možebit pomatušio, dok je počeo miješati 
svadbe i dženaze. Ali, Jusuf mu nije uskratio objašnjenje. 

E moj Bećire, da ti znaš što ja znam, ni koliko je 
mrva ne bi posumnjao. Vidiš, moj Bećiraga, ako se mlada 
puno misli, te bi li - ne bi li, ili ako joj, kad krene, rastanak 
sa roditeljima bude teretli, brak ti je tu lohotan. Ako je 
žensko hairli, onda mlada jedva čeka kad će je povesti u 
vječnu kuću, čovjeku sa kojim joj valja dijeliti dobro i 
zlo. Zato mlada, ako je hairli, ne smije biti tužna kad pođe 
iz roditeljskog doma, nego vesela, kakva je bila tvoja Zejna. 
Tužni trebaju biti samo njeni roditelji, zbog rastanka s 
njom. Taman k'o na dženazi. Mejt jedva čeka kad će ga 
ponijeti, jer to je put u vječnu kuću. Ako je dobra djela 
činio, njegova želja da ga što prije ponesu je još jača. Tako 

je i sa mladom. Pa zar ti mlada ne sliči na mejta. Mejt je u 
bijelim ćefinima, a mlada, zar njena vjenčanica nije bijela? 
Pa vidiš, moj Bećire, ko to mejta oprema, ako je žensko? 
Opet žensko. Muško se tom poslu ne primiče. A ko mladu 
sprema u vječnu kuću, tamo gdje je odlučila da pođe? Opet 
žensko. Mušku pristupa nema. I kad je to sve tako, i kad 
mlada, taman k'o i mejt, jedva čeka kad će na vječni put 
krenuti, a vječna kuća u koju ide je mladoženjina kuća i 
kad oni što ostaju, plaču zbog rastanka, a ona vesela što 
kreće, put je hairli, i život je hairli. E tvoja Zejna je tako 
otišla iz roditeljskog doma. Vidio sam da jedva čeka, kad 
će je povesti tvoji prosci. Vidio sam i znam da će ti biti 
hairli, dobra i odana žena. Zato pazi kako s njom postupaš, 
jer ona ti je k'o meleć, a ti si plahe naravi. Prije ćeš ti nju, 
garantiram ti, iznevjeriti, nego ona tebe." 


Sve je bilo baš kako je hodža Jusuf rekao. Nikad ga 
nije nasekirala. Kad mu je najteže bilo, kad su ga svi, osim 
Boga dragoga, napustili, Zejna je bila uz njega. 

Na svu sreću, Bećir je u zatvoru susreo Atifa, koji 
čestitih ljudi sreo poput njega. Još je u zatvoru bio na službi. 
Ali, kad je neko čovjek, onda je nevažno gdje je i šta radi. 
Njega ništa nije moglo iskvariti, ponajmanje karijera, koja 
se u zatvoru najbrže mogla steći. Stisni oči i udri. Po tuđim 
leđima, bezbeli. Još ako svoga podobro izdegenečiš, 
unapređenje ti ne gine. 

Bećiru nikako nije bilo jasno kako taj čovjek tu ikako 
prebijajući zatvorenike po ćelijama. Dobro je zapamtio 
njegove riječi kada se prvi put našao u Ćelovini. 

"Pazi se ljudi ovdje, jer što ova čaršija može rodit a 
ne zna odgojit, to nigdje nećeš naći. Ja sam ovdje rođen 1! 
odrastao sam u ovoj čaršiji i znam kako ko diše. Kad si 
najsigurniji i kad ocijeniš da bi ti mogao biti prijatelj, bježi 
od njega što dalje. Nema čaršije da pametnijeg može roditi, 
ali u onom dalje je problem. Kad se na soj i pamet prilijepi 
neodgoj, od te sorte nema gore. Pametan a govno. E toga 
ćeš ovdje naći koliko god hoćeš." 

Na stotine puta se u te riječi mogao uvjeriti. U njedra 
se čovjeku uvuče, a onda ti zabije nož u leđa. Sve za interes. 
Samo jednom Bećir se prevario, rekao dvije tri riječi viška. 
Do smrti ga je ispod rebara žigalo. 


Osjećao je nevjerovatan prezir prema ljudima sklonim 
da zarad napretka u poslu žrtvuju baš sve. Poseban nemir 
obuzeo ga je po saznanju da je njegov bliski rođak Avdo 
najgrlatiji na sastancima, na kojima se o njemu i njegovom 
privođenju raspravljalo. 

U početku nije mogao da povjeruje da bi on mogao 
pasti tako nisko i da u tome nalazi način kako da se dodvori 
vlastima. Čuo je on da se Avdo kutarisao tokmaka i krampe 
i dobio posao portira u banci, da je pripasao pištolj, da mu 
je uniforma postala toliko muteberna da se skoro i ne 
presvlači, da mu je veća plaća... Ali da se vlastima baš na 
taj način, podstrekavajući ljude na njegovo hapšenje, 
nastoji odužiti, Bećir nije mogao da razumije. Nije mogao 
da vjeruje mada je dobro znao da Avdu pamet nije previše 
osvojila. 

Daje sve što je čuo gola istina, uvjerio se posmatrajući 
ga na čelu grupe dobrovoljaca, koja je prečešljavala svaki 

pedalj brda, nadajući se da će nabasati na njegov trag. Toga 
dana je donio odluku da posjeti rođaka. 

Rizikujući da bude otkriven i uhapšen, jedne večeri 
se spustio do čaršije. 


"Merhaba, Avdo", rekao je Bećir izlazeći iz mraka. 

Avdo se skamenio od silnog straha ne vjerujući 
vlastitim očima da se čovjek, koga toliko traže, najednom 
našao u sred čaršije. 

"Mmmm... Bećire... oklen tebe... je li mo...'', zamucao 
je ne znajući šta mu je činiti. 

"Doš'o sam da kahvu popijemo, rođače. Baš sam se 
nešto s tobom merakli sabrati." 

"Kako misliš, sa mnom? Kako ću ja, ja..." 

"Muajem? sam doš'o da s tobom kahvenišem. Sad 
ćemo zajedno do gostione gdje sjediš i da ti jadna majka 
nije da nešto pokušaš, jer ja sam svoju glavu davno riješio, 
a ti do svoje, vidim, držiš k'o da pametnije nadaleko nema. 
Ubit ću te k'o zeca budeš li išta sumnjivo pokušao"', strogo 
ga je upozorio Bećir, pokazujući mu pištolj, vraćajući ga 
istog trenutka u džep dugog crnog kaputa. 


Više od pola sata sjedili su u gostionici, izloženi 
pogledima zabezeknutih gostiju, koji su dobro poznavali i 
jednog i drugog, i znali sve i o jednom i o drugom. Za 
Avdu su znali da je najgrlatiji kad bi se o Bećirovom 
hapšenju povelo razgovor, o Bećiru do u detalj, pa i više, 
jer se o čovjeku, kad nije tu i kad ga još proglase krivim, 
zna više i od njega samog. 


+s određenim ciljem, namjerom 

Sjedili su i razgovarali mada Avdi nije bilo do priče. 
Ali, nije imao kud i morao je sjediti tu, jer je Bećir 
odlučivao i gdje će sjediti, i o čemu će razgovarati i šta će 
piti, i kad im valja poći. 

Bećir je dobro znao kad mu je vrijeme krenuti. Čim 
se jedan iz obližnjeg stola pridigao, ostavljajući društvo i 
tek načetu lozu, bilo mu je jasno da će u kafanu uskoro 
doći milicija. Jer, gdje bi neko tako mogao žuriti, 
ostavljajući i iće i piće, nego u miliciju. 

Pridižući se iza stola, bučno i srdačno je, da to svi u 
kafani mogu jasno čuti, pozdravio Avdu. 

"Allahimanet, moj lijepi Avdaga. Poselami ko uspita, 
a za ono ćemo se još, akobogda, vidjeti..." 

Uzaludno je Avdo narednih dana pokušavao 
razuvjeriti policijske inspektore, da ga je Bećir u kafanu 
doveo silom. Nije mu polazilo za rukom. Njih je samo 
zanimalo šta je to '"ono"' oko čega će se još vidjeti, što je 
Bećir na polasku rekao, a svi u kafani čuli i potvrdili. 

Bećir se vratio u skrovište, Avdo se opet prihvatio 
tokmaka i krampe i bio sretan da ga je i to zapalo. Mogao 


je proći i gore. 


Na dolazak četnika nije dugo čekao. Tri dana nakon 
što je posljednji put vidio djecu i unučad, u mahalu su 
nagrnuli ubice, palikuće i pljačkaši. Dva dana su 
kamionima odvozili sve što se može odvesti, a onda su 
krenuli pretraživati teren. Kada su trojica bradatih krenuli 
prema jaruzi, znao je da je došao kraj. 

Čehre nije promijenio. Smrti se nije bojao. Nikad mu 
zapravo nije bilo jasno zbog čega se ljudi toliko boje smrti, 

kad je ona neminovna koliko i sam život i ne zaobilazi 
nikoga. Ali, eto, smrt je izgleda jedina neminovnost na 
koju se čovjek, izuzimajući one rijetke, nikada nije 
navikao. 


"Hvala Bogu," pomislio je u sebi, misleći na katile 
koji će sigurno doći. "Doš'o vakat da i ja otvorim vrata, 
koja je hodža Jusuf davno otvorio." 

Ako se smrt primakne, bio je spreman da joj u zagrljaj 
pohrli, jer smrt valja ljubiti kao i sam život. Od Jusufa je 
naučio kako smrt valja dočekati. 

Davno, poslije izlaska iz zatvora, zajedno su, nekim 
poslom, sišli do čaršije. Po povratku su zastali pored Šarića 
harema. Posmatrali su veliku povorku ljudi, koja se, uz 
zvuke Lenjinovog posmrtnog marša, kretala kroz grad. 
Nije bilo hodže. 

"Kad mene ponesete, moj Bećire, a ja ću uskoro tamo, 
prema haremu će te ići što brže možete, da me što prije 
spustite u zemlju. Ako trčati budete u stanju, trčite. Tebe 
zadužujem, Bećire, da to tako bude." 

Vela havle, ovdje Bog bio i Božiji meleći, kako 
trkom da te nosimo! Nisi ti nama svako pa da te tek tako 
što brže začeprkamo! Šta je s tobom, Jusuf efendija?", 
iznenađeno ga je pitao Bećir, tražeći objašnjenje. 

Ne skretajući pogled sa kolone koja je milila iza crnog 
automobila na kome se nalazio veliki kovčeg, pokriven 
partijskom zastavom, Jusuf je odgovorio. 

"Znaš li ti, Bećire, zbog čega se ova kolona kreće 
ovako sporo? Prije ćemo nas dvojica pješke do Rabine, 
nego ga oni spuste i zakopaju." 

"Pa običaj im zar takav... šta ja Znam... nisam posebno 
o tome razmišljao", odgovorio je Bećir ne shvatajući da 
bi u toj sporosti moglo biti nekakvog posebnog smisla, 

"Vidiš, Bećire, onaj tamo što leži, u onom sanduku, i 
svi drugi koje ovako sahranjuju, uz muziku i govorancije, 
vjeruju samo u ovaj svijet. Za njih drugi svijet ne postoji, 
zbog toga oni i nastoje da se što je moguće više zadrže na 
ovom. Oni zbog toga smrt doživljavaju kao najveći užas, 
nesreću. MI, koji vjerujemo da je ovaj život samo jedna 
prolazna stanica, jedan trenutak, iza kojeg dolazi vječni 
trebamo tamo požuriti. Ko iskreno vjeruje u Allaha, taj susret 
s njim mora priželjkivati i mora mu se radovati, a kad se 
nečemu raduješ, ti tome, čemu se raduješ, hrliš u zagrljaj." 


Mudre riječi hodže Jusufa, kojih se prisjetio, gledajući 
dvije spodobe što su svaki čas bile bliže, ulile su mu 
posebnu snagu. Čas suđeni se primakao i valjalo mu je 
krenuti u zagrljaj. 

Ko si ti, stari?" 

"Ja sam Bećir Ačkić." 

Iako Bećir nije imao snage da se bez štapa pridigne, 
obojica su ustuknuli, repetirali automatske puške i okrenuli 
ih u pravcu starca. 

Nekoliko trenutaka potrajala je šutnja, a onda se jedan 
od dvojice posjetilaca pribrao, ne spuštajući pušku, uperenu 
u visinu Bećirovih prsiju. 

%Ti si onaj što si za prošlog rata pred naše stajao, ne 
dajući im u podveleška sela, što se s fesom na glavi prsio 
po kasabi? E ne vele ga se tamo nanosati više nikome." 

"Da mi je one godine, ni sad vi prošli ne bi." 
"Šta ćemo sad s tobom?" 

"Znate vi vaš pos'o." 

"Ima li još ko tu, osim vas dvoje?" 

"Nema, svi su otišli." 

SA gdje ti je žena?" 

"I ona je otišla." 


Uvijek neko ostane da posvjedoči. Zejna je sve, 
skrivena iza grma na litici, gledala i čula svaku riječ. Čim 
su izvadili noževe, znala je da je Bećiru došao suđeni čas. 

Ni Bećir ni bolesna Aiša nisu se bili kadri oduprijeti. 
Suknuli su mlazevi krvi iz njihovih preklanih vratova. 
Obavili su to, kao da rade nešto najnormalnije. Kao i svaki 


drugi posao. 

GORE NEGO LANI A BOLJE 
NEGO DOGODINE 


Jedne noći, kad se sve smirilo, kod Ahmeta su s 
gornjeg kraja bahnuli šverceri duhanom. Borčani. Nakon 
razgovora do kasno u noć pogodili su se za cijenu. 
Bremenice su bile brzo napunjene žutim listovima, 
brižljivo složenim, pripremljenim za otkup. 

Bilo je to vrijeme kada se u otkupnu stanicu morao 
predati svaki gram duhana, prethodno utvrđen od strane 
filanaca i strogih državnih službenika, koji prema 
sadiocima nisu imali trunke milosti. 

Precizno se određivala i mjera za pušače. Svake 
sedmice valjalo je izvijestiti koliko se dekagrama popušilo, 
da bi se moglo dobiti odobrenje za nastavak. I to vlastitog 
duhana koji se znojem Zalijevao. 


Čim su se šverceri hvatili brda, zadovoljni Ahmet je 


još jednom prebrojao novac, a onda se, dobro pazeći da ga 
ko ne primijeti, prikrao do pojate. Ono malo kanafa, što je 

ostalo u njoj, rasporedio je po serđenima". Slamnati krov 
su ubrzo počeli da ližu veliki plamenovi, obasjavajući cijeli 
zaselak. 

U kući je Ahmet sačekao nekoliko trenutaka, dok je 
vatra uzela maha, a onda je onako u gaćama, da sve izgleda 
uvjerljivije, istrčao vani dižući galamu, koja je mogla 
probuditi cijelo selo a ne mahalu. Ljudi potrčali da gase, 
ali ih je Ahmet strogim glasom zadržao. 

"Ne primičite, ni za čiji život neću da odgovaram. 
Okanite se belaja. Malo mi moga zuluma, još da neko 
strada, pa da bihuzur budem cijeli život." 


Kad je plamen počeo lizati i drvenu konstrukciju, 
Ahmetu je lahnulo, ali zadovoljstvo nije smio pokazivati. 
Osjećao je poglede okupljenih komšija koji su ga 
sumnjičavo i s skrivenim podsmijehom posmatrali, kao 
da su naslućivali šta se ovdje uistinu dogodilo. Zato se 
odlučio biti malo uvjerljiviji, pa je stao kleti. Ali su tek 
njegove kletve ljudima bile još smješnije i neuvjerljive, 
mada su i oni kao Ahmet nastojali izgledati što zabrinutije, 
što je cijelu tu večernju gungulu činilo još smješnijom da 
smješnija nije mogla biti. 

"Ko je upali, dabogda mu ona izgorjela", govorio Je 
Ahmet, nervozno hodajući oko zgarišta, sa koga se podizao 
gust crni dim, a miris duhana se uvlačio u nosne šupljine 
okupljenih komšija. Samo ih je taj miris donekle 


razuvjeravao u ono što su sumnjali, poznavajući Ahmetove 
sklonosti. 


+ drvena konstrukcija za sušenje duhana 

Iz Dogane je sutradan izašla komisija. Sumnjičavo 
su vrtjeli glavom, dok je Ahmet proklinjao, stalno 
ponavljajući: 

"Ko je upali, dabogda mu ona gorom izgorjela." 

Svjedoci su rekli svoje. Slagali ništa nisu, mada ni 
istinu nisu izgovorili. Je li bilo duhana u pojati, jest. Koliko, 
ne znamo, svaki do jednog je izjavio. Drugačije nisu mogli 
ni svjedočiti. Da je duhana bilo, jest, smrdjelo je ili 
mirisalo, kako kome, a koliko gaje bilo, ko je mogao znati. 
Sve što je u pojati bilo, izgorjelo je. 

Ahmet je uglavnom duhan dvostruko naplatio, i od 
države i od švercera. I svi su osim države bili zadovoljni. 


Najzadovoljniji je, nekoliko dana poslije, bio Salko, 
koji je skontao da bi od Ahmeta mogao posuditi hiljadarku. 
Računao je da Ahmet neće zatezati, jer su se dobro gledali. 
Ahmet i Salko su zajedno momkovali, a posjesti su znali i 
kasnije, dolazeći jedan drugom na sijela. Ahmet oko 
pozajmice nije pravio problema. Obećao Salko da će mu 
pare vratiti za dva mjeseca. 

Prođe dva, pa tri mjeseca, prođe i pola godine, Salko 
pare i ne spominje, a kamoli da vrati. Ahmetu nezgodno 
tražiti. Ne vjeruje, opet, da bi se Salko mogao usefiti, pa 
zaboraviti na datu riječ, što ga je dodatno opterećivalo. 
Kako pare da vrati, sam nije znao, a ne bi rado da ih 
otvoreno zatraži, iako bi tražio svoje a ne tuđe. Ali, Ahmetu 
se iznenada ukazala prava prilika. 

Sjedeći jednoga dana na kahvi sa Ademom, s kojim 
su obojica jaranili, sazna da ovaj sa Salkom ne govori. 

Pukla tikva". Ahmetu je istog trenutka sinula ideja, 
Skontao je da bi mu to mogla biti najbolja prilika da se 
domogne vlastitog novca. A i pare su lijepe bile. Dobar 
vo se za te pare mogao kupiti. 

Za dva-tri dana našao se sa dužnikom na kahvi. 
Slučajno se sreli u čaršiji, što je za Ahmeta bila povoljna 
okolnost. 

=Pa đe si ti, Ahmete, pobogu, nema te gladna godina. 
Ne daš se viđet, k'o da si, ne daj Bože, propao u zemlju. 
Kako na domu, dođu li đeca?" 

Dobro su, nisu loše, a i dođu, što jes', jes'. Dođu, 
dođu... donesu... odnesu... Više odnesu nego donesu", 
lukavo je odgovarao Ahmet. 


Nakon što su prebrali najnovija zbivanja i proko- 
mentirali ih na svoj način, Ahmet mu reče: 

"Bio sam neki dan sa Ademom na kahvi". 

"Ja stim govnima više ne sjedim"', dočekao je Salko. 

"Kaže mi da ste se nešto zaujeli i vala mi svašta na 
tebe napriča. Te vaki si, te naki si, da Bog mili sačuva, 
neugodno mi da zborim šta više za te ne nagovori. Do zla 
je da si sva sela oko Stoca popalio." 

=Na me, veliš, laje?! Šta, govori, šta kaže ta zumra, 
trag mu rev'o k'o što i reve, dedera pričaj?" 

"Ama, šta kaže, ne znam šta bi ti rek'o, ni odakle da 
počnem. Biva nečojek si, lažov, petljanac, svašta, eto ti... 
Naposljetku mi još kaže, s kim se k'o ja družim, biva što S 
tobom sjedim i slazim se." 


+ posvađali se 

Ušutio je Ahmet nekoliko trenutaka pa će onda: 

"Tako ti je to bilo, Ademe. I znaš šta mi veli 
naposljetku? Kaže on meni, nikad ti od Salke onih para 
nema, što ti Ja, znaš i sam, pozajmih. Nikad ti ih ta zumra, 
k'o biva ti, neće vratiti. Eto šta veli. Mene, da ti pravo 
kažem, nije zapalo da koju reknem." 

"Ja neću vratiti pare, tako veliš kaže taj govnović? Ja 
neću vratiti!? Jesi li doma večeras. Eto me na sijelo pa ćeš 
vidjet ko je čojek a ko ćuko. A ja ću ti, Ahmete, reći, ako 
je iko nečojek, onda je to Adem, vidićeš. Još ti ne znaš s 
kim imaš posla." 

Istu večer Ahmet je došao do para. Zadovoljno je do 
nekih doba slušao Salkina ogovaranja Adema, iako to njega 
puno nije zanimalo, mada se pred Salkom trudio pokazati 
da ga njegova cjelovečernja govorancija duboko zanima. 


Ahmet nije volio vlast. Nijednu. Sa svakom se gonio 
i svaka vlast ga je zatvarala, ali je sa svakom veredžika 
imao, pa niko nikada pouzdano nije mogao znati da li se s 
vlastima bije ili liže. 

Za drugog rata kod Ahmeta su svraćale sve vojske, i 
partizani, i četnici, i ustaše, i domobrani, svaka zumra. Za 
svakoga je Ahmet imao priču. Slazio se je s njima jer niko 
od njih i nije bio vlast. Za vratove će Ahmet sa onim ko 
pobijedi pa je zajaše. S njima će se Ahmet tjerati. 


Na prvoj konferenciji koju su nove vlasti održale s 
narodom Ahmet se usprotivio ulasku u zadrugu. On, biva, 
neće da će svako ući. Zulfo, koji je uime vlasti došao 
objasniti, bolje rečeno ubijediti narod, kako u zadruge treba 

ulaziti, toga dana se propisno obrukao. Potegao je pištolj 
na Ahmeta, misleći da će ga zastrašiti. 

"Sačekaj malo, Zulfo", rekao mu je Ahmet raskop- 
čavajući dugmad na košulji, "šteta bi bilo da ovo metak 
probije. Mog'o bi je neko nositi bar dvije godine. Sad 
pucaj, udri, majčin sine, pokaži da si vlas?" '', odbrusio je 
Ahmet, pokazujući gola prsa. 

Zulfo, naravno, nije pucao. Našao se u neobranu 
grožđu. Pomislio je da će Ahmeta vađenjem pištolja 
pritjerati da promijeni mišljenje. Ništa nije postigao osim 
što je iza leđa osjećao podsmijeh okupljenih. 


Od pobjede nad Zulfom ni od klanja vola, koga je 
uprkos protivljenju s ostalom stokom valjalo potjerati u 
zadrugu, Ahmet nije imao ništa. Čim se pročulo da je 
zaklao vola, došla je milicija. Da nije bilo sina i njegovog 
partizanskog staža, ko zna koliko bi se rashlađivao u 
podrumskim prostorijama Općine, gdje se, za neposlušne 
i protivnike revolucije, nalazio zatvor. 

Ali, nikakvi zatvori niti prijetnje Ahmeta nisu mogli 
slomiti da se bar, ako ništa drugo, ne sprda. Milutin se, 
koji dan nakon Ahmetovog izlaska iz zatvora, uvjerio u 
njegovu nepopravljivost. Priupitao ga je, kad su se susreli, 
kako on na današnjicu gleda. 


"Gore nego lani, a bolje nego dogodine", odgovorio 
je Ahmet. 


Samo Adil mu je nakon povratka iz zatvora trenutke 
znao učiniti ugodnim. Istina, nestvarno ugodnim, ali kako 
Ahmet nije znao šta se u zemlji stvarno događa, mogao se 
sa Adilom osjećati samo ugodno. 

Kako bijaše u godinama i obnevidio, Adil mu je 
svakodnevno naglas čitao dnevnu štampu. Sadržaj novina 
odnosio bi se samo na zadruge, prema kojima je Ahmet 
osjećao najveće moguće gađenje. Adil bi svakoga dana, 
barem sat i po vremena, čitao i sve što bi čitao odnosilo bi 
se na zadruge. I sportske strane Adil bi uvjerljivo iščitavao 
kao izvještaje o zadrugama, i sve po Ahmetovu ćeifu. 
Helem, sve bi se na kraju svodilo da niko u cijeloj državi 
zadruge ne prihvata osim u Stocu. 

Ahmet bi se, zadovoljan onim što čuje, stalno podizao 
i premještao s jednog kraja sećije na drugi. 

"Rekoh li ja vama, samo smo mi ovdje budale. Vidiš 
šta svijet radi. Ali, neka, smrknut će se i njima nalet ih 
bilo. Doći će vakat, pa će i oni klepnuti ušima?. Da mi je 
samo dočekati." 


TI 


+ biti poražen, doživjeti poraz 

SAMO U VIŠU I BJELIŠU 
NEMA LIJEKA 


U pedesetu je Ahmet bio duboko zagazio kad mu je 
svijet počeo dolaziti da traži lijeka. Šta se u tim godinama 
sa čovjekom moglo dogoditi, pa da se najednom počne 
baviti travama i liječenjem ljudi, niko nije znao niti je 
postavljao to pitanje. Koga boli i ko traži lijeka, njega i ne 
zanima od kuda lijek dolazi, ko ga spravlja i propisuje. 
Važno je da pomaže. 

Nešto se, ipak, moralo zbiti. Nešto što niko osim 
Ahmeta nije znao, jer iscjeljitelj se ne postaje preko noći. 
Šta se moglo dogoditi da težak bolesnik, kakav je on bio, 
da mu ni najstručniji ljekari nisu predviđali duga vijeka, 
najednom počne drugima tražiti selameta? 


Ahmet je bolovao od sušice. Toliko bijaše onemoćao 
da više nije mogao na noge. Zadruga mu je dala nekakvu 
kobilu, kako bi s Njivica, seoceta nekoliko kilometara od 
Stoca, mogao otići do ljekara. Nije se znalo ko je mršaviji 
i beterniji, Ahmet ili kobila. Svako rebro moglo se 

prebrojiti i na njemu i na kobili. Da je bio i malo Jjatorniji, 
ne bi ga mogla nositi. Da je Ahmet, opet, imao boljeg i 
bjesnijeg konja, teško da bi se, toliko ga bolest bijaše 
skrhala, mogao održati u sedlu. Iskopnio je do te mjere da 
ga ljudi više nisu ni prepoznavali. Kost i koža, što bi rekli, 
a ljekari mu nisu nalazili lijeka. 


Najednom se pročulo da Ahmet nije samo ozdravio 
nego da i druge liječi. U početku su te posjete ljudi sa 
strane, koji su, tražeći selameta, dolazili kod Ahmeta, 
doživljavane sa neskrivenim podsmijesima. Ali, kako su 
redovi ispred Šabića kuće bili sve duži i protezali se do u 
sam centar čaršije, svijet je zaozbiljno počeo uzimati 
Ahmetove ljekarske sposobnosti. 

Ivan je sa ženom obišao sve moguće bolnice, ali 
lijeka nalazio nije. I do Švajcarske ga je doticalo, ali 
pomoći nije bilo. Džaba silno Ivanovo bogatstvo, džaba 
priče kako para vrti gdje burgija neće. Njegovu ženu je 
iz mrtvih vratio, ako se tako može i smije reći, jer bez 
Božije dozvole ni zdravlje se ne primiče čovjeku. 

Valjalo je Ahmetu s njim poći, jer njegova žena se od 
rana po cijelom tijelu nije mogla pomaknuti s mjesta. 
Ahmet je pregledao ženu i rekao da će sa mehlemom doći 
za tri dana. Objasnio je i šta im je činiti. Prije nego što on 
dođe ženu treba leći na na bok dok drugu stranu tijela treba 
oprati mlakom vodom i čistom krpom dobro posušiti. 

Kako je Ahmet naredio, tako je i učinjeno. Ahmet je 
opranu stranu namazao mehlemom i savjetovao joj da u 
takvom položaju ostane tri dana, da se ne pomjera. Isto je, 
nakon tri dana, uradio i sa drugom stranom tijela. 

Sedmicu poslije žena je počela sjediti, nakon petnaest 
dana je prohodala. Za mjesec dana bila je potpuno zdrava. 

Ivan je Ahmeta bogato nagradio, a priča o njegovim 
iscjeliteljskim sposobnostima se sve više širila a narod 
dolazio 1 kad mu je milicija zabranila da narod pregleda u 
sred čaršije. Istim poslom se nastavio baviti na Njivicama, 
u vlastitoj kući. Narod nije prestajao dolaziti, iako je 
makadamski put za auto bio nepodesan, da gori biti nije 
mogao. 


Nije bilo bolesti za koju ne bi propisao lijek, uz 
obavezan savjet bolesniku, kako trave da troši, šta da jede, 
koju hranu da izbjegava. 

Najradije je primao žene kojima nije uspijevalo da 
zatrudne. Kako je, valjda, zbog duže bolesti ostao uskraćen 
za zadovoljstvo njihovog prisustva, najrahatnije se osjećao 
u ženskom društvu. Ako baš lijeka nije bilo, onda bi im 
ponudio rješenje, koje bi najveći broj njih doživljavalo 
kao gubitak posljednje nade da će imati porod. Ali, neke 
su, kažu, poslušale Ahmetov savjet. 

"Trave ne pomažu, a ako si, ženska glavo, baš naumila 
da rodiš, promijeni pijevca", bio bi njegov posljednji savjet. 


"Sve su trave ljekovite, samo od viša i bjeliša koristi 
nema", često bi govorio Ahmet, 

Kad bi ga neko priupitao kako je on najednom, i to u 
svojoj pedesetoj godini, saznao koja biljka liječi koju 
bolest, zagonetno bi se nasmijao i odmahnuo rukom. 
Znatiželjnijim bi imao običaj reći da su mu sve trave iz 
Veliša izašle na san. 


43 


Šta mu se stvarno dogodilo, nije pričao jer bi u 
njegovu pripovijest malo ko povjerovao, a i kako bi, kad 
ni njemu do smrti nije bilo baš jasno šta se sve s njim 
zbilo, pa je najednom počeo liječiti ljude. 

Samo je Smailu, jedne prilike, u povjerenju, ispričao 
kako je bilo i šta mu se jedne prilike dogodilo. Uljudno ga 
je zamolio da, bar za njegovog života, nikom ne priča što 
će čuti, jer narod bi ga, kakav je, odmah na sprdnju mogao 
uzeti, a tad čovjeku nema spasa. 

"Ti, moj Smajo, znaš na što sam ja bio doš'o 1 kako 
me ona prokleta sušica bješe skrhala? Tražeći selameta 
jedne prilike sam se na onoj kobilčini uputio u Mostar. 
Velim, veći grad, veća bolnica, pa i ljekari bi mogli biti 
stručniji. Ovi, ovdje, mi rekoše da mi nije duga vijeka. 
Helem, dreždio sam ti do nekije' doba u onoj čekaonici, 
doktora nema, a vazda zbore sad će, samo, biva, samo što 
nije. Ljudi koji su ga čekali isto k'o i ja, jedan po jedan 
polahko izmigoljiše. Ostadosmo ja i jedan postariji čovjek, 
sijede brade, koji me cijelo vrijeme poglediv'o. Kako 
ostadosmo sami, uđosmo u priču. Znaš 1 sam, te ko si, 
odakle si, koja te nevolja 'vamo goni, šta te boli, đe te žiga 
i probada, i tako to. Veli on meni da doktora više nema 
rašta čekati, nego najbolje bi bilo da ja pođem s njim. Biva 
na konak kod njega. Hajde, taman, velim u sebi, kontajući 
da on stanuje negdje tu, blizu. Kad smo krenuli, i on će, 
vidim, konja zajahati. Kontam, ni on ti ga nije iz blizine. 
Opet, mislim, možda čovjek stanuje u Blagaju, a za 
đuturuma je to podaleko. Ako ništa drugo, mislim u sebi, 
bliži sam Stocu koliko bilo, ali on će ti meni, kad krenusmo, 
reći da živi u jednom selu kod Konjica. Mislim onako u 

sebi, moj Ahmete, lakše mi se u Stolac a i bliže vratiti, ali 
dedo me ubijedi, sam ne znam kako. Da mi je, čini mi se, 
u oni mah, rek'o da u Tuzlu idemo, ja bih poš'o." 


Bila su, prema Ahmetovoj priči, neka doba kad su 
došli pred kuću i umorni sjahali sa još umornijih konja. 
Dedo je brzo podgrijao nekakvu čorbicu od zeleni, koja je 
Ahmetu posebno prijala. Odavno nešto tako nije pojeo u 
slast. Nisu sijelili jer je obojicu brzo savladao san. 

U zoru ga je probudio svjež planinski vazduh koji je 
nezaustavljivo prodirao u njegova bolesna pluća. Osjećao 
je bolove, ali su mu se oni činili podnošljivijim od one 
vreline i zaduhe" koja ga je mučila godinama. Nakon čaja, 
koji mu dedo bijaše pripremio, bolovi u plućima su skoro 
potpuno nestali. 


Uz kahvu, koju je dedo zalio čim su popili čaj, pričao 
mu je o nekom starom mudracu iz Vukovića, koji ga je 
naučio kako travama liječiti razne bolesti. 

Pričao njemu dedo kako je taj starac iz Vukovića 
mogao putovati gdje god bi poželio. Biva, ne kao ostali 
ljudi, put pod noge, nego dušom. Pripovijedat će on 
Ahmetu da ga je i do Mjeseca doticalo! Eto, njemu je pričao 
kako se gore, na Mjesecu, ne može disati, ali što se, biva, 
skočiti može, to je čudo jedno. 

Vidiš, Smaile, taj dedo je umro još za onog prvog 
rata. E sad, kad čujem da ovi kosmonauti, što su gori išli 
pričaju isto, ne mogu da ne vjerujem", uvjerljivo je govorio 


+ astme 

Ahmet, "Ovi, Smaile, i sam vidiš i čuješ, na ovoj haber 
kutiji", pričaju isto, taman k'o i taj dedo." 


Ispričao je on potanko Smailu i šta je bilo dalje. 
Doručkovali su, a onda ga je dedo izveo na jednu prekrasnu 
livadu preko koje je tekao mali potok. Sjeli su pored vode, 
zamotali škiju, a onda je dedo iz njedara izvadio svirale i 
počeo da svira. Na Ahmetovo zaprepaštenje, iz okolnih 
grmova su počele dolaziti zmije. 

Ne prekidajući svirku, dedo mu je, primjećujući 
njegov strah, dao znak da ostane miran i da se ne plaši. 
Zmije se Ahmetu nisu približavale dok su se po dedi motale 
i milile po čitavom tijelu, zavlačeći se u njedra i nogavice. 

Najednom je dedo prestao sa svirkom, uzeo jednu od 
onih zmija, izvadio nož zaklao je i spustio pored sebe. 
Ponovo se latio frule. Na ovu svirku zmije su se počele 
udaljavati dok i posljednja nije zamakla kroz gustu travu. 

Ahmet nije progovarao. Od silnog straha jezik mu se 
bijaše gotovo oduzeo, a tijelo skamenilo. Izgledao je poput 
kakvog kipa u prekrasnom parku. 

Starac je nakupio granja, naložio vatru, odjeljao jednu 
grančicu i napravio mali ražanj. Ahmet je dobio zadatak 
da isprži zmiju, dok on ode do kuće. Kazao mu je daje 
nešto zaboravio I da to mora donijeti. 

Upozorio ga je dedo, pri polasku, da mu se, kojim 
slučajem, ne omakne pa prste stavi u usta, ako se oprži 
nehotice. 


+ televizija, radio 

Ahmetu ništa nije bilo jasno, ali je činio sve što mu 
je dedo rekao. U jednom momentu, okrećući mali ražanj, 
dohvatio je do žara, opekao se i ruka je sama poletjela 
prema ustima. Baš u momentu, kad se dedo vraćao od kuće 
i bio skoro došao do njega. 

"Liznu li liznu, ha prijatelju?! Ne smeta, neka si. Ono 
što sam ja znao, sad znaš ti. Meni svakako više i ne treba. 
Vakat mi je mrijet, a šteta je da to sa mnom ode u mezar", 
rekao je dedo zbunjenom Ahmetu, koji ni jednu jedinu 
riječ nije razumijevao. 

Dedo je pažljivo uzeo pečenu zmiju, skinuo je sa 
ražnja, odvojio meso od kosti, posolio, presjekao po pola 
i jednu ponudio Ahmetu. 

"Pojedi, ukusno je, nećeš se pokajati." 

Da je ko drugi bio, sikterisao bi ga Ahmet sigurno. 
Ni sanjati nije mogao da će jesti zmijsko meso. Ali, dedu 
nije mogao odbiti. Iza svake njegove riječi osjećao je neku 
nevidljivu snagu. Činilo mu se da bi ga poslušao, i bilo šta 
da mu kaže, bez pogovora bi izvršio. 


Posjedili su tu na livadi negdje do podne, razgova- 
rajući o svemu i svačemu, dok starac nije napomenuo da 
je Ahmetu vakat krenuti. 

Ispratio ga je do glavnog puta, odakle je krenuo prema 
Stocu. Istu večer je sanjao sve trave u Velišu, a na san mu 
je izašlo i koja čemu služi. Prvo je izliječio sebe a onda do 
smrti i druge, ko god mu se na kakvu bolest požalio. 

MIMO OSTALOG NARODA 


Hajrići su od pamtivjeka imali svoj život. Okolinu 
nisu podnosili niti je ona podnosila njih. Živjeli su u 
stolačkoj mahali Poplašići sve dok posebnim ukazom 
turskih vlasti nije naređeno da se, zbog izazivanja 
mahalskih sukoba i svađa, imaju preseliti u najzabačeniji 
dio stolačkog sreza. Odluka se morala ispoštovati, jer sa 
ondašnjim vlastima nije bilo šale. 

Od tada je Hajrića mahala živjela još čudnijim 
životom, koji niko osim njih nije razumijevao. Novotarije 
su doživljavali kao opasnosti kojih bi se valjalo kloniti. 

Godinama su se opirali uvođenju struje, smatrajući 
to bespotrebnim luksuzom i opasnosti koja bi ugrozila 
njihov posebni rahatluk koji su samo fenjeri imali 
obasjavati. Opirali se i oduprli. Nikada sijalica nije obasjala 
nijednu kuću u Hajrića mahali. 

Svake godine, takmičenje u raznim vještinama, od 
bacanja kamena s ramena, skoka udalj iz mjesta do hrvanja, 
dalo bi najačeg čovjeka mahale, kojeg bi, do slijedećeg 
turnira, svako imao poštovati i držati ga za glavnog. 

Jusif je, opet, bio i mimo Hajrića, a kamoli ostalog 
svijeta 1 njegovih mjera. Ko ga je mogao razumjeti! 
Naredba je pala da se svaki vojnik, zbog navodne pojave 
buha, mora ošišati na nulu. Vojska se malo bunila, ali 
naredba je naredba. Cijeli puk, hiljadu i po vojnika se 
ošišalo, samo Jusuf neće, odbija izvršiti naredbu. 

"Straža k oružju"', uslijedila je oštra komanda. 

Dvojica vojnika su, sa uperenim puškama, krenuli 
ka Jusufu. Silom ga je valjalo ubijediti da posluša naredbu. 
On je mirno sjedio na stolici sa puškom preko noga, 
čekajući da se približe, a onda ih je prijetećim glasom 
upozorio da je jedan sigurno njegov i da kutarisati neće, a 
možebit da će biti u stanju smaknuti obojicu. Ljudi 
ustuknuli, da bez potrebe ne pada krv. Opet je uslijedila 
komanda. 

"Straža k oružju", i opet su dva vojnika krenuli prema 
Jusufu i ponovo ustuknuli. 

Onda je uslijedila druga. Jusuf se treba javiti na raport. 
Odmah je ustao i otišao do komandanta, koji je srdito 
dreknuo čim je zakoračio u prostoriju: 

"TI si taj koji se odbija ošišati, je li?" 

"Ja sam taj", odgovorio je Jusuf mirno. 

A zbog čega se odbijaš ošišati?" 

"Nije tačno da vojska ima buhe." 

"Znaš li ti da sam tu naredbu izdao lično?" 

"Znam." 

"Znaš li ti da naredba važi jednako za sve?" 

"Za mene ovoga puta ne važi", jednako mirno je 
odgovorio Jusuf, kao da razgovara sa nekim iz svoje 
mahale a ne sa komandantom puka. 

Komandanta je duboko zabrinula njegova staloženost 
i tvrdoglava riješenost da ostane pri svojoj odluci. Napravio 
je nekoliko koraka po kancelariji, razmišljajući šta da uradi. 
Kako Jusufa odobrovoljiti. Ako se po izlasku iz njegove 
kancelarije ne ošiša, šta će vojska misliti o njemu. Niko 
više komandanta neće uzimati zaozbiljno. Sinula mu je ideja. 

Pa dobro, Jusufe, kad su se svi ošišali, nećeš valjda 
ti stršiti između ostalih?", rekao je komandant blažim 
tonom. 

-E kad je na lijep način, hoću", odgovorio je, izašao, 
i istog trenutka se uputio do brijača da obavi posao. 


Ponižavati se nije dao, ali nije podnosio da se ni drugi 
ponižavaju u njegovom društvu. Jedne prilike slučajno se 
našao u prostoriji, gdje su se oficiri sprdali sa dvojicom 
vojnika, jednim Bosancem divovskog izgleda i nekim 
Srbijancem, kojeg su zvali Baba, jer je jedini među njima 
bio oženjen. Srbijanac je bio toliko mršav i jadan, da bi 
mu čovjek radije nešto udijelio nego mu u ruke dao pušku. 
Za vojske i rata, pa ni za teška posla, Bog ga nije dao. 

Bosanac je bio iz nekog zabačenog mjesta i nije znao 
šta je struja, naravno ni sijalica. Kaplar je strogo 
zapovijedio Bosancu da puhne i ugasi je. Nadimao se 
Bosanac, hvatao što više vazduha, kako bi taj fenjer, kako 
su mu rekli, konačno ugasio. Ali, nije mu uspijevalo. 

Onda je kaplar ustao i od Srbijanca zatražio da on 
pokuša ono što Bosanac nije bio u stanju. Drugi kaplarje, 
nakon nekoliko Srbijančevih pokušaja da ugasi sijalicu, 
pritisnuo prekidač i sobu je najednom zahvatio mrak. 

Kaplar je naredio da se sijalica ponovo upali, a onda 
se pridigao i okrenuo preme Bosancu 

=Ti takva sila i junak, a nisi u stanju uduniti fenjer, a 
gledaj Babe, da vjetar malo puhne, stanjio bi se ko zna gdje. 
Kako te nije stid. Dedera, Srbijanac, klepni mu šamar!" 

Srbijanac nije imao kud. Naredba je naredba i ona se 
morala izvršiti. Bezvoljno se Srbijanac pridigao sa stolice 
i udario Bosanca po licu, ali tako mlako, tek da izvrši 
naređenje. Ali, lakrdiji koja se pred Jusufovim očima 
odvijala nije bio kraj. Onaj drugi kaplar se kao u čudu 
okrenuo prema Bosancu. 

"Auuu, kako te udari, moj Bosanac, vrati mu šta 
čekaš. Zar ćeš dozvoliti da te Baba isprebija"', derao se 
kaplar zadržavajući smijeh. 

Bosanac Babu nije štedio. Šamar ga zamalo s noga 
nije ukinuo, a onda se pridigao Jusuf, koji je sve to, do tog 
trenutka, mirno posmatrao. Ko zna koliko bi to sve 
potrajalo, da se on nije odlučio umiješati. 

Od Bosanca i Srbijanca je zatražio da napuste 
prostoriju, a onda je ustremio prema četverici oficira, koji 
ni u snu nisu mogli sanjati da bi običnom vojniku, koji je 
pred njima imao da samire od straha, i bez pogovora 
izvršava naredbe, moglo pasti na pamet da ih krivo pogleda 
a kamoli da se s njima obračunava. 

Nikada, do smrti nisu zaboravili tu večer. Sva 
četverica su, nasmrt isprebijani, hitno prebačeni u gradsku 
bolnicu da im ljekari vidaju rane i sastavljaju kosti. 


Niko se nije usuđivao da uhapsi Jusufa. Pozvao gaje 
sutradan komandant i saopćio mu odluku štaba o 

prekomandi u drugu jedinicu. Ostane li Jusuf tu, zaključile 
su starješine, vojska bi veoma lahko mogla postati 
neposlušna, a od neposlušne vojske koristi nema. Kako u 
miru tako i ratu, a rat je bio na vidiku, i za nj se valjalo 
ozbiljno pripremati. 


Ponašanje nije promijenio ni nekoliko godina kasnije 
kad se pridružio partizanima. Valjalo se drugovima 
naviknuti na Jusufov tabijat. Bolje naviknuti nego s njim 
imati problema. 

Ni nakon rata ništa se značajnije u njegovom životu 
nije mijenjalo. Penziju je odbijao primati sve do šezdeset 
i neke, jer on u rat, kako bi pričao začuđenim ljudima, koji 
njegove postupke nikako nisu mogli da razumiju, nije 
išao radi plaće, ali ni radi ideala. Partizanima se odlučio 
priključiti radi bitke, da stare kosti malo razdrma. 

Vjerovao je da će u tom ratu najviše biti hrvanja, u 
ćemu nije imao premca, i da će se mejdan junački dijeliti. 
Ali, kako od toga nije bilo ništa, iz rata se vratio podobro 
razočaran. Nijednu priliku da se sa neprijateljem pohrve 
nije dobio, zbog čega taj rat i nije smatrao nekim ratom, 
niti je iko po njegovom sudu zaslužio da bude nagrađen. 
Pogotovo novčanim primanjima svakog bogovetnog 


mjeseca. 
U mahali se i nakon završetka rata odvijao život na 
kakav su Hajrići navikli. Sa takmičenjima u raznim 


vještinama i izborom glavnog u mahali se nastavilo, 
Odvijao se onaj isti život, kao i ranije, daleko od ostalog 


svijeta i njegovih mjera. 

Zavatrilo bi jedino kad bi se otvorila rasprava o 
politici, i to vanjskoj. O unutrašnjoj politici Hajrići nisu 
razmišljali niti su za shodno nalazili da o njoj raspravljaju. 
Vanjska politika ih je posebno zanimala. Jedni su bili 
naklonjeni Rusiji, drugi Americi. Te rasprave rijetko bi se 
završavale samo svađom. Diskutanti bi se češće, izlazeći 
sa ovakvih sijela, držali za vilice i razbijene noseve. 


Mada je bio naočit, Jusuf se nije ženio niti je na takav 
korak pomišljao. I za to je imao vlastita objašnjenja, koja 
je valjda samo on držao razumnim. 

Da se ženim, je li! Ne pada mi na pamet", govorio 
bi kad bi neko naturio priču o tome. "Ta nisam poludio. 
Oženim li se, eto ti i djece, pa da mi ovo raskuće, što mi je 
babo krvavo stek'o i ostavio da čuvam." 


Starosti se nije veselio. Na poseban način, daleko od 
očiju znatiželjnika, mjerio je koliko slabi njegova snaga, 
koju je održavao ječmenim hljebom, medom i jarčevinom. 
U jednoj udolini zabilježio je koliko je kamen najviše 
mogao baciti, a onda bi tu svake godine dolazio u isto 
vrijeme, nastojeći da ne baci manje. Dugo godina mu je to 
polazilo za rukom, ali kako su godine prolazile, štap, koji 
je u ledinu zabio kad mu je bilo dvadeset i pet godina, sve 
više mu je bivao dalji, njegova ljutnja, zbog saznanja da 
ga snaga polahko napušta, sve veća. 


U Hajrića mahali se više ne održavaju turniri. Ne baca 
se kamena s ramena, ne skače udalj, ne hrve, ne vode 


rasprave o vanjskoj politici. Mahala nema starješine, niti 

joj treba jer ona je danas pusta i nije prilike da će se u nju 
život ikada više vratiti. Jusuf, kao i njegovi rođaci, žive u 
nekom njima tuđem svijetu. Proteklo je podosta vremena 
od kobnog dana kada su ispred puščanih cijevi morali 
krenuti sa zemlje, koju su baš ti, s puškama uperenim u 
njihova leđa, proglasiti samo svojom. 


os 


ŠAŠULINA CAREVINA 


Čim bi ugledali Mehu Šašulu, švapski vojnici, koji 
su pretežno sjedili u podgradskoj birtiji, ustajali bi sa svojih 
mjesta i pozdravljali ga u stavu mirno. Začuđenim 
građanima, koji bi tu provodili vrijeme a bili znatiželjni, 
objašnjavali su da oni ne pozdravljaju Šašulu nego njegove 
zasluge, o kojima se, u čaršiji, puno i nije znalo. Nije, jer 
on se svojim vojničkim poduhvatima nije hvalisao. Da 
jeste, opet, bi malo ko povjerovao u njegovu priču, pa mu 
je bolje bilo da šuti nego kazuje na kojim je sve ratištima 
kao austrijski vojnik vojevao i kakve je podvige činio. Mi 
ko mi. Tek kad neko sa strane dođe i kaže da među nama 
neko valja, tek onda smo spremni prihvatiti da je nešto 
tako kako jeste. Tako je vazda bilo i bit će izgleda, na našu 
nesreću, dok se sunce ne ukaže sa zapada", 


Šašulu je mobilizirala Austrija. Kao cukfirer, vodnik 
po naški, u Četvrtoj regimenti vojevao je na Istočnom 


TD .- 9 % . 
+ prema islamskoj predaji na dan smaka svijeta sunce će izaći sa zapada 

frontu. Nije se posebno isticao dok Austrijancima kola nisu 
krenula nizbrdo. 

Nakon pobjeda došlo je vrijeme i za poraze. Rusi su 
nadirali sa svih strana. Austrijska vojska imala je samo 
jedno rješenje. Povlačiti se što je brže moguće. Valjalo je 
preći Volgu, a Volga nije potok da se tek tako pređe. Rusi 
su već bili blizu. Među vojskom je zavladala panika. 
Situacija se činila bezizlaznom. 

Kada se činilo da rješenja nema, istupio je mladić i 
od već izbezumljenih oficira zatražio da on ostane na lijevoj 
obali Volge i štiti njihovo povlačenje. Dvadeset i pet hiljada 
austrijskih vojnika krenulo je preko velike rijeke. 


Šašula je ostao sam čekajući Ruse. Računao je da će 
ih sa velikom bredom, teškim mitraljezom, zadržati 
dovoljno vremena. Dovoljno da se svi prebace na drugu 
stranu, nakon čega će most otići u vazduh. 

Pretpostavljeni oficiri su mu sugerirali, kad se već javio 
dobrovoljno, da Ruse zadržava dokle može, uništi mitraljez 
i prepliva na drugu stranu. Sročena je i naredba, tek toliko 
da se zadovolji forma. Niko mu se u život nije nadao. 

Ali, hrabri Stočanin nije samo dovoljno vremena 
zadržao rusku armadu, omogućavajući sigurno povlačenje 
i posljednjeg austrijskog vojnika, nego je, na zaprepaštenje 
cijelog štaba, koji ga, pravo govoreći, nije ni očekivao, na 
drugu stranu rijeke stigao s mitraljezom na leđima. Nije 
ga htio uništiti. Nije poslušao naređenje, ali niko ga zbog 
toga na odgovornost nije zvao. 


Nezamisliv podvig bio je nagrađen. Kako se o Šašuli 
uveliko govorilo u generalskim krugovima, vijest se 

pročula i na dvoru, paje austrijski car Franjo Josip odlučio 
da mu lično uruči zlatnu medalju za hrabrost, Htio je vidjeti 
vojnika koji je napravio takav podvig. 

Taj dan, kada mu je car lično uručio zlatnu kolajnu, 
nikada, do smrti, neće zaboraviti. Ne zbog kolajne, nego 
samog dočeka na dvoru. O nečemu takvom nije mogao ni 
sanjati. SVvečanom činu dodjele najvišeg odlikovanja 
prisustvovala je sva dvorska svita. Dok se kretao prema 
caru, dvorjani su po njemu bacali cvijeće i svirala je 
muzika, njemu u čast. Nikada više nešto slično nije doživio. 
Ni u priči, a kamoli stvarnosti. 


Drugi svjetski rat Šašula je proveo u Stocu, nezain- 
teresiran puno za ratna zbivanja. Ali, čim bi čuo da se 
četnici približavaju kakvom selu oko Stoca, istog trenutka 
bi se uputio u Doganu, gdje je bila smještena Komanda 
SS divizije. Čim bi stigao tamo, vojska bi odmah bila 
postrojena, a njemački komandant bi mu prepustio da 
izabere koliko će vojnika povesti sa sobom. 

Ne bi Šašula nikada vodio više od deseterice mladića. 
On bi zgrabio mitraljez i za tili čas bi četnike rastjerali, 
gdje god bi se pojavili. Teško je povjerovati, ali ni jedan 
vojnik mu za vrijeme ovih intervencija nije poginuo. 


Među ilegalcima se pričalo da su Šašulu zbog tih 
diverzantskih izleta uzeli na zub, ali niko se ni među 
partizanima nije usuđivao da o tome javno govori. Sa 
Švabama se jest družio, ali s njima nije nasrtao na partizane 
nego na četnike. 

Bojali su se i njegovog orlovskog pogleda. A i nagal 
je bio. Nepravdu nije trpio i s kim bi se zakačio, taj bi 

prolazio loše. Vrelu peć je rukama, u jednoj kafani, zgrabio 
i bacio je na nekog kabadahiju, od koga je strahovalo pola 
mostarske čaršije, kad je nasrnuo na njegovo društvo. 

Neki Milan iz Berkovića, koji je previše glasno | 
ružno sprdao zbog ezana, govoreći kako bi hodži bilo vakat 
da prestane revati, najbolje je osjetio Šašuline šake. 
Lahnulo je i starom Pitiću. Zadrhtala mu je brada i potekle 
suze niz staračko lice. Ne toliko zbog toga što je on 
nemilosrdno izdegenečio Milana, koliko zbog toga što se 
Milanu baš niko osim njega nije suprotstavio. Niko osim 
Mehe, do koga čaršija nije držala. 

"Fala Bogu pa i ovakije još ima. Kad ih više ne bude, 
ni nas neće biti", tužno i zadovoljno istovremeno, rekao je 
Pitič. 

Pričaju da bi zmija, kad bi ga ujela, crkavala, a ono 
malo otrova što bi, prilikom ugriza, ušlo u Šašulino tijelo, 
ubijao je kašikom meda. 


Od ruke mu nije išao nijedan posao koji bi mu donosio 
više novca. Dan i nafaka, i dosta. Tako je živio. Drugačije 
nije znao. Braća su htjela pomoći, ali kasnije su uvidjeli 
da nema fajde. Otvorili su mu prodavnicu u Crnićima, i 
kad su nakon mjesec dana došli da provjere kako posluje, 
imali su šta vidjeti. Roba ide k'o halva, pun tefter imena, a 
para ni za lijeka. Meho je svu robu dijelio na veresiju. 
Biva, zapiši, platit će nekad. Meho nije imao srca da naplati. 
Posebno od sirotinje, koja bi svakodnevno svraćala. Braća 
nisu imala drugog rješenja, nego da zatvore prodavnicu, 4 
Meho je nastavio po starom. 

Oni koji su ga bolje poznavali kažu da mu je sklonost 
piću bila velika mahana. Kazivali su da navečer ne bi bio 

u stanju zaspati ako bi se zalomilo da mu u džepu ostane 
kakav novčić. Prevrtao bi se čas na jednu čas na drugu 
stranu, nastojao skrenuti misli u drugom smjeru, ali san 
mu na oči ne bi dolazio. Onda bi se pridigao, obukao i 
pošao tražiti birtiju koja bi do kasnije radila, da to para što 
se u džepu zateklo spiska i s mirom zaspe. 


Kasno je te kobne večeri Šašula pošao od Rizve i 
niko ga više nikad u Stocu nije vidio. Svetac je neki bio 
pravoslavni, pa je Šašula sa Rizvom cijeli dan punio 
pletare. Valjalo je preživjeti i njemu i Rizvi. Sreća da je te 
godine vinograd dobro rodio. Dobre pare su toga dana 
zaradili. I proteferičilo se fino. A onda je Šašule nestalo. 

Dogodilo se to dva dana prije nego što će partizani 
ući u grad. Pričalo se da je te večeri došao kasno, probudio 
majku i rekao da mu je je vakat krenuti. 

Vi ostanite, a ja moram svojoj carevini. Ostanem li, 
iako nikom ništa nažao ne učinih, gledat će da me 
likvidiraju. Zato je i za mene i za vas najbolje da krenem", 
rekao je na polasku majci. 


Salko Studenović ga je vidio u Zagrebu. Pridružio se 
kolonama ljudi koji su spas nastojali potražiti van granica 
zemlje. Englezi nisu razabirali ko je ko u koloni. Do 
carevine za koju su ga vezale najljepše uspomene, nije 
stigao. Ko je kriv a ko nevin. U Blajburgu je je ispustio 
dušu sjećajući se cvijeća, dvorske svite i zlatne kolajne, 
Cara i ljudi koji su ga jedino znali cijeniti. 

SVOJEGLAVI IVAN 


Bio je svoj čovjek, što bi se reklo. Niti je kome 
zasmrdio niti je volio da njemu ko zasmrdi. Dosta jada je 
vidio zbog svoje tvrdoglavosti. Po završetku Drugog 
svjetskog rata vlasti mu uručiše poziv. Komitet je zaključio 
da bi kćerku trebao spremiti na prugu. Zemlju valja 
izgraditi, a na mlađim je da se prihvate tog posla. 

Ni na kraj pameti Ivanu nije bilo da je pošalje. 
Skontao je da je njemu potrebnija nego državi. Valjalo je 
preživjeti od ono malo zemlje. Zato se na poziv nije ni 
odazvao. Ali, ako se on oglušio o poziv i direktivu 
Komiteta, Komitet s nije oglušio o njegovu šutnju. 

Općinari su ga našli na njivi. Ivan posao nije prekidao, 
pa je grupa ljudi iz Općine hodala za njim i volovima, uz 
njivu niz njivu, kako je Ivan pružao brazde, ubjeđujući ga 
da mu kćer valja spremiti na prugu i da mu je uzaludno 
Svako opiranje. Bude li se previše opirao, oni, biva, imaju 
ubjedljivija sredstva. 

Ivane, Komitet je zauzeo stav i tu nema uzmicanja. 
Treba izgraditi zemlju. Šćer moraš spremiti na prugu." 

Ivan je razgovor brzo okrenuo na sprdnju. 

"Mostarska pruga je davno prošla, a kad će stolačka, 
ne znam", odgovorio im je Ivan, praveći se nevješt, jer 
pruga je u stolačkom kraju drugo ime za autobus. 


Kako Ivana nisu mogli ubijediti da kćer pošalje na 
radnu akciju, vlasti odlučiše da na prugu ide Ivan. Neko iz 
kuće mora. Kad već ne da kćer, nek ide on, bio je partijski 
zaključak. Nije krenuo drage volje, ali je ocijenio da se s 
vlastima ne bi valjalo dalje goniti. 

Pet stotina akcijaša se iskupilo u Jablanici. Organi- 
zatori su tražili da im se jave zidari. Ivan vidio da ljudi 
dižu ruke, pa digao i on. Nikad kamen na kamen nije stavio, 
što ono kažu, ali javio se pa šta bude. Izabrali ga za 
poslovođu. Kako je Ivan bio stariji, u Komandi omladinske 
brigade kontali su da bi mogao biti i ozbiljniji, nego kakav 
mlađi akcijaš. Nisu mu tabijata poznavali. O njegovim 
graditeljskim sposobnostima znali su još manje. 

Poslije je pripovijedao da bi, kad god bi prolazio kroz 
Jablanicu, uvijek bacio pogled da se uvjeri jesu li oni zidovi 
uzgor. Vazda se, kaže, plašio da se te duvarine, ne daj Bože, 
sruše, jer sruše li se, eto milicije po njega. On je bio 
poslovođa. 


Nije sa vlastima Ivanu manjkalo problema ni u 
vrijeme izgradnje Brane u Jablanici. Kao poslovođa je 
mogao češće skoknuti do kuće. Ali, nije Ivan išao samo 
da vidi čeljad, što bi uglavnom navodio kao razlog. Moglo 
se na tom putu dobro zaraditi. Ruksak fino iskrižana duhana 
se u Jablanici mogao dobro prodati. Ali, kako je u onaj 

vakat špijuna bilo na svakom koraku, milicija je ubzo 
saznala razloge njegovih čestih odlazaka prema Stocu. 

Nije očekivao zasjedu. Pobjeći nije mogao dvojici 
naoružanih milicionera koji su ga čekali u kanjonu Neretve. 
Mrak se već bio dobro spustio kad su ga uhvatili. 


Nakon nekoliko sati pješačenja stigli su u stanicu 
milicije. 

FTI si ta ptičica što švercuje duhan, je li", upitao je 
oštro komandir. 

%Ja, druže komandire, neba mi, ne znam, zbog čega 
me dovedoše ova dvojica ljudi. Na pravdi Boga, pa u 
miliciju. Ništa nikome nisam učinio loše, da znam." 

eNjsi kažeš! A duhan, ptičico. Otvaraj ruksak", 
zapovijedio je komandir. 

Evo, tu ništa osim malo hljeba, dvije glavice luka i 
boca vode, nema", odgovorio je Ivan, otvarajući ruksak. 

Dvojica milicionera, koji su ga doveli gledali su ne 
vjerujući vlastitim očima. U ruksaku nije bilo duhana. 

Komandir je bio bijesan. Ivana su istog trenutka 
morali pustiti, a dva milicionera umalo nisu ostali bez 
posla, | 

Ivan je nakon prepada iskoristio noć i oprezno, malo 
pomalo, vadio duhan, bacajući ga pored puta. Nekoliko 
sati, koliko su išli do stanice, bilo mu je dovoljno da iz 
ruksaka izvadi i ono malo duhanske prašine što je ostalo 
na njegovom dnu. 


Samo dva dana po završetku radova na Brani i 
povratku iz Jablanice, Ivanu je došao poziv na sud. Znao 

je odmah zbog čega. Posjekao je topole pored Bregave, 
jer su mu pravile hlad na njivi, zbog čega ništa na njoj nije 
uspijevalo. Neko ga je prijavio i sad ga zovu da mu država 
uzme mjeru. 

"Zbog čega si ti, Ivane, posjekao topole", oštrim 
glasom ga je upitao sudija. 

"Prave hlad na njivi, pa ništa na njoj ne možeš ni 
posijati ni posaditi." 

"Znašli ti čije su te topole, Ivane?"', opet je uslijedilo 
sudijino pitanje. 

"Moje", bez puno razmišljanja je odgovorio Ivan. 

"Znaš li ti ko je te topole sadio?" 

"Znam." 

"Ko, Ivane, reci kad već znaš?" 

"Država." 

"Država, veliš, sadila, a ti kažeš da su tvoje. Kako 
to?", pomalo pobjedonosno je naglasio sudija, misleći da 
ga je uhvatio u zamku, iz koje se ne može iskoprcati. 

=Čija je ovo kosa druže sudija?," upitao ga je Ivan, 
gladeći rukom glavu. 

"-Tvoja, Ivane, da čija'', odgovorio je sudija, ne sluteći 
na šta cilja. 

"A ta tamo, na tvojoj glavi?" 

"Moja, čija bi drugo mogla biti", rekao je sudija. 

=E, pa more li, druže sudija, tvoja kosa biti na mojoj 
glavi ili moja kosa na tvojoj?" 

"Ne može, Ivane." 

"E ne mogu ni vaše topole biti na mojoj njivi." 

Sudija na Ivanovo lukavo pojašnjenje vlastitog 
postupka nije našao odgovora, pa su vlasnici njiva kasnije 

potkresavali i sjekli topole kako je kome odgovaralo, a 


ljudi dugo vremena prepričavali kako je Ivan nadmudrio 
Slobu Bijelića. 


Sa Suda se zamišljen vratio kući. Osjećao je da će ga 
vlast jJamiti na zub, pa je najstarijeg sina, odmah počeo 
savjetovati da negdje, na drugom mjestu, traži selameta. 
Ilija se puno nije dvoumio i ubrzo se našao u Australiji. 
Ilija u Australiju, Ivan u Udbu, čim se saznalo za sinov 
odlazak. | 

"Kako si ti, Ivane, kao roditelj, dozvolio da ti sin ode 
iz zemlje?", pitao ga je policijski isljednik. 

Nije mi ni pit'o"', dobio je jasan odgovor. 

SA zašto ti, kao roditelj, nisi utjecao na njega?", opet 
je uslijedilo pitanje. 

Ivanu je masiranje u Udbi dojadilo pa je sve okrenuo 
na sprdnju. I oficir Udbe je bio iznenađen. 

"Govorio sam ja njemu druže: Vrati se, sine Ile, vrati 
se", objašnjavao je Ivan, odmahujući rukom u suprotnom 
pravcu, kako bi nekoga trebalo tjerati a ne prizivati ili 
zadržavati. 

Iznervirao ga je do te mjere da je galama oficira, koji 
gaje isljeđivao, odj ekivala čaršijom. Ivana njegova dreka, 
opet, nije posebno uznemiravala, jer se na ovakve 
razgovore toliko bijaše navikao da bi mu bilo neobično 
ako ga godišnje ne bi pozivali barem dva-tri puta. 

KAKO JE SKONČAO MAJO 
VUJOVIĆ 


Toliko je Majo zla počinio po gornjem kraju, oko 
Bileće i Trebinja posebno, da se o njegovim zulumima 
neće prestajati da priča do kijametskog dana. Prosijeliti a 
Maju ne spomenuti se nije moglo, prije, a ni danas kada je 
sijela sve manje. 

Zapamtili su stariji, pa prenosili i na one mlađe, kakve 
je sve zulume Majo činio, s kim je vojevao, ko su mu bili 
jataci, kako je izgledao, pa i kako je skončao. 

Kažu da je bio manji rastom, dežmekast, ali brz i 
okretan poput kakve šumske zvijeri. Ni nalik na insana, 
što i nije bilo čudno, jer je u šumi proveo veći dio života, 
negoli u kući, kao čovjek, kome je to priličnije boravište. 


Za nedjela koja je činio vlasti nisu posebno marile. 
Većini se čak i dopadalo to što Majo čini, mada su se 
ustručavali da to pokazuju otvoreno. Uglavnom je harao 
po muslimanskim selima, pa se tadašnje vlasti i nisu mnogo 

sekirale za njegova nedjela. Nije ih bilo briga sve dok Majo 
nije prešao svaku mjeru. 

Jedan događaj ih je silom prilika natjerao da se moralo 
krenuti u potjeru za njim. Dogodilo se to nakon 
nezapamćenog pokolja, koji je Majo počinio nad 
sedmericom Ćatovića, koji su se sa pazara vraćali kući, 
noseći podosta novca zarađenog od prodaje stoke. Braću 
Ćatoviće je sa svojim pajdašem, nekim Roganom, presreo 
u Mokrom Dolu. Poubijali su ih i opljačkali. 

Mada nerado, vlasti su za Majom raspisale potjernicu. 


Žandari nisu bili oduševljeni iznenadnim poslom, jer 
su se na nerad 1 plandovanje toliko navikli da su bilo kakvo 
pomjeranje doživljavali kao nesreću. Prema Maji je, opet, 
većina njih gajila simpatije smatrajući ispravnim sve što 
on čini. Ali, krenuti u potjeru se moralo. 

Neki Srbijanac Mitrović i Huso Kruševljanin bili su 
glavni zapovjednici žandarmerijske stanice. Oni su dobili 
zadatak da uhvate Maju. Dani i mjeseci su prolazili, ali od 
Maje nije bilo ni traga ni glasa. Kao da je u zemlju propao. 

Nakon niza neuspješnih potjera i traganja za njim, 
Huso je posumnjao da žandarmerijskom naredniku 
Mitroviću i nije stalo da Maju uhvate i privedu. Činilo mu 
se da Mitrović sve činio da ga kojim slučaju ne otkriju, a 
kamoli još i zarobe. 

Huso je uvidio da od njihovih potjera neće biti ništa, 
jer je dobro obaviješteni Mitrović potjere stalno upućivao 
u pogrešnom pravcu, tamo gdje o Maji nije bilo ni traga ni 
glasa. 

Jednoga dana Husi se iznenada ukazala dobra prilika. 
Narednik Mitrović je nekim poslom morao do Beograda. 
Sa potjerama se nastavilo, ali se ništa nije mijenjalo. Maje 
nema pa nema, iako je svakome bilo jasno da je tu negdje 
dobro prikriven i obaviješten o kretanjima žandara. 

Dva-tri dana nakon Mitrovićevog odlaska, kada je 
potjera stigla do Baklje i Vranje Dubrave, Huso je vođi 
jedne grupe, nekom Crnogorcu, predložio da se razdvoje. 
Osjetio je da će ih Crnogorac, prema Mitrovićevim 
uputama, opet povesti u pogrešnom pravcu, tamo gdje se 
Majo sigurno ne krije. 

Crnogorac je pristao, ne misleći da bi Huso sa jednim _. 
čovjekom mogao nešto učiniti. Sa Husom se, opet, nije 
trebalo natezati, jer je bio plahe naravi. UZ to je imao čin 
titularnog narednika, koga je valjalo poštovati. 

Huso je ostao sa svojim jaranom Alijom, koji je u 
žandarima bio poznat kao dobar strijelac. Bio je toliko 
precizan u rukovanju oružjem da se žandari nisu 
ustručavali na glavu staviti jaje, koje bi onda Alija 
preciznim hicem razmrskao, a da puščano tane ni kosu ne 
bi okrznuo onome koji bi smogao snage da stane ispred 
puščane cijevi. 


Čim se Crnogorac sa svojom grupom udaljio, Huso i 
Alija su primijetili neku babu koja se, s burilom na leđima, 
kretala prema obližnjoj šumi. Savila se baba do zemlje, 
pod teretom burila punog vode. 

Nije se baba dugo zabavila u ogradi Salke Babovića. 
Samo sad je, pri povratku, bila nekako uspravljena i išla 
je neuporedivo lakše, kao da se barem dvadeset godina 

podmnjaćila. Huso je odmah posumnjao u babinu iznenadnu 
Majednom su iskočili iz šume pred iznenađenu babu. 
Baba, govori gdje si bila", upitao je Huso oštrim 
ZlaBom, Ćim su je zaustavili. 

"NMuszm mgdje, tu..., gledala ima li gdje mrvica da 
nakupim", Zamucala je baba, prestrašena iznenadnom 
pojavom dvojice neznanaca u žandarskim uniformama. 

"U mrvice se ne ide s burilom na leđima. Kome si 
nomla vodu, govorj?", još oštrije je upitao Huso. 

Hana se pokazala tvrdom na rijeći 1 nije bilo druge 
nego da istinu iz nje izvuku silom. Najprije su sa babe 
skinuli burilo, Alija je babu čvrsto držao, a Huso je žitkom 
drenovalain stao mlatiti po prknu. Jao njoj po stotinu puta, 
ali Huso nije prestajao da mlati, nego je udarao sve žešće. 
Mlauo dok baba nije propjevala. 

"Prestani, kumira te Bogom, pušćaj, sve ću vam reći", 
povikala je baba, kojoj degenek bijaše dokundisao. 

="1Da ćujemo", rekao je Huso bacajući drenovaču. 

"Vodu sam nosila Maji. Eno ga pod dubom u 
fsabovića ogradi, 1 njega 1 Rogana." 


Huso i Alija ni trenutka više nisu čekali. Brzo su stigli 
do mjesta koje im je baba opisala, Ugledali su ih na ledini 
okruženoj sumarkom, pdje su se izležavali, baš kako JE 
baba | rekla, Po razbacanim kostima uokolo zaključili su 
da su Majo s Rogan tek rućali, 

Majo je ležao naslonjen na drvo, U ustima mu se 
nalazila grančica, koju je premještao s jednog kraja na 
drugi, dok je Ropan velikim nožem djeljao nekakav prut. 

"Majoje tvoj, aja ću gađati Rogana", šapnuo je Huso 
svom jaranu, dobro znajući da je važnije pogoditi Maju, a 
Alija je sigurniji s puškom. 

Ubrzo su odjeknuli pucnji, gotovo istovremeno. Majo 
se prevrnuo i zajaukao, a Rogan se, iako ranjen, pridigao i 
za tren nestao u šumi. Huso nije bio dovoljno precizan. 

Mada smrtno pogođen, Majo je zapucao u njihovom 
pravcu. 

FSUbi li me, Uso, ubi"', proderao se Majo. 

Pozvao ga je Huso, dobro sklonjen, da se preda, jer 
njih dvojicu u zaklonu ionako nije mogao pogoditi. Opet, 
kremenjače je trebalo puniti, a Majo to više nije bio u 
stanju. Ali, njega upozoravati više ionako nije trebalo, jer 
je bio smrtno pogođen. Ležao je držeći se za prsa, ali još 
uvijek je imao dovoljno snage da govori. 

Huso i Alija su prišli. 

Znao sam, Uso, da si ti, prije nego je metak do mene 
doletio. Samo si me ti u ovim habesinama" mogao naći." 


Majo je zatražio vode. Huso mu je usnama prinio 
čuturu. Čim je skvasio suho grlo, njegovo tijelo postalo je 
beživotno. 


Toga dana, kada su Majino mrtvo tijelo donijeli pred 
žandarmerijsku stanicu, okupilo se mnoštvo svijeta. Iz 
Beograda se vratio i narednik Mitrović. Osjetio je Huso 
njegov pogled, ispunjen mržnjom. Nije u tome bio 
usamljen. Ni drugi, okupljeni oko Maje, nisu pokazivali 


a nepristupačna, pusta ili dobro skrovita mjesta 


73 


ni trunku zadovoljstva što je jedan okorjeli zločinac 
skončao. 

Među takvim ljudima za Husu više nije bilo mjesta. I 
on i Alija su uskoro penzionisani. 

TEGET PANTALONE 


U centru čaršije, pored male ćuprije ispod koje se 
manji dio toka Bregave odvaja na stranu, odavno stoji jedna 
napola srušena građevina. Čini se da bi se, bez snažnog 
zagrljaja bršljana, već odavno stropoštala. 

Ko bi, gledajući je takvu, mogao pomisliti da je to 
nekada bio lijep ljetnikovac porodice Šarić, koji se nalazio 
na samom rubu velikog imanja. Tu su se nekada, u vrijeme 
ljetnih žega, zaklonjene od muških pogleda, placale 
begovice, teferičilo se i eglenisalo. 

Dugo su na ovoj kućetini stajala velika željezna vrata. 
Neko vrijeme su tu, uz stražarsku pratnju, dolazili 
maloljetnici iz Vaspitno-popravnog doma, da cijepaju drva, 
dok u zgradu Milicije nije uvedeno parno grijanje. Neko 
Je, od stanara iz obližnje zgrade, kasnije u ovoj omeđini 
držao drva i ćumur. 

U čardačinu poslije niko nije zalazio, kada je ona 
Izgubila svaku namjenu, osim pjandura kojima bi tu 
najzgodnije bilo rasteretiti mokraćnu bešiku, Taj dio 
najčešće nije bio osvijetljen i izgledao je nekako sablasno, 

posebno u vrijeme kasne jeseni kad bi se nad Stolac spustili 
tamni oblaci. 

Bio je to zgodan prostor, pogodan za kakav dućan, 
kafanu ili nešto drugo, ali niko nikad, mada se pričalo da 
hoće, ništa tu nije otvarao. Naposljetku je ova ruševina 
popravljena i pretvorena u trafostanicu. 

Kojih stotinjak metara od te omeđine, u samom centru 
čaršije, iza Drugog svjetskog rata, nalazila se komanda 
KNOJ-a, preko puta nje, pod Lipom, Began je držao 
knjižaru. 

Jednog dana, u sam akšam, Began je morao poći gdje 
i car ide pješke. Pohitio je prema javnom zahodu, koji se 
nalazio pored ćuprije, blizu građevine obrasle bršljanom. 
Ali, čim je izašao, neko mu je na vrat nabacio žičanu omču 
i počeo da je steže. 

Sutradan su Begana našli mrtva, u rukavcu Bregave 
koji se odvaja prema Adi. Dnevnog pazara, kojeg nije imao 
vremena zaključati u kasu, nije bilo u njegovim džepovima. 


Ko ga je mogao opljačkati i ubiti, niko nije znao. 
Ali, vlast je u onom vaktu morala pokazati da sve zna i da 
joj ništa ne može promaknuti. Prvo su priveli Mecića, ali 
brzo su uvidjeli da im, budu li ga osudili, niko živ više 
ništa ne bi vjerovao. 

Mecić je u Bregavi smrtimice tamanio ribe i žabe, ali 
na ljude nikada nije nasrtao. Zbog toga je on brzo pušten 
iz zatvora, a privedena su dvojica malodobnih mladića. 
Petnaest-šesnaest godina nisu mogli imati. 

Od njih su zatražili priznanje. Biva zna se da su oni 
ubili Begana. Samo još trebaju priznati. Ali, dvojica 

uhapšenih se nisu dali nagovoriti da priznaju ubistvo, jer 
ubistvo nije krađa ili kakav drugi, sitni grijeh. 

Dugo su Halil, zvani Sekretar i Mađar, kako su zvali 
drugog mladića, odbijali priznati da su učestvovali u 
ubistvu Begana. Ali, Udba je pribjegla lukavstvu, jer slučaj 
se nije smio otezati. Narod je svašta počeo da priča. Niko 
naglas ništa nije govorio, ali je Udba osjećala da se priča. 

Govorkalo se da su Begana možebit ubili knojevci, 
jer su oni najbolje mogli znati gdje je i kud se kreće. Opet, 
znalo se da svake zumre ima među njima i da se dobar 
broj njih više nanosao kokarde negoli petokrake. 


Ispitivanje dvojice mladića nastavilo se drugim 
tonom. 

"Znamo mi da vas dvojica niste ubili Begana, ali bili 
ste s njim. Mi znamo da gaje ubio Hadže Kelečević. Zato 
priznajte. Nećemo vas dirati, a ni on neće dobiti više od 
godinu dana zatvora. Ne priznate li, gadno ćete proći sva 
trojica", govorio im je isljednik. 

Dvojica mladića nisu popuštali. Nisu mogli da 
priznaju bilo kakvu vezu sa ubistvom, a izvući su se mogli 
samo ako pristanu svjedočiti da je Begana ubio Hadže. 
Ali, kako svjedočiti o nečemu o čemu nisu imali pojma. 


Polumrtve su ih danima iz sobe za isljeđivanje 
odvlačili u podrum, gdje su se nalazile ćelije. Degenek je 
naposljetku učinio svoje. Dvojica mladića su počeli 
razmišljati o priznanju. Ako Hadžu neće puno teretiti, bolje 
će i za njih i za njega biti da priznaju, bolje rečeno, kažu 
Po volji isljednika, razmišljali su grozničavo tražeći izlaz 

iz belaja koji ih je snašao. Bolje rješenje nisu nalazile 
njihove glave. 

Sa Kelečevićem se Udba nije puno zamarala. 
Snebivanje mu i poricanje bilo kakve veze sa ubistvom 
Begana, kada su mu predočili razloge hapšenja, nije 
pomoglo. Udba je imala priznanje saučesnika. 

Kelečević je osuđen na smrt, dvojica mladića po 
petnaest godina robije. 


Čaršija je toga dana, kada su poveli osuđenika, bila 
gotovo pusta. Ko se zadesio, morao se pridružiti velikoj 
povorci, koja je pošla da vidi smrt još jednog neprijatelja 
Partije, države i naroda. Zar se neko smio drznuti da ne 
dođe i glasno ne podrži odluku narodnog suda. Samo onaj 
ko je ostao kod kuće. A kod kuće su, opet, ostajali samo 
oni na koje se baš ništa nije moglo svaliti. 

Podosta ljudi u kožnim jaknama su brižljivo pratili 
ko je došao a ko ne. I u čehre ljudi su gledali, pažljivo 
motreći da neko protiv ovakve odluke nije kojim slučajem. 
Tražili su nove žrtve. Valjalo je narodu pojasniti zbog čega 
se još ne jede zlatnim kašikama, kako su pričali politički 
komesari. Ne jede, jer neprijatelj ne da i zato se s njim 
treba svakodnevno obračunavati. Hadže i k'o Hadže su 
krivi za to. 

Govornik se od glasnih povika okupljenih, koji su 
burnim ovacijama podržavali svaku njegovu riječ, nije ni 
čuo. Okupljenim, opet, nije ni bilo važno što ne čuju šta 
govornik priča. Ne samo zbog toga što je svaki pričao Istu 
priču, nego što je njima važnije bilo da se čuje njihova 
dreka, jer ne bude li se čula, šanse da se nađu u sličnoj 
situaciji su bile veće. 

Ne budu li galamili i tražili osuđenikovu smrt, onda 
oni imaju nešto protiv, onda sumnjaju, ne vjeruju vlastima, 
Partiji... Šta ako oni u kožnim jaknama primijete sumnju 
u njihovim pogledima, da je možebit Begana ubio neko 
drugi, da je Partija pogriješila... Zato je trebalo opteretiti 
cijelo tijelo, posebno grlo, ali i oči. Bolje je pogled bilo 
prikovati za govornika ili osuđenika, ali žestok da u njima 
ko slučajno ne primijeti i zrnce tuge, za koju mjesta nije 
smjelo biti. 

Na pravdi Boga ovo radite", uspio je izustiti Hadže, 
prije nego što se omča oko njegovog vrata stegla, a tijelo 
zanjihalo, na željeznoj konzoli trafostanice, nekadašnjeg 
ljetnikovca porodice Šarić. 


Samo nekoliko minuta poslije vješanja stigao je 
ljekar, Rus, koji je poslije rata neko vrijeme proveo u Stocu. 
Bio je ustvari bolničar, ali pošto je bio Rus iz bratske 
socijalističke zemlje, i mada se niko pohvalio nije da mu 
je pomogao, za svakoga je morao biti doktor. 

Rus je utvrdio smrt, a onda je došao Švabo, osuđenik, 
koji je godinama obavljao razne poslove, kojih se niko 
drage volje ne bi prihvatao. Dobio je naredbu da Hadžu 
pokopa na Barinoj burini, ispod Dragoviljskog brijega, 
gdje se obično zakopavala uginula stoka i iznosilo smeće. 


Švabo se u grad brzo vratio, u Hadžinoj bijeloj košulji 
i teget pantalonama. 

SUDBINA 


Nije Zulfo Kruškić te večeri pomislio na najgore, iako 
su po njega došli naoružani do zuba. Nije vjerovao da bi 
mu nešto nažao mogli učiniti ljudi sa kojima je, koliko do 
jučer, dijelio dobro i zlo, skrivajući se po ovim brdima, 
napadajući na Švabe, s jednim jedinim ciljem da ih što 
dalje otjeraju. I otjerali su ih. Švaba više nije bilo. Došla 
nova vlast. Ali vlast je vlast i s njom nema šale. 

Na najgore nije mogao ni pomisliti, jer je, kažu, bio 
lahuri pameti. Šta god da bi ga čovjek pitao, ne bi rekao 
da ne zna. Pejdah u svašto. Ko klačine palit zna, Zulfo, ko 
je šuster, Zulfo. Za svašto se stručnjakom pravio, mada 
mu nijedan posao nije polazio za rukom. I ono što bi počeo 
ne bi dovršio ili bi ga okončavao traljavo. 


Zulfo se, kao dječak, priključio partizanima. Protiv 
roditeljske volje, jer za puške nije bio. Ali, ko je to Zulfi 
tada mogao reći? Nakon rata je nešto malo morao 
nadoslužiti. Ali, samo što je ugrabio prvo odsustvo, 

dojučerašnji najbolji drugovi pokucali su na vrata. Fazlija, 
Behija i Stana. Druge nije poznavao. I to s puškama. 

Rekli su mu da idu u nekakvu akciju, ali Zulfo je u 
njihove riječi posumnjao čim su krenuli. U kakvu bi to 
akciju mogli ići, ako su oni naoružani a on goloruk. 
Skontao je da nešto nije uredu. 


Bez riječi su grabili putem. Zulfo pred njima, oni za 
njim. Pomišljao je da je neko na njega što izlajao, pa će ga 
sad privesti, suočiti sa svjedokom, ispitivati. Bude li tako, 
nema se čega bojati. 

Ali, nije, na njegovu nesreću bilo tako. Kad su mu 
naredili da se zaustavi, nisu se nalazili ni pred Udbom, 
niti pred kakvom kućom, nego usred šume. 

Kada je Fazlija iz grma izvadio krampu i lopatu i 
naredio mu da kopa, sve mu je najednom postalo jasno. 
Doveli su ga tu, s jednim jedinim ciljem. Da ga ubiju. Na 
njemu je samo da sebi iskopa raku u koju će se sručiti 
kada ga pogode smrtonosna tanad. 

Drhat je sve više obuzimao njegovo tijelo. Ali, cijevi 
su diktirale sve. Behiji, koja se nad njim zatrtačila? s 
mašinkom u rukama, činilo mu se, žurilo više nego Fazliji. 

Kada je sve bilo gotovo, odjeknuli su hici. U trenu se 
Zulfo našao u raki, koju bješe iskopao. Fazlija, Behija i 
Stana su odložili puške i prihvatili se lopata. Brzo su 
nabacili zemlju na Zulfino tijelo, bacili alat u obližnji 
šumarak, zgrabili puške i nestali u mraku. 


+ praviti se važnim, isticati se bez posebne potrebe 

Osjetio je kako mu čelične kugle paraju utrobu, ali 
osjećaji nisu nestajali. Sam sebi nije mogao da vjeruje, jer 
tako nije mogla izgledati smrt. Smrt bi morala potrati sve? 
Iza smrti se bilo šta ne može osjećati? Smrt bi morala biti 
kraj, iza koga sve prestaje. Bar na ovom svijetu bi tako 
trebalo biti. 

Mrtav ne bi mogao osjetiti da ga zemlja ujeda za oči, 
da se miješa sa krvi rana na njegovom tijelu. Ako je mrtav, 
ne bi mogao osjećati težinu zemlje, niti čuti zveket lopata. 
Ni strah ne bi mogao osjećati. Ali, i ako nije, umrijeće 
sigurno, ako se brzo ne iskobelja iz zemlje. Udušit će se, a 
onda će se sve Završiti. 


Fazlija, Behija i Stana nisu odmakli daleko kada se 
počco migoljiti. Srećom sloj zemlje nije bio visok, a ni 
zemlja se nije slegla, pa se brzo iskoprcao, opirući se iz 
kandži strašne smrti. Šta sada? Kuda krenuti? Kome 
objasniti? Ko će mu vjerovati? Ali, odluku, kuda da krene, 
morao je brzo donijeti, Jest da je zemlja zaustavila 
krvarenje, ali slabost je osjećao sve više, Opet, samo jedan 
pravac mu je garantirao sigurnost, a to je roditeljska kuća, 


Dva mjeseca je proveo u pojati liječeći rane, 
razmićljajući o Fazliji i Behiji, Nije mogao da vjeruje da 
su baš pomislili kako će Zulfo rastelaliti sve što je vidio. 
Zatekao ih je Sto jest, Gole golcate, Nisu mu se nadali. Ne 
njemu, nego bilo kome, Ali, zar su baš mogli pomisliti da 
će Zulfo pričati kome god stigne, Zar mu nisu mogli reći 
da futi, Ako ništa drugo, bar je to znao, U partizanima je, 
ako ništa drugo, naučio kako držati jezik za zubima, ali 

oni, jok, nego pravac u Komitet. Zulfu su oblajali da o 
sekretaru svašta priča, što je na Zulfinu nesreću bilo tačno. 
Sekretar se u ratu podobro kokarde nanosao i SVi su to 
znali, ali se niko nije usuđivao da kaže naglas. Niko, osim 
Zulfe. Kako su do sekretarovih ušiju Zulfine priče dolazile 
i ranije, on se puno nije dvoumio. Jedva je dočekao da mu 
neko iznese prijedlog kakav su mu iznijeli Fazlija i Behija. 

"Slobodno mu pritaknite, bez ustručavanja, jer sa 
unutrašnjim neprijateljem ne smije biti šale", rekao im je 
sekretar, zadovoljan što će to neko drugi umjesto njega 
obaviti. 


Ukućani su pažljivo vodili računa da u pojatu ne 
svraćaju više nego što se obično svraća. Nakon dva mjeseca 
Zulfo je zaliječio rane, i ne samo zaliječio, nego se 
najednom opet pojavio u selu, kao da ništa nije bilo. 

Zulfo bi i primirio ali Partija neće. Čim se čulo daje 
živ, UDBA je isti dan dobila nalog da ga sprovede u 
Sarajevo. Biva, gore treba riješiti njegov slučaj. 


U Sarajevu se Zulfo nije zabavio. Glavnog inspektora 
je poznavao ko sam sebe, kao što je i inspektor poznavao 
njega. Znao je Milan dobro da Zulfo zna. Jer, Milan se 
kokarde bijaše nanosao više nego sekretar Gavro, a sad 
Još Zulfu treba da ispituje. Zulfu, partizanskog kurira. Ali, 
iako je Zulfo bio partizanski kurir, teško je reći ko se koga 
više prepao prilikom njihovog susreta! Jest, znao je Zulfo 
da je Milan bio u četnicima skoro do četrdeset i četvrte, 
ali ni njegov grijeh nije bio mali. Zulfo ga je, kad su ga 
jedne prilike zarobili, pustio da bježi. 

"Znaš šta, Zulfo", rekao mu je Milan. "Riješićemo 
mi ovo kako je najbolje. Idi slobodno kući, ne pričaj ništa, 
a ja ću onim magarcima doli zaprijetiti da te slučajno više 
ne uznemiravaju. Dosta nam je puške i rata, navrh glave." 


Zulfo je održao riječ. Nikakvog posla više nije imao 
sa starim poznanicima. S Fazlijom nije ni mogao, jer je on 
zbrisao preko granice, čim se pročulo da je Zulfo ostao 
živ. Riječi ni s kim nije progovorio svemu što se dogodilo. 
Samo bi uvijek, prolazeći pored Stane, prnuo što bi mogao 
jače. K'o kenjac. Negdje je taj jed, što ga je godinama 
kupio, morao izdušiti. Kad već nije moglo gore, jest dolje. 


Koju godinu prije nego će se u Bosni opet zaratiti, 
pročulo se da je Zulfo poginuo. Vozeći motocikl naletio je 
na veliki kamion. Kojih stotinjak metara od one odavno 
zarasle rake iz koje se uspio iščupati. 

ČUDO 


Od djetinjstva se Rizvo naslušao svakojakih 
neobičnih priča. Stariji bi pripovijedali o evlijama, vilama, 
ukazivanju dobrih, pa i o vješticama koje lete na metli ili 
stapu, ženama koje na uzicu muzu tuđe krave, utvoricama 
i morama koje se provlače kroz ključanice i noću dave 
stasite mladiće, na koje oko bace, ako im kojim slučajem 
ljubav ne bude uzvraćena, o svemu i svačemu što ljudski 
um ne može dokučiti niti objasniti, da bi svako u te priče 
mogao povjerovati i držati ih za istinite. Rijetko ko bi se, 
opet, našao da nešto od toga nije sam čuo, pa bi se do 
kasnih sati o svemu raspredalo natenane. 


Ma sa koliko ozbiljnosti je stari Bećiraga pripovi- 
Jedao, Rizvo ih je slušao sa dobro skrivenim podsmijehom. 
Dešavalo mu se ponekad da, držeći zubima usnu, jedva se 
suzdrži i ne prasne u smijeh. Njegov razum se opirao iako 
je Bećir u čaršiji slovio za čovjeka u čiju riječ ne može biti 
bilo kakve sumnje. 

Još manje je Rizvo držao do Bećirovih tvrdnji daje 
njihov hodža neka vrsta dobrog, evlije, te da je u stanju 
činiti takva čuda kakve ljudska pamet ne može ni zamisliti, 
Nije vjerovao jer je hodžu poznavao dobro i ništa neobično 
na njemu nije primjećivao. Čovjek kao i ostali ljudi. Rizvo 
nije nalazio za shodno ni da o Bećirovim pričama razbija 
glavu. Imao je hiljadu prešnijih poslova. Ali, sve je do 
jednom. 


Pola sata je najviše moglo biti do akšama kada se na 
vratima pojavio hodža Žujo. Ćehajuša taman siniju 
postaviti pošla, da ukućani večeraju. 

"Rizvo, pripremi li ti med za mene"', reče hodža, 
nakon što je nazvao selam i uljudno ih sve za zdravlje 
upitao. 

"Bakrač je spreman", odgovorio je Rizvo. "Bujrum, 
hodža, sjedi da večeramo, nije preše." 

SA jok, Rizvo. Ja bi? odmah kren'o. Nek? mali sa 
mnom pođe, da mi to ponese." 

Hodži hatura nije valjalo kvariti. Rizvo je namignuo 
na Hamdiju, dječaka koji je mogao imati nekih trinaest- 
četrnaest godina. 

"Idi s hodžom do Begovine i ponesi mu bakrač." 

Hamdija je bez pogovora ustao. Babu je valjalo 
poslušati da kaže ne znam šta, a ni hodžu, koji je podobro 
zašao u godine, nije bilo uredu pustiti da bakrač nosi sam. 


Za damarli momka od Pograđa do Begovine ima 
barem dvadeset minuta hoda. Toliko i nazad. Bojao S€ 


Rizvo, kao otac, da Hamdiju ne uhvati mrak. Još je on bio 

dijete. Ali, hodžu nije valjalo rezilit. Ispratio ih je do 
avlijskih vrata. Poselamio se s hodžom, a Hamdiju 
upozorio da se gdje ne zadržava na putu. 


Samo što se vratio i sjeo za siniju, koju Ćehajuša 
bijaše postavila, uzeo zalogaj-dva, Hamdija se pojavio na 
vratima. Pet minuta nije moglo proći od kako gaje ispratio 
s hodžom. 

Zalogaj je Rizvi zastao u grlu, od silnog stida, 
pomislivši šta je moglo biti s hodžom, s medom. Šta je 
bilo Hamdiji pa je pobjegao od hodže? Povikao je na 
dječaka, koji nije pokazivao razumijevanje za njegov 
iznenadni bijes. 

"Gram te i stid bilo, šta učini? Gdje će mi obraz? Što 
sa hodžom nisi išao gdje sam te spremio, kad sam ti fino 
rekao", zagalamio je Rizvo, vadeći debeli vojnički kaiš iz 
pantalona. "Ja ću tebi sad pokazati, da ti više na um neće 
pasti da me sramotiš, naletu naletni." 

Videći da se babo ne šali, Hamdija je najednom 
viknuo: 

"Neka, babo, tako ti Boga, pa ja sam s hodžom iš'o 
dokle si mi rek'o. Otpratio ga do kuće i evo vratio se." 

Njsi im'o kad ni otići, a kamoli se vratiti, naletu 
jedan. Ni do Ade niste mogli, a kamoli u Begovinu. Sram 
te i stid bilo. Ja ću tebi pokazati. Nećeš na guzicu sjesti za 


mjesec dana." 


Uviđajući da s babom neće biti šale i da babi nikako 
nije u stanju objasniti da je sve uradio kako mu je bilo 
rečeno, Hamdija je iz džepa izvadio mirisavi sapun. 

"Evo, babo, hodža ti selam spremio." 

Rizvo je na trenutak ustuknuo, ne Znajući šta mu je 
činiti. Čas je pogledivao u sapun, čas u Hamdiju, pa opet 
u sapun, i na kraju ga strogim glasom upitao: 

"Pravo mi reci, dokle si iš'o? Priznaj, manje će biti 
požilica." 

"Do Begovine, Allaha mi Milosnika. Spustio bakrač, 
i samo što sam kren'o, a hodža me zazva i dade mi sapun, 
govoreći mi da je to selam za tebe." 

"IT baš si ti sve do Begovine iš'o?", opet će Rizvo 
strogim glasom. 

"Allaha mi, sve do Begovine. U hodže." 

Nekoliko trenutaka je potrajala šutnja, a onda se 
Rizvo ponovo okrenuo prema dječaku. 

"Da ti ovaj sapun nisi gdje ukr'o, je li, ha?" 

=+Ne daj mi Bože, a vidićeš hodžu, akobogda, pa ga 
pitaj, i ako lažem, udri do mile volje", rekao je dječak, 
okuražen očevom naglom nedoumicom. 

"Vela havle", reče Rizvo. "Po mom ni do ćuprije na 
Adi niste mogli, a kamoli u Begovinu i još se vratiti. Vela 
havle, nalet šejtane"', reče Rizvo, ušuti nekoliko trenutaka, 
uozbilji se, pa će opet: "Samo, da znaš, pitat ću ja hodžu 
dokle si ti iš'o s njim... Teško tebi i tvom prknu ne bude li 
k'o što kažeš. Neće ti koža vrijedit dvije pare. Naištahiću?" 
se da ti na pamet više nikad neće pasti da meni maslaš"." 


Slabo je Rizvo spavao te noći. Mučilo ga je pitanje, 
je li Hamdija baš s hodžom išao do kuće, kako mu je rekao, 


=" zadovoljiti prohtjev, potrebu 
+ |ažeš 

ili mu je šmignuo, pa ostavio i hodžu i bakrač. Bude li 
tako, sramota. Ko će mu više ikada u oči pogledati. 

Krenuo je sutradan, čim se razdanilo, pravo do hodže. 
Sa zagonetnim osmijehom ga je dočekao na vratima. 

%O"klen ti, Rizvo, u ova doba. Šta je to tebe zorom 
poćeralo...?" 

SU prolazu efendija, nego, kad te viđoh, reci ti meni, 
đe ti moj mali sinoć džaldisa?". Do pola puta i bježanija, je 
li tako bilo... danas su ova djeca naleti..." 

Nije mu hodža dozvolio da Završi. 

Nemoj tako, Rizvo, na djecu. Hairli ti je Hamdija, 
nemaš mu šta reći? Mene je dopratio dokle je trebalo. Zar 
ti selam nije dao od mene?"', kao u čudu gaje upitao hodža. 

SA jes', jes', donio je, fala ti, efendija, nije trebalo... 
Ma, ja sam ti u prolazu... Pošto sam nekim poslom u 
Todoroviće..."", zbunjen hodžinom pričom, odgovorio je 
Rizvo. 

"Valja, moj Rizvo", reče hodža. Valja nam se 
promučiti na ovom svijetu." 

"= Alahimanet, moj hodža, i navrati nam. Drago je meni 
kad dođeš." 

"Hoću, akobogda, eto mene za koji dan i poselami." 

"Alejkumu selam i ne zamjeri." 

Nikakvog posla Rizvo nije imao u Todorovićima. 
Skrenuo je u pravcu kuće čim je prešao begovsku ćupriju, 
razmišljajući o čudu. 


Mjesec dana nije prošlo kada će se Rizvo uvjeriti da 
ono što se dogodilo nije ništa u poređenju sa onim što će 


+ pobježe 

slušati njegove uši. Toga dana pridružio se nekolicini ljudi 
koji će dočekati hadžije. 

Doček nije protekao onako kako je mislio da će 
proteći. Isprva je sve išlo svojim tokom. Živo se pričalo o 
doživljaju hadža, ali je problem nastao kad su hadžije 
počele nabrajati ko je sve sa njima bio u dalekoj zemlji 
Arabiji. Belaj je počeo kad je jedan od hadžija rekao daje 
s njima tamo bio i hodža Žujo. Onda je nastao metež. Prvi 
je skočio Hamza i podviknuo na iznenađene hadžije: 

"Sram vas bilo! Tek ste sa hadža stigli, a lažete. Nije 
vas stid. Vi hadžije?! Ja ću vama reći gdje je hodža bio. 
Hodža Žujo je, kad ste vi Bejtullah obilazili, klanjao ovdje, 
u Podgradskoj džamiji. Do mene je bio u safu, i zajedno 
smo izašli iz džamije, i ovdje, za ovim stolom, smo popili 
kahvu, i ispričali se, a vi pričate da je bio s vama." 

"Koga ti lažovom nazivaš, Hamza? Povuci riječ", 
najednom je zagalamio Mujaga, spremajući se da se s 
Hamzom, ako zatreba, i fizički obračuna. 

Nastala je gungula i strka. Sve je bilo na nogama. 
Alija, najstariji među njima, na svu sreću je bio dovoljno 
pribran. Da nije, ko zna šta bi se dogodilo. 

"Ljudi, smirite se. Ništa od prepirke nema. Misli li 
iko od vas glavom. Malo pa za vratove, ha. Vi se okanite 
hadžija, a vi hadžije ne kvarite hadž i prekinite se optuživati 
međusobno. U pravu ste i jedni i drugi. Bio je hodža i 
ovdje, evo, u ovoj džamiji, što vam je pred nosom, a 
dolje, u Meki, bio je. Tako je i kvit." 


Nakon tog događaja Rizvo više nije sumnjao ni u 
što. Kad je hodža u pitanju, posebno. Ni to da Bregavu, 

kad nadođe, prelazi na postećiji, ni da je u Marinoj kafani 
vino pretvorio u himber, da mu ne treba govoriti zbog čega 
si kod njeg došao, jer on to zna čim se pojaviš na vratima, 
niti bilo što što bi o hodži neko pripovijedao. 

HRVANJE S VRAGOM 


Alija je mogao je imati oko sedamnaest godina, kada 
je sav krvav i izgreban, poderane odjeće, ušao u kuću. 
Majka ga, u sami akšam, bijaše po vodu spremila. 

"Šta je to bilo, sine? S kim si se to hrvao?" 

"S vragom, majko"', odgovorio je Alija, spuštajući 
dva burila vode. 

"Tobe ja rabun, tobe estagfirulah, ovdje Bog bio i Božiji 
meleći, šta to pričaš, kakvim vragom, nalet ga bilo?!" 

"Vala, majko, ako ono nije bio vrag, i nema ga. Ovako 
ti je bilo. Samo što sam od vrela krenuo ovamo, izađe pred 
mene krupan čovjek i pita me bi li se hrv'o s njim. Nisam 
puno razmišljao. Znaš da sam za to vazda horan. Uhvatili 
smo se. Bio je gadan. Ni s jednim momkom u selu se nisam 
toliko namučio. Ama, nisam da mi ih je sve zajedno 
Sastaviti, čini mi se. Ali, poda se sam ga nekako bio smot'o, 
kad je zakukurikao Arifov pijevac. "Da ne bi one "tice, 
reče on, "što se u nedoba oglasi, u vrelu bi ti dolje završio.? 
"Kako to izusti, tako i nestade. Ja burila pod ruke i evo 
dođoh, fala Bogu." 

="Nalet ga bilo, sine, otresi od sebe. Fala Bogu pasi ti 
meni doš'o živ i zdrav. Nećeš ti meni više u nedoba ići po 
vodu." 


Alija je rano stasao u snažna mladića, da mu 
nadaleko para nije bilo. Malo ko se sa njim mogao iznijeti. 
Nije bio samo snažan. Njegov duh je bio nemiran a 
plemenitosti mu nije nedostajalo. Rano je zamrzio nasilje 
i odlučio da ga suzbija i suprotstavlja mu se gdje god 
stigne. Zbog toga se sa grupom mladića, sa kojima se 
družio, odlučio priključiti vojsci koja se drznula stati pred 
austrijsku silu. 

Ali, nije austrijski zulum bio ništa spram onog što je 
došlo iza njega. Nova vlast je bila gora stotinu puta. 
Austrijski vojnik još ne bijaše ni zamakao kad su navalili 
crnogorski razbojnici. Stadoše pljačkati, ubijati i silovati. 
Alija sve to mirno nije bio u stanju da gleda, zbog čega se 
sa žandarima brzo zakačio. Osjećao je da njima puno i ne 
smeta taj zulum. Zbog toga se, opet, hvatio šume, 
pojavljujući se tamo gdje ga ne bi očekivali. 


Običaj je bio na Ponoru kod Nevesinja da se pravos- 
lavci, momci i djevojke, sastaju do podne, muslimani od 
podne. Alija došao ranije 1 uhvatio se u kolo do Mare, 
djevojke kojoj u cijelom kraju nije bilo para. Skočili 
žandari, uhapsili ga i svezali. Komandir lance još jače 
bijaše pritegao kad je Alija zatražio da mu neko pripali 
cigaretu. Bijes je povećao njegovu snagu. Raskinuo je lance 
i u trenutku skočio na komandira. Prvo mu je oteo pušku, 
prelomio je preko koljena i zatjerao ga sa mjesta na kome 

se sve odigralo. Bojeći se njegovog bijesa, žandari su 
nagrnuli za komandirom. 

Jedno vrijeme se bijaše primirio, ali mu se na 
mevludu, u Rečicama, omaknulo da glasno opsuje kralja. 
Žandari ga uhapsiše, ali on u Stolac pješke sa njima nije 
htio da pođe. U zatvor biva hoće, ali fijakerom. Našao se 1 
fijaker 1 Alija se istoga dana našao u zatvoru. 

Sutradan ga nisu našli. Sa sobom je uvijek vodio 
malog psa, koji mu je bio veoma vjeran i poslušan. U 
zubima mu je donio nekakvu željeznu šipku, kojom je 
ispod rešetaka prokopao tunelčić i iste noći se našao u 
Vranjevićima. 


Uskoro se Alija sa još dvadesetrojicom svojih jarana 
odmetnuo u komite. Na pljačke su odgovarali pljačkom, 
na ubijanja ubijanjem. Do jarana je držao i poštovao ih, 
ali je u te pohode najviše volio Ići sam. 

Jedne večeri se na vratima njegovog doma pojavio 
neki Rizvanbegović iz Stoca. 

sAlija, brate, pomozi"', rekao je došljak, nakon što 
ga je domaćin ponudio da sjedne. 

Kakva tebe nevolja, moj Rizvanbegoviću, u 
Vranjeviće dovede. Zar i na vas more belaj?", reče mu 
Alija. 

"Babo me šalje, Alija. Reče mi da tebi idem i nikom 
drugom, jer, veli on, da nam samo ti možeš pomoći. Mi se 
u Stocu, znaš i sam, više odavno ne pitamo. Došla druga 
vlast. Ovi zapovjednik, neki Branko, se, brate, na nas 
muslimane gadno okomio. Traži da mu se svako večer 
dovede mlada djevojka. Babi je stigla depeša da mu sutra 

navečer, pod Crnugovac, dovedemo Rabiju. Ost'o je, dati 
iskreno kažem, moj Alija, ni živ ni mrtav." 

ST vi se tek sad vlaha avizali, kad je na Rabiju doš'o 
red. Dok su druge pod vlaha lijegale, šutjeli ste! Zato ste i 
izgubili vlast i zato se oni sad pitaju", strogo je odgovorio 
Alija. 

Mladića je oblilo rumenilo. Šta ako Alija, ovako srdit, 
odbije da pomogne? Kako će babi na oči? Šta će sa 
Rabijom biti? 

Pokušao ga je odobrovoljiti lijepom ponudom. 

"Babo mi reče da je pripremio nagradu. Tri kila zlata 
će te čekati, ako nam spasiš Rabiju"', reče mu mladić, 
zabrinuto čekajući šta će Alija odgovoriti. 

Zlato mi ne treba, a gledaćemo da spasimo Rabiju. 
Vi nju slobodno predajte tom katilu, kako vam je rečeno, 
a mene pustite da ja činim što mi je činiti. I da znaš, ovo 
samo činim iz sažaljenja i radi Rabije. Radi vas ne bi, da 
ste me ranije zvali, babi ti depeša ne bi dolazila." 

Mladić se istu večer, zadovoljan dogovorom sa 
Alijom, vratio u Stolac. 


Sutradan je Alija zaustavio kolonu od sedmero ljudi 
koji su vodili djevojku. Iznenada je pred njih izletio iz 
mraka. Kako je bio obučen u crnogorsku odoru, niko nije 
ni slutio šta bi se moglo dogoditi. Od prvog, koji je po 
opisu mogao biti zapovjednik Branko, zatražio je da pripali 
cigaretu. Da je to baš Branko, shvatio je kad mu je ovaj 
strogo naredio da vatre potraži od nekog drugog iz kolone. 
Alija se utvrdo u to htio uvjeriti, pa je, stajući mu na put, 
rekao da baš od njega hoće pripaliti. Dobio je dva šamara, 

i sjedne i s druge strane, ali se i uvjerio da je čovjek ispred 
njega baš onaj o kojem je mladić govorio. Ščepao ga je za 
ruku i u trenutku bacio na zemlju. 

Dok su njegovi pratioci shvatili šta se dešava, 
Brankova glava je bila smrskana, velikim kamenom, koga 
se Alija dograbio. Zgrabio je potom Brankovo mlitavo 
tijelo 1 bacio ga na grupu koja se na njega bijaše ustremila. 

Niko od njih, tu večer, nije došao pod Crnugovac. 
Rabiju je vratio kući i brzo zamakao uz hrgudsku stranu. 
Novi zapovjednik nije tražio da mu dovode djevojke. 


Uskoro je o Aliji sa strahom pričala cijela Crna Gora. 
Tražila se njegova glava. Neki su se i prema Vranjevićima 
zaputili u namjeri da ga smaknu. Nagrada za njegovu glavu 
bijaše velika. Ali, od tih putovanja, na koja se bijaše 
navikao, Alija nije odustajao. 

Jednoga dana, tek što je izašao iz sela, obučen u 
crnogorsku odoru, susretne snažna mladića koji se kretao 
prema Vranjevićima. Bilo mu je jasno radi čega se tamo 
uputio. Nagrada za njegovu glavu nije bila mala. 

Đe si ti, junačino, poš'o", upitao ga je Alija. 

Dobre pare daju da se neki Halija Bašić ubije. Dosta 
je pobio naših junaka. Poš'o sam da vidim je li baš junak 
kako se priča." 

Bogami, junak jes", reče mu Alija, koji mu se bijaše 
predstavio kao Frano Boškić. "Ja sam se lani 'rvo s njim, 
ali me on obori. Nego, ja tebi, čoče, ovako velim, da se ja 
i ti prvo po'rvemo, pa ako me oboriš, ako budeš jači, mog'o 
bi ti i njega savladati, jer je on mene jedva oborio. Ako ja 


budem jači, bolje ti je ne idi." 

Pristao Crnogorac da se pohrve. Polumrtvog su ga, 
toga dana, pored puta, gdje ga Alija bijaše donio, pronašli 
žandari. Sutradan je preminuo u mostarskoj bolnici. 

Nije se samo Crnogorac prevario. Šestericu je njih, 
koji su krenuli po njegovu glavu, Alija u pećini sabljom 
sasjekao. Sedmoga je pustio. 

"Pričaj šta je bilo, pričaj svima"', rekao mu je, 
puštajući ga prema Nevesinju. 


O Aliji se uskoro počelo pričati I ono što jest i što 
nije. Šta god bi se dogodilo, da se zakon morao umiješati, 
svaljivalo se na njega. Njegove prve komšije bi štošta jedni 
drugima ukrali, svaljujući sve na Aliju. Počeo je smetati 
svima. 

Osjetio je Alija da ga se neće okaniti, jer ih je podosta 
smakao. Odlučio je rodnom zavičaju reći zbogom. Podosta 
bijaše skupio dukata. Morao je krenuti tamo gdje mu 
žandari neće biti za vratom. 

Neopažen se uvukao u voz na željezničkoj stanici u 
Mostaru I krenuo prema Sarajevu. Još jedan momčić iz 
istog sela, nekim poslom, bijaše pošao u Sarajevo. Našli 
su se I sjeli su naspram dvije djevojke iz Sandžaka. Pošle 
u Tursku, Roditelji ih spremili da ih spase od zuluma 
crnogorskih razbojnika koji su harali i zlostavljali narod 
po muslimanskim selima. 

Ali, djevojke ni u vozu nisu mogle naći mira. Dvojica 
kabadahija iznenada su prišli Aliji, koji je sjedio u drvenoj 
klupi, misleći da je njihov. Crnogorska odora i zavrata na 
glavi uvjeravala ih je u to. 

"Hoćemo li, bre čoče, Turkinje silovati? Tunela do 
Sarajeva ima napretek," 

"Jašta ćemo nego silovati, junaci moji?", spremno je 
uzvratio Alija stavljajući im do znanja da im se nakane 
podudaraju. 

Djevojke, kojima se Alija još nije otkrio, izgledale 
su prestravljeno. Sa golemim strahom su iščekivale ulazak 
voza u tunel. 


Dvojice kabadahija, po izlasku iz tunela, više nije 
bilo u vagonu. Samo su vrata od voza još mlatarala tamo- 
amo. Djevojke su trenutku shvatile šta se dogodilo. 
Pročitale su to na Alijinom zadovoljnom licu. 

Zajedno su izašli u Sarajevu. Ispratio ih je Alija na 
drugi voz koji je išao prema Beogradu. S jednom se zadržao 
duže. Još u vozu se rodila ljubav. Više iz zahvalnosti, mada 
je Alija bio i naočit. 

Idi u Izmir i čekaj me. Sedam godina me čekaj. Ako 
ne dođem, udaj se." 

''Čekat ću te Alija i deset godina, ako treba." 

"Deset ne treba. Sedam će biti dosta. Ovo će ti za to 
vrijeme biti dovoljno", rekao joj Alija na rastanku 
stavljajući joj u ruke svežanj u kome su se nalazili dukati. 


U Sarajevu se Alija nije puno zadržao, Nakon mjesec- 
dva našao se u Dalmaciji. Oči mu se jednog dana susretoše 
za žandarskim. Znao je da ga je prepoznao iako je ovaj 
vješto izigravao ravnodušnost. Degenek se tako olahko 
ne zaboravlja, a Alija prema žandarima nije imao milosti. 
Istoga dana ukrcao se na brod i za nekoliko dana stigao u 
Bari. 

U talijanskoj luci je radio najteže poslove. Njemu 
baš i nisu bili najteži. Ali, nije prošlo mnogo vremena, 

kada je odlučio pokazati svoje vještine. Grofica Ana 
pozvala je sve zainteresirane da se prijave na turnir koji se 
tu održavao svake godine. Alija u svemu bi prvi, zape 
grofici za oko, i ubrzo se nađe u palači. Šest godina bijaše 
u njenom zagrljaju. Sedme godine Aliji za rukom pođe da 
se domogne i hazne. 


Sedme godine Vasvija je često gledala prema pučini. 
Hoće li se Alija pojaviti, kako je obećao. Držala je do riječi. 
Nijednog muškarca nije ni pogledala, a kamoli da je s kim 
htjela popričati, mada je mušterija, koji su tražili njenu 
ruku, bilo napretek. Čekala i dočekala. 

Sretno su živjeli u Izmiru, iako je Aliju razdirala 
nostalgija za rodnim krajem. Kako je u godine zalazio, 
sve više. Još više ga je mučilo što na njegova pisma niko 
od rođaka, kojima je često pisao, nije odgovarao. Nije 
mogao znati da je u Vranjeviće, u rodni dom, od njega 
stiglo samo jedno pismo. Zadnja pošta za sva ostala koja 
je jedno vrijeme slao završavala su pred revnosnim 
policijskim inspektorima. 


U lijepoj kući, uz morsku obalu, Alija je doživio 


duboku starost. Preko stotinu godina je imao kad se u 
Vranjevićima pročula vijest o njegovoj smrti. 

DJELA ZA PAMĆENJE 


Nije spavao te vrele julske noći. Ne zbog nesnosne 
vrućine. S njom bi se lahko iznio. Drugi problemi su bili 
po srijedi. Grozničavo je razmišljao, vagajući šta mu je 
činiti sutradan. Da s Mirzom nije razgovarao, ne bi se toliko 
hrvao sa vlastitim mislima. Odavno se već bijaše halalio 
sa vlastitim životom. Bombu u džep i riješena stvar. S 
Ivanom bi zajedno otišao u vazduh. 

Ne bi predstavljalo posebnu teškoću sve to izvesti. 
Do Ivana je mogao u podne uponoća. Pretresali ga ne bi 
na ulazu, kako su to činili s drugim, kad bi htjeli do njega. 
Samo njega nisu prebirali, niti gajili bilo kakve sumnje da 
bi nešto mogao učiniti što im ne bi odgovaralo. Njihovo 
bezgranično povjerenje, opet, Beširu, nikako nije bilo jasno, 
i do te mjere ga je nerviralo, da se to nije moglo opisati. 

Ubiti Ivana, najmanji je problem, ali, kakav rezultat 
može očekivati? Te noći je valjalo donijeti odluku. Mirzina 
upozorenja provlačila su mu se kroz sve moždane vijuge. 
Po ko zna koji put je pretresao šta su sve govorili tu večer, 
ali nije nalazio pravog rješenja. 

Uredu, Bešire. Ubićeš Ivana i šta onda? Naći će oni 
drugog Ivana, a imat će dobar razlog da krenu na nas", 
upozoravao ga je Mirza strahujući od njegovih namjera. 

"Slažem se, Mirza, ali, krenut će oni na nas, ubio ja 
Ivana ili ne. Naći će oni razlog da krenu. Ma, nemaju ga 
oni šta tražiti. Oni razlog imaju odavno. On ovdje neće ni 
Mirzu ni Bešira. Ali, ja računam da ovakvog, kakav je 
Ivan ni u paklu ne mogu naći. Goreg od njega nema." 


Mirza je šutio. Teško je bilo osporiti Beširove razloge. 
Bio je u pravu. Ali, ni njegovi razlozi nisu bili za 
odbacivanje. Zbog toga se i odlučio da ga pokuša 
razuvjeriti. 

"Cijeli narod ćeš dovesti u opasnost", pokušao je biti 

"Već je u opasnosti i šta god da uradim, niti će mu 
biti bolje niti gore", dobio je kategoričan odgovor. 

"Slažem se, ali jesi li razmišljao o svojoj ženi i djeci?! 
Šta će biti s njima, ako bi ubio Ivana?" 

Učinilo se Mirzi da bi ga ovo pitanje moglo dotući 
da bar donekle omekša njegovu tvrdu glavu. Dobio je 
odgovor od koga mu je zastao dah, iza koga je morao stajati 
karakter kakav se rijetko susreće. 

"Zar mi, Mirza, o djeci i ženama imamo pravo misliti 
na taj način. Otkud meni pravo i ko mi za pravo daje da 
pored toliko djece i žena vlastitu djecu izdvojim kao 
važniju od ostalih," 


Mirza je zanijemio. Svako dalje uvjeravanje je nakon 
ovih riječi bilo je čista besmislica, 

Dugo je, te noći, Bešir ostao pored prozora gledajući 
Počitelj, gradić čija ga je ljepota svakim danom plijenila 
sve više, obuzimala njegovo biće kako je zalazio u godine. 
Sve to dolje, ispod njega, moralo se podizati s velikom 
ljubavi, zaključivao je vraćajući se pričama koje su 
govorile o prošlosti ove lijepe kasabe. Sve je to zapisano 
u ljudima koji su držali da pamćenje predstavlja veliko 
blago. Ljubav podiže velika djela. Novac je nemoćan. Jest 
da se bez njega ne može, ali ako ljubav dovoljno snažna i 
spremna za građenje, novac se lahko pronađe. Ako nema 
ljubavi, ni novac se tek tako ne može sakupiti. 

Šišman je džamiju s ljubavlju gradio i sagradio. Da 
ljubavi prema rodnom kraju nije bilo, nikad taj visoki mina- 
ret, okupan gradskom rasvjetom i mjesečinom, za koga 
mu se pogled bijaše prikovao, ne bi bio sagrađen. I ne 
samo minaret. Koliko je samo lijepih zgrada tu niklo 
zahvaljujući velikoj ljubavi prema Zavičaju. 


Šišman je džamiju počeo graditi tajno, bez Sultanova 
znanja. Slao je novac po ljudima od povjerenja. Opet, ljudi, 
kojima je vjerovao, pronašli su dobre majstore od 
povjerenja i sve je krenulo kako valja. Da nije bilo tog 
povjerenja, novac bi otišao ko zna gdje. Uže te posebne 
ljubavi koja čini čuda ih je povezalo. Tako je počela 
izgradnja džamije. 

Ali, Sultan ne bi bio to što jest, pa da mu promakne 
tako nešto. Do njegovih ušiju je došlo da Šišman u Počitelju 
podiže džamiju. Odlučio je te glasove, koji su dopirali do 
njegovih ušiju, provjeriti kod samog Šišmana, kome je 
najavio posjetu. 

Šišman, koji se već nazvao pašom, dočekao je Sul- 
tana kako to i prilići. Helem, Sultan je nakon gozbe i eglena 
izrazio želju da pogleda njegove dvore i uđe u sve odaje. 
Odani pratioci njegovi dohaberili su mu da na dvoru 
Šišman-paše postoji jedna odaja, u koju niko osim njega 
ne Zalazi, niti joj otvara vrata. Ni posluga, pa čak ni njegovi 
najbliži. 

Kad su obišli sve odaje, htjede Sultan da uđe na još 
jedna vrata, koja su bila zaključana. Šišman ga je pokušao 
odvratiti od njegove namjere. 

"Svijetli Sultane, u ovoj odaji nema ništa što bi te 
moglo zanimati." 

Ali, Sultan se nije dao iznenaditi. Pokušao je Šišman 
još jednom da ga odvrati od njegove namjere. Nije mu 
uspjelo. Valjalo se latiti kalauza i otključati vrata odaje. 

U odaji zaista nije bilo ništa, osim poderanih hlača i 
košulje, okačenih o čiviju, koja je bila zakucana u direk. 
Iznenađeni Sultan zatražio je objašnjenje. 

"Svijetli care, u ovim hlačama i košulji sam došao iz 
Počitelja. Zato svaki dan povirim u ovu sobu da u ovom 
rahatluku i bogatstvu, koje mi Allah Milosnik podario, ne 
bi pobjesnio,"' odgovorio je Šišman paša. 

Njegov odgovor je Sultana duboko ganuo. Na ljubav 
i mudrost, koji su izvirali iz njegovih riječi, Sultan nije 
mogao ostati ravnodušan. 

"Znam, Alija, da podižeš džamiju. Tajio si to i od 
mene, jako nisi smio, ali sve ti je oprošteno. Gradi šta god 
ti volja, jer ljubav koju ti imaš je neuništiva, Ona čuda 
gradi," 

Ima li nešto što Bešir može učiniti. Kakvo on djelo 
može sagraditi, u vrijeme kada je građenje izgubilo svaki 
smisao, vrijeme kada bića u ljudskim kožama u rušenju 
nalaze jedino zadovoljstvo. 

Znao je Bešir da djela koja podiže ljubav ne moraju 
biti samo vidljiva, kao Šišman-pašino, pa da se svačije 
oko prikuje za ljepotu sagrađenog. Bio je načisto da je 
urokljivih očiju sve više i da ni najljepša djela u njihovim 
očima više 1 nisu lijepa, kakva uistinu jesu. 

Ljubav gradi i nevidljive građevine, koje traju, koje 
se pamte, i sve dok sjećanje na njih živi one su i lijepe i 
veličanstvene. Vrijeme je takvo da se veliko djelo moglo 
sagraditi samo uz pomoć puške, koja mu se nalazila 
nadohvat ruke. 

Sagradio je to djelo već sutradan. Djelo za pamćenje 
i nezaborav, ravno Šišman-pašinom. Hrabro je s puškom 
stao pred razularene spodobe. Pao je pokošen rafalima. 
Ispustio je dušu na kućnom pragu ostavljajući svima 
poruku šta je valjalo činiti. 

ZLATNI KRST 


Trebalo je toga vrelog julskog dana izaći uz srminu 
iznad žitomislićkog manastira. Znao je da su pred njim 
velika iskušenja. Svašta ih tamo, gdje su se uputili, moglo 
dočekati. S tim je bio načisto, jer diverzanti uvijek idu 
prvi. 

Nije se bojao. Prije samo nekoliko dana pregrmio je 
žestoke borbe. Strah je jednostavno ispario iz njega, da 
mu ni samom nije bilo jasno kako. Ipak, znao je da 
iskušenja neće faliti. Čovjek se s tim svakodnevno suočava 
i u najljepšem vaktu, a kamoli u ratu. Ali, iskušenje nije 
očekivao na početku puta. Ni u snu nije mogao sanjati da 
bi mu se nešto moglo dogoditi, tek što je sa grupom krenuo 
uz brdo, 


Prolazeći pored zidina manastira u Žitomislićima, od 
koga su ostali samo zidovi, ipred Harisa je nešto najednom 
bljesnulo, prodirući u dubinu zjenica. U kamenjaru, kojim 
Su se kretali, najednom je ugledao veliki zlatni krst. 

Zgrabio gaje, primičući ga, da ga što bolje vidi, uvjeri 
se da nije opsjena, da osjeti njegovu težinu. Momci sa 
kojima je krenuo bili su daleko iza njega. Još uvijek su se 
motali oko manastirskih zidina, pretraživali i zagledali u 
svaku šupljinu... 

U trenutku su mu kroz glavu počele navirati misli. 
Mnoštvo pitanja mu se duboko uvlačilo u moždane vijuge. 
Šta učiniti s krstom? Uzeti ga ili ostaviti? 

Najednom se krst, koji je čvrsto stiskao, u njegovoj 
glavi, što zapravo njegova više nije ni bila, počeo pretvarati 
u gomilu novca. Ispred njegovih očiju letjeli su svežnji 
novčanica. Osjećao je kako ga nevidljiva ruka vodi izvan 
ratnog vrtloga. U mislima se začas našao ispred prelijepe 
kuće na obali mora. Duboko zavaljen u veliku pletenu 
stolicu, posmatrao je zalazak sunca. 


Šta se najednom dogodilo, opsjena, iznenadna 
pohlepa koja se u njemu javila, ili napad šejtanski, nije 
bio sasvim načisto. 

Trznuo se, čvrsto stiskajući zlatni krst koji je silina 
eksplozije izbacila stotinjak metara iznad manastira, od 
koga su ostali samo garavi zidovi, iz kojih se još uvijek 
pušio dim. Sjetio se babinih riječi, koje je često ponavljao. 

"Zlato je nalet, belaj," | 

Njegov pradjed je, prema očevoj priči, raščišćavajući 
veliku gomilu povrh jedne njive, koju su obrađivali i koja 
je dobro rađala, nabasao na ćup Zlata, Pohitio je u trenutku 
da ga zgrabi i iščupa iz škripa. Ali, nekim čudom se tu 
najednom našao seoski hodža, nadaleko čuven Po 
mudrosti, i upozorio ga je da to ne čini, nego da dovede 

konja, sveže ćup konopom i prepusti konju da on to umjesto 
njega između stijena potegne. 

Mada zaslijepljen zlatom, dedo ga je poslušao, i 
učinio kako ga je hodža posavjetovao. Ćup bi izvađen, ali 
je konj na mjestu crknuo. Objasnio mu je hodža da je to 
bila cijena koja se morala platiti. Ali, tu nije kraj priče. 

Zatražio je hodža od njega da polovinu odmah 
podijeli, a drugu zadrži. Harisov pradjed ga nije poslušao, 
nego je zadržao sve zlato. Nije prošlo ni mjesec dana kada 
ga je ščepala teška bolest. Sve zlato su dali hećimima. 
Ostalo je tek toliko da se dženaza obavi kako priliči. Niko 
hajra nije vidio od tog silnog blaga. 


Prisjećajući se očeve pripovijesti, u trenutku je ispred 
Harisovih očiju nestalo i mora i kuće, i skupocjenog 
automobila, naočala kroz čija je tamna stakla posmatrao 
zalazak sunca. Nestalo je svog rahatluka o kome svako 
živo stvorenje razmišlja i priželjkuje ga. 

Babine riječi vratile su ga u brdo iznad Žitomislića. 
Dvoumljenja više nije bilo. Krst je bacio u škrip, na isto 
mjesto gdje ga bijaše našao, nastavljajući svojim putem. 

Iza sebe je čuo zadovoljan usklik. 

Oho! Blago meni. Ako dolje ništa ne nađoh, evo 
samo mi dođe." 

Toni nije razmišljao. Osvrnuo se uokolo, tek toliko 
da se uvjeri da ga neko nije primijetio i veliki zlatni krst je 
već u slijedećem trenutku bio u njegovom ruksaku. 

Harisa nije primijetio. Drugi su se još uvijek vrzmali 
oko spaljenog manastira prebirajući svaku kapinu", 


+ grm 

Možda ga je te noći tek sat prije zore san prevario na 
trenutak. Uspio je da skine s očiju, što bi se reklo. Toga 
dana, u samu zoru, valjalo je krenuti prema četničkim 
položajima. Ali, nisu Harisa toliko zabrinjavali četnici. Čim 
bi sklopio oči, iz onog mraka što ga očni kapci stvaraju, 
zasvijetlio bi onaj zlatni krst. Ponovo su ga počela mučiti 
ona ista pitanja sa kojim suočavao dan prije kada je blijesak 
zlata zapljusnuo njegove oči, zarobio um i dušu. 

"Jesam li ga baš trebao baciti? Zar nije bilo bolje da 
sam ga strpao u ruksak, pa malo kasnije razmislio šta da 
učinim?", navirala su pitanja, jedno za drugim. 

Suočavajući misli, zaključio je da je odluku donio 
naprečac. Mogao ga je uzeti pa kasnije odlučiti šta i kuda 
s njim. Čak i ako bi ga odlučio prodati, sav novac ne bi 
morao sam uzeti. Nešto bi od novca koji bi dobio mogao 
dati i drugom. 

Korio je sam sebe zbog nesmotrenosti. A onda je u 
njemu progovorio onaj drugi glas. "Zar krst da prodaš? 
Zar te ne bi bilo strah da tako nešto učiniš? Kakvu to sreću 
sad u tuđem tražiš?" 

Drugi glas bi ga smirio, uvjeravajući ga da je postupio 
ispravno. 


Prema četničkim položajima krenuli su u ranu Zoru, 
kako je i dogovoreno. Tonija nije bilo! Zapovjednik imje, 
prije polaska, objasnio da on mora obaviti neki važan 
zadatak. 

Oko podne svi su se vratili. Prošli su bez ogrebotine. 
Zadatak je uspješno obavljen, Svi su dobili slobodno 
sedmicu dana. 

| Sutradan je u Čapljini vidio Tonija, okruženog 
velikim društvom. Izgledao je veseo. Istoga dana je saznao 
da je Toni prekomandovan u Zapovjedništvo. 


Nakon sedam dana Haris je, sa ostalima, ponovo 
stajao u stroju. Valjalo je krenuti u diverziju. Toni je stajao 
podalje od postrojenih vojnika, oslonjen uz ogradu ispred 
velike kuće, u kojoj je bilo Zapovjedništvo. 

Sam nije mogao da vjeruje kako se toga dana izvukao. 
Kako su ga samo, sa tolike blizine, mogli promašiti. Meci 
su fijukali oko njega, kao da su baš samo njega htjeli 
pogoditi. Trojicu ranjenih su jedva uspjeli izvući, a onda 
je, opet, uslijedilo žestoko granatiranje. Mine su padale 
na sve strane. Tek u kasno popodne usudili su se krenuti 
prema kući u kojoj se nalazilo Zapovjedništvo. 


Izdaleka su ispred Zapovjedništva ugledali poveću 
grupu ljudi. Stakla na kući bila su smrskana u paramparčad, 
zidovi izrešetani od gelera. Mada su nosili trojicu teško 
ranjenih boraca, niko se od okupljenih nije osvrtao niti 


primijetio njihov dolazak. 
Između njih nalazilo se nepomično Tonijevo tijelo. 

ASIM JE ŽIV 


Ne pamti da su se ikada toliko smijali, kao tu večer, 
pričajući viceve, prepričavajući razne zgode i nezgode. 
Toliko su se smijali da ih je čak i dedo, koji je bio veliki 
šaljivdžija, jednom ozbiljno upozorio, podsjećajući ih da 
je rat, da se gine... 

=Bože, pri na dobru," govorio je zabrinuto gledajući 
u noć. 

Ta majska večer bila je tako mirna da je bilo grehota 
zaspati ranije, kako bi dedo govorio. Otac i majka u Mostar 
su otišli kojih petnaestak minuta poslije ponoći, ostavljajući 
Asima s dedom. Činilo im se da je za dijete sigurnije tu 
nego u gradu, koji je više izložen granatama. 


Iz tvrdog sna probudila ih je tutnjava topova. Stresao 
se na svaki fijuk granate, privijajući se uz dedu. Starac je 
zabrinuto gledao u pravcu Blagaja. Izgledalo je da tamo, 
u pravcu stare čaršije, i nebo gori. Dedino lice, koje je 
oduvijek bilo veselo, najednom je dobilo najzabrinutiji 
izraz, kakav ranije nikada nije ima prilike da vidi. Osjećao 

je u njegovom pogledu, koji ga je naprosto milovao, da ni 
trunke straha nije osjećao za vlastiti život. Sva njegova 
zabrinutost ticala se samo unuka. Godine mu više nisu 
dozvoljavale da misli na sebe. 

"Izlazite, majku vam jebem. Nema više bunske 
hladovine. Ja ću vas rashladiti," najednom se začuo glas s 
druge strane vrata, koja su se za trenutak otvorila uz tresak. 

Dvojica bojovnika u crnim uniformama, sa automat- 
skim puškama, uperenim u njih, stajali su na vratima. 

"Izlazite napolje"', uslijedila je oštra naredba. 

Bez riječi su krenuli prema glavnoj cesti. 

"Stanite tu", zavikao je jedan. 

Samo što su se zaustavili, uslijedili su rafali. Asimje 
osjetio žestok bol u predjelu stomaka, kotrljajući se niz 
strminu prema Neretvi, ali dedina šaka ga je jače od same 
boli privukla zemlji. Šaka, koja se za samo nekoliko 
trenutaka samrtnički zgrčila. 

Brzo je izgubio svijest. 


Kroz očnu sumaglicu koja je tek zračak svjetlosti 
propuštala u njegove širom otvorene oči, ugledao je 
djevojku u bijelom mantilu. 

"Ovo dijete je živo. Brže, unesite ga u auto, brže," 
čuo je kako govori. 

"Kakvo auto", proderao se bojovnik. "Njega treba 
dokrajčiti. Naši ginu, a ti bi jednog muslimana spasavala." 

"Prvo ćeš mene morati da ubiješ," usprotivila se 
djevojka. 

Opetje izgubio svijest. Nije čuo ostatak žestoke svađe 
između medicinske sestre i bojovnika. 

Vozeći se kroz njemu nepoznat kraj, probudio se u 
automobilu. Najednom je iza krivine ugledao plavo 
prostranstvo. More je u njemu uvijek izazivalo neobjašnjiv 
osjećaj divljenja. Ništa mu nije bilo jasno. 

Osjećao je mukle bolove u stomaku. Činio mu se da 
je zavoj previše stegnut. Gotovo mu je onemogućavao 
disanje. Ali, na bolove je u trenutku zaboravio, prisjećajući 
se posljednjih trenutaka provedenih sa dedom. Sa sjetom 
se prisjećao njegove snažne šake koja ga je povukla ka 
zemlji 1 spasila mu život. 

Iz razmišljanja gaje trgnuo glas čovjeka, koji je vješto 
sjekao krivine, održavajući kazaljku na velikoj brzini. 

"Živ si, dijete, hvala Bogu. Sve će biti u redu," kratko 
je rekao osmjehnuvši mu se. 

Ubrzo je ugledao veliku tablu na kojoj je velikim 
slovima pisalo - SPLIT. 


Brzo se oporavio u splitskoj bolnici. Nakon 
petnaestak dana fra Pero, kako se svećenik predstavio, u 
pratnji jednog mladića ušao je u njegovu bolesničku sobu. 

s=Gutra izlaziš iz bolnice. Reci nam gdje su tvoji?" 

O zbivanjima u Mostaru Asim se već bijaše naslušao. 
Noć, prije nego će fra Pero u pratnji mladića doći, nije 
spavao. Nije smio, bolje rečeno! Misleći, valjda, da spava 
dvojica ranjenika sa mostarskog ratišta, koji su ležali u 
istoj sobi, govorili su kako nema nikakvog smisla da se 
liječe sa jednim muslimanom 1 da će neko zbog toga 
stradati u bolnici budu li ga tu i dalje liječili. 

Bio je načisto da ni samu riječ Mostar, pogotovo onaj 
njegov istočni dio, ne bi smio izustiti. Sve da je, opet, i 


117 


izusti, ko bi ga sad iz Splita, i pored najbolje volje, tamo 
smio odvesti. Čak, kad bi i smio, to bi bilo nemoguće. U 
trenutku mu je sinulo. 
=Moji su u Njemačkoj, u Frankfurtu" odgovorio je. 
"Odlično, Ivan će te odvesti tamo. On sutra ide za 
Njemačku." 


Sve vrijeme putovanja prema Njemačkoj razmišljao 
je o fra Petru. Htio je u pamćenje urezati svaku crtu 
njegovog plemenitog lika. Nikako sebi pojasniti nije 
mogao otkud se usred tog užasa u bolnici, gdje mu ni ime 
na kartici koja se okači na krevet nisu smjeli napisati, 
pojavio da ga spasava, da ga izbavi iz tog pakla. 

"Bog je jedan, i kako god da ga nazoveš, ako to iz 
srca činiš, on će ti se odazvati i uslišiti ti molitvu. Svejedno 
je kako to i na kom jeziku činiš. Nemaš potrebe da mi 
zahvaljuješ, nego vazda misli kako je Bog velik a ne ja, 
jer ja sam samo njegov sluga. Bog je samo upotrijebio 
jednog malog čovjeka, kakav sam ja i kakvi smo mi svi. 
To što je baš mene izabrao me posebno raduje i još više 
me u njegovo sveprisustvo uvjerava. Vidiš li, dijete, da 
smo mi ovdje isuviše sićušni spram ovog vodenog i 


nebeskog prostranstva," govorio mu je dok su šetali rivom, 
čekajući na Ivana. 


Daidža i dainica su ga izbezumljeno gledali. Kao da 

im ni Asimova ispovijest nije mogla ubiti uvjerenje da je, 
zajedno sa dedom, skončao svoj mladi život na Buni. 

"Ja i Halima smo sinoć bili na tvojoj četeresnici. 

Rasim, tvoj babo, nas je zamolio da ti ovdje damo izučiti 

hatmu dovu, jer dolje ti niko illahnuti ne smije. Rasim i 
Hajra su se pomirili sa tvojom smrti. Kako im sad reći, 
moj Asime. Gorim od želje da im kažem da si živ i da si s 
nama, ali kako? Bojim se da ih srce ne prekine. I od sreće 
srce može da pukne, moj Asime." 


Dokasno su te večeri sjedili i razgovarali. Daidža je 
bio zabrinut. Kako Asimovom ocu saopćiti radosnu vijest. 
Najradosniju koju je ikad čuo i koju može čuti. Kako mu 
reći da je živ i zdrav? Kako biti uvjerljiv, a reći mu to što 
je moguće normalnije. 

Drhtavom rukom daidža je sutradan uzeo telefonsku 
slušalicu i okrenuo broj. Niko se nije javljao. Sa olakšanjem 
je spustio slušalicu, obrisao znoj sa čela, i rekao: 

"Mora da su u komšiluku," zadovoljno je naglasio, 
kao da je sretan što u prvi mah nije uspio razgovarati sa 
Asimovim ocem. Možda mu nešto pametnije uđe u glavu 
do slijedećeg pokušaja. | 

Ali, malo je zadovoljstvo na njegovu licu potrajalo. 
Jer, šta ako nisu kod komšija? Šta, ako su odvedeni? Šta 
ako su... ni pomisliti nije smio šta im se dolje sve može 
dogoditi. Pokušavao je sakriti naglu promjenu raspolo- 
ženja. Otišao je do kupatila. Posmatrao je vlastiti lik u 
velikom ogledalu. Činilo mu se da je samo od jučer stariji 
barem za godinu dana. Vratio se 1 bez dvoumljenja podigao 
slušalicu. 

sRasime, ti si. Kako ste?" 

+ A dobro, moj Hamide, ne daj Bože gore, iako gore 
čini mi se ne može biti. A može, vazda gore od goreg ima. 
Kako ste vi 


1)99 

"Dobro, dobro smo, ovamo nije k'o dolje, i sam znaš 
da ti ne pričam... nego..." 

Zastao je nekoliko trenutaka, a onda smogao snage 
da konačno kaže ono što se moralo reći. 

"Slušaj, Rasime, mene zanima jedna stvar. Jesi li ti 
baš siguran da su dedo i Asim poginuli. Je li to potvrđeno... 
Mislim, je li ti neko to rekao ko je baš vidio...", govorio je 
Hamid, trudeći se da njegov glas ostane što mirniji. 

Asim se vrpoljio na stolici, pribijen uz dainicu, koja 
nije mogla zaustaviti suze. Prigušeno je jecala, pokrivajući 
lice rukama. 

"Slušaj, Hamide, ja o tome više ne bih. Ti Avdu dobro 
znaš. Očima svojim je gledao kada su ih pokosili rafalima." 

"Ja, ali Avdu su odmah iza toga odveli u logor. Možda 
su samo ranjeni..." 

"Bogati, Hamide, ne bulazni, ne otvaraj mi ranu. 
Znaš, ti si daleko odavde i ne može ti ni biti jasno kako..." 

"Može Rasime, može, jer Asim je živ, živ..." 

"Hamide, nemoj..." 

"Živ je Rasime, živ, ovdje je, ovdje... evo... čuj ga 
Rasime," jedva je izustio Hamid. 

"Babo, ja sam...", kroz plač je izustio Asim. 

%Sine, sine..." 

"Babo, babo..." 

LADA 


Sa sastanka se vratio potišten, skrhan tugom, što će 
već sutra iz rodnog doma morati put bijela svijeta. Jest, 
rekli su im da nikom dlaka s glave neće faliti, da slobodno 
mogu ići. Ali, koliko se njihovim obećanjima može 
vjerovati? I ranije su oni obećavali, prisjećao se priča, koje 
je kao dječak upijao, kako nikome ništa nažao neće učiniti, 
pa bi poslije tih njihovih obećanja gorjela sela i gradovi, 
krv tekla potocima. Razlog da ih zaustave i pokolju kao 
brave im je lahko naći. 

Ne treba griješiti dušu, najviše je strahovao za 
porodicu, djecu posebno. Ali, strahovao je i za novac. Kako 
ga prenijeti. Gdje sakriti tolike pare? Opet, ako ih nađu, ni 
pomisliti nije smio šta bi se u tom slučaju moglo dogoditi. 
I bez para ostati i povrh svega izgubiti glavu. A tamo gdje 
im sutradan valja krenuti, pare će im trebati. U tuđu kuću, 
ako je i bude. Pare jesu šejtan, ali šta bez njih. Na lijepe 
oči niko ne da, svak traži pare. Sedamdeset hiljada maraka. 
Sedamdeset novčanica je valjalo negdje sakriti. 

U sami akšam, dan prije nego što će krenuti u 
nepoznato, sišao je do garaže. Obilazio je oko lade, koja 
ga je dobro slušala, zagledao je sa svih strana i kontao 
gdje bi taj svežanj pošteno zarađenih novčanica mogao 
skloniti, a da ga zlotvori, koji im danas velikodušno 
obznaniše da sa svoga topraka moraju ići, ne nađu. 

Sjeo je u automobil i razmišljao. Gdje god bi mu se 
učinilo da bi mogao skloniti novac, nalazio je i razlog 
protiv. Na tom mjestu bi ga, kako god ga sakrio, mogli 
naći. Nije nalazio rješenje. 

Nervozno stavljajući ruke na volan, najednom mu je 
sinula ideja. Ha, tu bi novac mogao sakriti. Volan je pravo 
mjesto. Ispod onog kožnog ojačanja bi se brižljivo 
ispeglane novčanice mogle staviti. Ideja mu se učinila 
najprihvatljivijom. Najmanje bi se moglo očekivati da bi 
ih tu neko mogao tražiti. 

Odmah se vratio u sobu, otparao podnu dasku, izvadio 
malu kožnu tašnicu, u kojoj se nalazila metalna kutija s 
novcem. Izvadio je novac, strpao pare u jaknu, i krenuo 
nazad, u garažu. 

Brižljivo je ispod gumenog ojačanja oko volana 
slagao novčanice, ravnomjerno ih raspoređujući, kako, kad 
sve pažljivo složi, ni sam ne bi posumnjao da bi se ispod 
tog komada kože nešto moglo nalaziti. 


Ujutro su potrpali stvari, koliko je u prtljažnik i pored 
njih četvero, moglo stati, i krenuli na put kojim su svi 
Bošnjaci iz grada morali krenuti. . 

Nekoliko puta su ih zaustavljali, pretresali, oduzimali 
što bi im se učinilo vrijednim. Novac prije svega. DO 

posljednjeg zaustavlj anja ispraznili su mu džepove. Ostalo 
jejoš stotinu maraka u malom džepiću u farmerkama. Bio 
je spreman da ih da bradonji koji ih je zaustavio. Ali, njemu 
se dopalo nešto drugo?! Njegov pogled se prikovao za 
automobil. Njega osim lade nije zanimalo ništa drugo. 

"Ovakvu limuzinu odavno priželjkujem. Tebi, 
ljudino, ionako ne treba. Vama tamo ne mirišu ovakvi 
automobili. Ta vi ionako ne volite srpska, još manje ruska 
vozila. "'Ajmo, izlazite, šta čekate. Možete ponijeti sve što 
se mene tiče'', zagalamio je četnik požurujući ih. 

Sabit je bio izbezumljen. Toliko ga je malo djelilo da 
prenese ono što je samo večer ranije brižljivo sakrio. Ali, 
nije bilo druge. Valjalo je pokupiti što se u rukama moglo 
podnijeti i put pod noge. Ostalo im je samo da se pridruže 
koloni izbezumljenih koji su krenuli u nepoznato. 


U Norveškoj je zaradio dobre pare. Socijala ga nije 
zanimala. Vrijedan čovjek svugdje se snađe. Lada i novac 
mu nakon godinu-dvije dana više nisu izlazili na san. 

Živeći i radeći, zajedno sa porodicom, u dalekoj 
Norveškoj, dočekao je i vijest o miru. Nije skidao oči sa 
televizijskog prijemnika, prateći šta se se to u američkom 
gradiću Dejtonu potpisuje. Nekoliko mjeseci poslije Sabit 
je poželio vidjeti rodni kraj. Kuće se obilaze uz pratnju 
policije. Nema veze, samo da nakon toliko godina osjeti 
miris rodnog kraja. 


Na punktu kojeg su držali pripadnici Ujedinjenih 


naroda izašao je iZ autobusa, i najednom ugledao čovjeka 
u policijskoj uniformi koji se mučio da pokrene automobil. 

Sabitove oči su se prikovale za ladu. Ni izdaleka to ne bi 
mogao biti automobil koji je on vozio. Bila je to krntija, 
koju može poželjeti samo otpad. Ali, volan, volan ga je 
naprosto tjerao da se približi vozaču koji je bezuspješno 
pokušavao pokrenuti motor. 

Sabit je prišao. 

"Šta je, neće da upali, ha?" 

"Gdje je sve bila i kud je sve ove godine tutnjala, i 
nije čudo", mrzovoljno je odgovorio mladić u uniformi 
policije Republike Srpske. 

"Dobro, a je li na prodaju", upitao je Sabit, čije su 
oči bile prikovane za volan i kožni omotač oko njega. 

"Dao bi je istog trenutka." 

"Koliko vrijedi, jarane, šta misliš", najednom je rekao 
Sabit. 

"Koliko daš," odbrusio je čovjek, vidljivo ljut zbog 
neposlušnosti motora. 

%Je li tri stoje malo?" 


"Vadi pare i goni mi ovu skalameriju s očiju." 


Sabit se nije dvoumio. Pred očima radoznalih 
unproforaca izvadio je traženi novac i dao ga presretnom 
policajcu, koji toliko para, za jednu takvu krntiju od 
automobila, ni u snu nije očekivao. Ali njegovo lice će za 
samo nekoliko trenutaka, kada je brzi pazar bio završen, 
izmijeniti sve moguće boje. 

Na iznenađenje prisutnih, kupac se zadovoljio kožnim 
omotačem oko volana. Sabit se, očito se uzdajući u brojno 
prisustvo pripadnika UNPROFOR-a, nije ustručavao da 
baš tu, na licu mjesta, pažljivo skine kožni omotač i na 

zaprepaštenje okupljenih izvadi sve novčanice, koje je 
onda zadovoljno strpao u džep. I 
"Ako si ovu olupinu u stanju pokrenuti, poklanjam ti 
je," rekao je na odlasku zbunjenom policajcu, koji bijaše 
zanijemio od čuda koje se odigravao pred njegovim očima. 
Mahnuo je okupljenima u znak pozdrava, ušao u vlastiti 
automobil i brzo se udaljio, propuštajući prvu priliku da 
osjeti miris zavičaja, radi čega je prevalio toliki put. 

GAZIJA DO KUĆNOG PRAGA 


U kafani bi se sve promijenilo kad bi se Mahmutova 
prilika ukazala na vratima. Seoske lole, besposličari i 
pijandure, koji su tu kratili vrijeme, najednom bi utišali 
svoje, inače, gromoglasno nadvikivanje i hvale o vlastitim 
podvizima. Priče o tome gdje je ko koga prevario, 
izdegenečio, ko je više od koga popio ili pojeo, najednom 
bi prestale. Svi su se utrkivali da Mahmutu naprave mjesta, 
da ga posade u čelo, jer njemu nije valjalo kvariti tabijata. 

Njegova mračna pojava utjerivala im je strah u samu 
koštanu srž. Uz to, Mahmut je uvijek bio duboka džepa, 
pa tečnosti, koja je uveseljavala njihove duše, ni njima, 
što bi mu više ugađali, nije falilo. Samo, mora se priznati, 
nije im falilo do nekih doba. 

Sve bi potaman bilo dok se Mahmut ne bi natreskao, 
a onda bi se priča samo ponavljala. Svake bogovetne 
večeri. Ali, iako su svi dobro znali šta će se sat-dva iza 
pola noći dogoditi, niko ne bi napuštao kafanu. Samo, kad 
bi došlo vrijeme za razlaz, neko bi izlazio četveronoške, 
neko kroz zatvoren prozor. Bez modrica se iz nje uglavnom 

nije izlazilo. Većina bi se držala za polomljene vilice ili za 
stomak. 


Samo Hamzu, koga su zvali Adžukom, i veterinara 
Ibru nikad nije napastovao. Ni kad bi se do besvijesti 
natreskao na njih se ne bi okomio. Oni bi serbes mogli 
ostati na svojim mjestima. U birtiji bi njih trojica uvijek 
ostajali zadnji. Do fajronta, koji je određivao Mahmut a 
ne gostioničar. 

Adžuka i Ibro zašli su u godine, pa je i to bio podobar 
razlog da njih ne dira. Ali nije samo to razlog mogao biti. 
Adžuku je volio, jer se nikad teška posla, taman kao ni sam, 
nije prihvaćao. Kosorić mu je bio draži od motike, mistrija 
od lopate... Zajednica govnanica, nisu džaba govorili stariji. 
Neko se živ slomije radeći, neko se izležava. Adžuku je 
zapalo da se izležava. Prnula mu kenja", što bi se reklo. 

Na besposlici je samo o ženama razmišljao. Da mu je 
na draču bilo suknju postaviti, cijeli bi dan oko nje oblijetao. 
Tri žene je promijenio. U godine zašao, ali se nekako 
mladalački osjećao. Treću ženu je bihuzurio i pod stare dane. 
Ljudi koji nisu skloni da izmišljaju kažu da je, kad su ih 
pod trešnjom zatekli, adžuka imao sedamdeset dvije i kusur. 


Ibrina čehra mu je posebno odgovarala i večer ne bi 
prošla a da Ibro, na njegov račun, ne bi popio koju duplu, 
a i meze bi se našlo na njegovom stolu. Ibro je zauzvrat, 
za Mahmutov hatur, svaku bogovetnu večer morao 
ponavljati priču od koje bi se, mada su je toliko puta slušali, 
svi do besvijesti smijali. Mahmut posebno. 


+ posrećilo mu se 

Čim bi skrenuo dvije-tri niz grlo, Mahmut bi se 
okrenuo prema Ibri. 

"Kako "no bješe, Ibrahimaga. Dedera nam ispričaj. 
Nešto s pamćenjem ne stojim najbolje. Šta "no pedeset i 
neke s tobom bi na Rotimlji?" 

Ibrahim bi se onda zakašljao, lijeno otvorio duhansku 
kutiju i počeo motati škiju. Iza toga bi valjalo izvaditi 
čakmak"', kremen i trut'", pa tek onda pripaliti. Čitava jedna 
procedura, koju bi Mahmut u pravilu prekidao. 

"Gazda, duplu Ibrahimu. Vidiš da mu se nešto gadno 
u grlu popriječilo." 

Čim bi se 16Zza našla pred Ibrahimom, jezik bi mu se 
naglo razvezao i potekla priča. Rakija je imala čudnovato 
dejstvo na Ibrahima. Štimala bi mu glasne žice i 
razvedravala čehru. 

=Ja sam ti u taj vakat na ovim terenima bio jedini 
veterinar. Posran pos'o, u ono vrijeme, da posraniji biti ne 
more. Dok smo hajvan liječili i spasavali od raznih 
boleština, bilo je dobro i narod bi se veselio našem dolasku. 
Onda belaj dođe! Naredi država da se radi, šta ti ja znam, 
kvalitetnijih teladi, koja će se rađati, vrši vještačko 
osjemenjivanje krava, pa i ovaca. Narod se sprd'o sa nama, 
šta ću vam pričat. Prozvali nas mrkačima, ko da bogami 
mi na hajvan skačemo umjesto bikova i ovnova. I tako ti 
ja jednog dana bahnem u Rotimlju. Izađe jedna žena i 
odmah će mi s vrata: "Hajde, moj dokture, evo krave u 
štali, jedva čeka kad ćeš na vrata, ko da zna da ćeš doć'. 
Vidim ja od maloprije da se uzvrtila, k'o kakva mlada." 


" primitivna metalna naprava za izazivanje varnice 
+ posebna vrsta drveta zapaljiva na iskru 

Šta ću svom jadu, vidim šegači se sa mnom. Ali, hajde 
mislim, navik'o sam, nek zbori. Uđem ja za njom u štalu, 
a ona će ti, opet: "Evo, moj dokture, ovdje na ovu dasku 
moreš tašnu spustiti, a o ovu čiviju ovdje objesi pantalone, 
da mi se ne isprljaš, moj lijepi dokture.! Kako to reče, 
tako je đavo iz štale odnese. Hajde, obavio to, ali kad 
izađoh, obraz mi na tli pade. Deset žena, cijela mahala se 
iskupila, pa me zagledaju, k'o da sam ja nekakvo čudo u 
ljudskoj koži. A onda bi se stale hihotati i svašta dobacivati. 
Jedna će ti meni: "Je li se otimala, moj dokture,?', druga 
opet: Ako se nisi vele umorio, dođi i mojoj," i tako su me 
jamili da ti nisam ni znao na koju sam stranu naveg'o. 
Sreća moja pa sam ubrzo otiš'o u penziju. Ne znate vi 
kako je s narodom deverati." 

Svi bi se valjali od smijeha, s Mahmutom na čelu. 
Pred Ibru veterinara bi onda stizale rakije i tako se to 
ponavljalo iZ noći u noć. 


Mahmut je iz kafane izlazio posljednji. Mada se jedva 
održavao na nogama, niko se ne bi usuđivao da mu stane 
na put. I gazda bi ga, bojažljivo motreći iza šanka, ispraćao 
u noć, hvatajući vazduh sa olakšanjem, zahvalan Bogu što 
je na nogama i što mu svako rebro još uvijek opasava veliki 
stomak i što, poput ostalih gostiju, te večeri neće privijati 
hladne obloge. 

Najstrašnije bi bilo kad bi Mahmut izvadio veliki 
lovački nož i zabio ga u sto. Tad bi nastala prava panika. 
Jedan preko drugoga bi skakao, hvatajući se vrata. Nastajala 
bi strka, koja se ponavljala svake večeri, ali svi bi se, opet, 
sutradan, kao da ništa nije bilo okupljali u istoj kafani. 

Stariji birtijaši i dan danas pričaju kako je jedne prilike 
od nekakvog silnog kabadahiluka veliki nož, koji je vazda 
nosio za pojasom, zabio u vlastitu mišicu. Krv je šiknula, 
uz stravičan krik koji je kao iz kakve pećine izlazio iz 
Mahmutovog grla. Ni gazda, koji bi ga sakriven iza šanka 
ispraćao svaku večer, nije te večeri ostao u kafani, nego je 
nagrnuo za ostalima i pritajio se iza jednog grma, u blizini, 
čekajući kad će oteturati prema kući. 


Dugo se iza onog rata pričalo kako je Mahmut 
dohakao Milovanu Dragiću, četničkom vojvodi, krvniku 
od kojeg su svi strahovali. Dobro sakriven iza zida 
zadružne štale, iskočio je pred njega. Sijevnuo je nož. Ali, 
Milovan se nije dao, mada mu je stomak bio rasporen i 
utroba krenula vani. Tako Mahmuta bijaše stegao za vrat 
da bi ga sigurno udavio da se on vukući crijeva iz njegovog 
velikog stomaka, nije dokopao srca. 


Mahmut je naslijedio veliko imanje. Babo mu je bio 
aga. Čuvao je imanje kao očinji vid, nadajući se da će se 
njegovim vinogradima i voćnjacima, koje je znojem 
zalijevao, svijet diviti i nakon njegove smrti. Još više se 
nadao da će se i sin prihvatiti posla i nastaviti gdje je on 
stao. 

Sreća njegova pa nije dočekao. Veliku njivu, gdje bijaše 
podigao vinograd, Mahmut je prodao a da se babo čestito 
nije ni ohladio. Ni četrdeset dana nije moglo proći kada su 
pare od vinograda bile kraju. A pare su šejtan i u džepu se 
ne daju zadržati. Mahmut u tome, opet, nije imao mjere. 
Čim su mu džepovi izvjetrili, bacio je oko na podvornicu, 

koju babo s posebnim merakom bijaše obrađivao. Birvaktile 
je tu zelen sadio, izazivajući divljenje komšija. Na kupca 
se nije dugo čekalo. Vlatko je nastavio Alijagin posao dok 
je Mahmut u birtiji trošio novac. Trošio i potrošio. 


Samo kući je sve kod Mahmuta bilo drugačije. Niko 
nikada nije primijetio da je neko iz nje izletio, usplahireno 
istrčao, kao što su to činili iz kafane. Nije se razlijegala 
ona Mahmutova galama od koje bi se ljudima što su se 
sakupljali u birtiji ledila krv u žilama. 

Kod kuće je bila druga pjesma. Gazija se namjerio 
na većeg i strašnijeg od sebe. Ni nalik na onoga iz kafane 
nije bio čim bi se, prazneći nabubrelu mokraćnu bešiku 
po obližnjim kapinama, doteturao kući. 

Njegova neustrašivost bi ishlapila čim bi se kućnom 
pragu primakao. Dočekivala bi ga žena, koja bi mu onda, 
zavisno od stanja u kome se nalazio, dodjeljivala 
odgovarajuće prenoćište. Rijetko kad je, osim kad bi njoj 
pripalo na um, imao priliku da prespava kao čovjek. 
Najčešće bi to bila pojata, a zoru je često znao dočekati u 

jaslama, ispred krave ili konja. 

Ni četrdeset kila žive vage nije bilo u njoj. Vjetar bi 
je do mora odnio da puhme malo jače, Božija surahija", 
ali otrov od koga je Mahmut strahovao više nego ičeg 
drugog. Nije to bila žena, nego neman, aždaha, sa kojom 
se nije smio uhvatiti ukoštac. 


+" u Hercegovini - mršavo stvorenje, kost i koža 

do 


ČUDNO STVORENJE 


Priča se da od postanka svijeta u Borču niko nije vidio 
magarca, niti čuo da postoji takva životinja. Nije da 
Borčani nisu zalazili u Hercegovinu. Jesu, i to češće nego 
drugi, ali samo noću, švercujući duhan. Danju bi se, po 
kućama, štalama, pojatama pa i pećinama, krili od očiju 
filanaca i njihovih doušnika, od očiju ljudskih pa i 
magarećih. 

Selo je tako živjelo u miru i rahatluku sve dok 
nekakva čudna zvjerka, velikih i duguljastih ušiju, 
neobičnog glasa, koji je seljacima ulijevao strah u kosti, 
iz nepoznatog pravca, nije bahnula u selo. 

Ljudi su se, čim bi začuli jezivi glas nepoznate 
životinje, zavlačili u kuće, zaključavali i zarajzivali vrata. 


_ Stariji su upozoravali da bi to mogao biti znak kijametskog 


dana i da bi se od tog stvorenja valjalo držati podalje. 
Ali, čudno stvorenje se počelo konjima primicati. Kad 
su seljani, posmatrajući sa sigurnog odstojanja, primijetili 
da se seoske kobile ne ustručavaju da im se ova zvjerka 
popenje na hrbat i onu stvar, koja je bila neuporedivo veća 

od konjske, smjesti ispod repa, još veći strah se uvukao u 
selo. Jer, šta bi kobile, koje su na svijet donosile najrasniju 
ždrebad, mogle početi da rađaju? Kakve li će onda Zvijeri 


po selu hodati, ako kobile postanu bremenite, upozoravali 
su stariji. 


Helem, strah od nepoznate životinje, koja se pojavila 
u selu, postao je toliki da su se kućni domaćini, pod 
okriljem noći, sakupili kod najuglednijeg čovjeka u selu. 
Počeo je razgovor kakav se do tada nije vodio ni o kakvom 
pitanju, ma koliko značajno bilo. 

SJa, ljudi, velim da se nešto što je prije moguće mora 
činiti, jer će ova zvijer, morebit, kad obredi kobile nasrnuti 
i na naše žene. Morete li vi zamisliti šta bi bilo." 

Ne daj Bože, nalet vraga, nalet šejtana", u horu su 
ponavljali prisutni, slušajući najstarijeg domaćina, čija im 
se upozorenja učiniše mudrim. 

Pali su tu večer razni prijedlozi. Jedni su govorili da 
" bi životinju bilo najbolje sačekati u zasjedi i ubiti. Onda 
bi valjalo i kobile potamaniti, svaku koju je nepoznata 
zvjerka objahala. Ali, vlasnici kobila se pobuniše, jer, 
rekoše oni, šta ako bez kobila ostanu, čime će obrađivati 
zemlju, dogoniti drva iz planine. Na čemu će jahati. 
Poubijaju li, opet, tolike kobile, ko će im sutra rađati konje. 
A selo bez konja nigdje nije prispjelo. 

Zvijeri bi trebalo zasjedu postaviti i ubiti, a kobila što s 
tiče, ubiti treba samo one koje bi postale bremenitim, 
vodeći računa o danu njenog dolaska u selo. Čija kobila 
silom prilika morala da bude ubijena, od seljana će mu 

biti nadoknađena šteta. Ali, kako je i taj prijedlog ljudima 
mogao nanijeti štetu, jednodušno bi prihvaćen treći, koji 
predloži najstariji domaćin, čiju mudrost niko nikada nije 
dovodio u pitanje. 

Helem, mudri Ragib predloži da bi najbolje bilo 
oformiti jednu seosku delegaciju, koja bi otišla do sreza u 
Kalinovik, gdje bi tamnošnje vlasti o svemu trebalo 
obavijestiti i uvjeriti u opasnost koju bi nepoznata životinja 
mogla nanijeti ne samo njihovom selu nego i cijelom kraju. 
Odlučiše tu večer i ko će ići i ko će vlastima najuvjerljivije 
govoriti o nepoznatom stvorenju. Kobile dotada ne bi smjele 
iz štala izlaziti, kako nesreća ne bi bila veća nego što jeste. 


Za nekoliko dana seoska delegacija vratila se iz 
Kalinovika. Sa njima je na bijelom konju stigao i sreski 
odbornik. Naočale iza čijih stakala su se nazirala dva 
krupna oka, šešir širokog oboda, dugi crni kaput modernog 
kroja i velika crna torba, koju mu je, s vidljivim ponosom, 
nosio jedan od članova seoske delegacije, uvjeravali su 
seljane da su im sreske vlasti spremile najmudrijeg 
odbornika, koji je svakako morao završiti najviše državne 
škole, što se mogu završiti. 

Istu večer uz bogatu trpezu sijelilo se do kasno u noć. 
Sastanku su prisustvovali svi domaćini, a glavnu riječ je 
vodio došljak, koji im je pričao da su ga zbog sličnih stvari 
pozivali i mještani drugih sela, ne samo u srezu nego i 
širom zemlje. Prema njegovoj priči, doticalo ga je i do 
Bugojna, gdje je uz njegovu pomoć savladana velika zmija, 
bolje reći aždaha, koja je tamanila stoku. 

"Vaš problem je, koliko vidim, vrlo težak, ali uz vašu 
pomoć bi ga mogli riješiti", rekao im je sreski odbornik, 

koji je pored zadivljujuće pameti, od koje je prisutnima 
zastajao dah, pokazivao i dobar apetit. Nestajali su ispred 
njega masni komadi pečene bravetine, kao da u bezdane 
jame propadaju. Ali, ništa neobično, zaključivale su mudre 
seoske glave, za takvu pamet potrebno je jesti puno više 
nego što to čine obični ljudi. 

Predloži njima sreski odbornik da već istu večer 
sazovu sve seoske mladiće koji će, raspoređeni u više 
grupa, sutradan u samu zoru, iznenaditi zvijer, savladati 
je, utegnuti u čvrste konope, kako bi on mogao odgonetnuti 
o kakvoj se životinji radi i šta im je činiti. 

Kako rečeno, tako i učinjeno. Nepoznata zvijer je 
sutradan, mada se žestoko opirala, savladana, spućena i 
donesena pred kuću seoskog starješine koji je ugostio 
sreskog odbornika. 


Cijelo selo se toga dana sjatilo pred kućom najug- 
lednijeg seoskog domaćina, da čuju sreskog odbornika i 
njegove mudre riječi o napasti koja ih je zadesila. 

Poduže vremena, više od pola sata, sreski odbornik 
je zagledao spućenu životinju sa svih strana, ustajući pa 
opet zamišljeno sjedajući na za njega specijalno 
postavljenu stolicu. Nakon što je još nekoliko puta spućeno 
stvorenje zagledao sa svih strana, odbornik je konačno sjeo. 
Prebirao je nekakve papire vadeći ih iz velike torbe, a onda 
napokon ustao i zadovoljio znatižel ju okupljenih. 

"Po ušima, ali i po nekim drugim osobenostima, koje 
vam ne bih detaljnije obrazlagao, moglo bi se reći da je 
ovo Zec, koji je nekim Božijim čudom doživio duboku 
starost. Ovo je neki đuturum od zeca. Neki je poremećaj u 

njemu, po mom uvjerenju", naglašavao je sreski odbornik 
kako bi svojim riječima dao veću važnost. ''U inostranstvu 
bi se ovakvi slučajevi ispitivali, jer golemo je da se zec 
kobilama primiče, a i sami vidite da je ovo zec, nema šta 
drugo biti." 

Sreski odbornik im je nakon mudre pridike još rekao 
da bi zeca trebalo pustiti, jer je on bezopasan a ionako mu 
nije duga vijeka. 


Još jednom se u čast gosta, koji se ne sreće svaki 
dan, priređena dobra trpeza. Odbornik je već sutradan 
napustio selo. 

Selo je napustila i čudna životinja. Čim su je 
oslobodili konopa, nestala je u šumi i niko je više nikad 
nije vidio. 

sGreski odbornik je imao pravo", zaključivali su 
seljani, okupljeni ispred kuće seoskog starješine. "Nema 
šta drugo biti nego zec. Samo se zec mogao onako poplašiti. 
Da je kakva druga zvijer, ne bismo se mi nje lahko 
kutarisali, ali zeko, šta od njega strašivije ima." 


Od tada pa do dana današnjega u selo nešto slično 
nikada nije svraćalo. Poslije se samo pričalo da je sličnog 
zeca vidio neki Fehim u koritu Radimlje dok je švercao 
duhan. 

LOPOV 


Kažu da nikada nije spavao u kući, nego je u blizini, 
u velikoj gomili, poput kakve životinje, napravio brlog, 
gdje je provodio noći. Kuća, nadomak te jazbine, služila 
mu je tek da kućne potrepštine budu pod ključem kad bi 
on bio odsutan. A odsutan je bio više nego je tu boravio. 

Nije smirom mogao da zaspi ako barem svako tri- 
ćetiri dana ne bi nešto nešto ukrao, taman ukrao sam sebi, 
pa premjestio iz kuće u brlog, ili iz brloga u kuću, smirujući 
dušu gladnu za tuđim. 

Danas bi oko njega deverali ljekari, jer mu ta opsesija 
za krađom dođe kao neka vrsta bolesti, U ono vrijeme tu 
vrstu bolesti lijećili su samo žandari. Degenekom, bezbeli. 


Njegovi česti upadi u torove po Dabarskom polju 
dodijađe ljudima, Česte prijave na njega mobiliziraše | 
žandare da mu konačno uđu u trag. Uspije tako jedna 
žandarska patrola da ga uhvati na djelu. Ali, nisu ga htjeli 
odmah uhapsiti, nego su krenuli za njim, da otkriju i mjesto 
pdje se nakon pljačke skriva, I tako za njim, ravno do brloga. 

Sačekali su žandari u blizini, iz prikrajka posmatrajući 
kako Mitar dere brava i priprema meso za kuhanje u 
velikom kotlu. Kad je meso bilo skuhano i Milan prvim 
komadom omastio brkove, dvojica žandara izašli su iz svog 
skrovišta. 

Ovdje se znači plijen donosi, ha Milane?", reče mu 
prvi približavajući mu se. 

Milan je samo šutio, iznenađen kasnom posjetom koju 
nije očekivao. Najmanje se nadao žandarima. 

Dvojica žandara nisu propustili priliku da i sami 
dobro večeraju. Podobro su ogladnili slijedeći Milana do 
njegovog skrovišta. Valjalo je onda sačekati i da se meso 
skuha, pa mu tek onda dati do znanja da još neko ima tu 
ko bi prezalogajio. 


Nakon što su stomake dobro napunili, Milanu su 
veliki kotao objesili o vrat i zajedno s njim krenuli prema 
žandarmerijskoj stanici. Valjalo je prevaliti dobar dio puta 
do Trusine. 

"Evo ga, komandire. Ptičica je konačno ufaćena," sa 
vrata su uglas podviknuli dvojica žandara, tjerajući 
čovjeka, vidljivo umornog, kako od dugog puta, još više 
od teškog kotla, okačenog o vrat. 

="Da vidimo šta se to krčkalo, Milane. E što si ku'ho, 
kuh'o. Nema više," značajno je naglašavao zadovoljni 
komandir. 

Skidajući kotao s vrata, Milan je zadihano otpočeo. 

"Meni, gospodine, nije jasno zbog čega sam ovdje 
priveden. Ova dvojica su kod mene ba'nula u sred noći, 
dok sam kuhao čorbu, uhapsili me, nataknuli mi ovaj kotao 

na vrat, 1 hajde, hajde pa sve dovde. Da je još kilometar 
bilo hodati, pretesteralo bi mi vrat," jadikovao je Milan. 

-XA šta je to u kotlu, Milane, da vidim", ljutito je 
povikao komandir ne shvatajući da neko na takav način s 
njim razgovara. 

Njegovo lice se najednom smračilo. U kotlu se caklilo 
litar-dva masne vode. Mesu nije bilo ni traga. 

Gdje je meso? Šta je s mesom?", razderao se 
komandir, okrećući se čas prema dvojici zbunjenih žandara, 
čas prema Milanu, na čijem se licu ukazivao lukav osmijeh. 

U zatvor ćete vi meni, nesposobnjakovići jedni. S 
kim ja radim i kome zapovijedam! Straža, stražaaa!"' urlao 
je komandir, koga je spopao takav sjes da je sve ječalo od 
njegove dreke. 

Za samo nekoliko sekundi u Mrtva su upala trojica 
žandara. " 

Izvolite, gospodine komandire," reče prvi zauzi- 
majući stav mirno. 

="Vodite mi ovu dvojicu nesposobnjakovića s očiju. 
U buharu s njima. Ja ću se s njima lično obračunati." 


Čim su dvojicu izbezumljenih žandara, kojima ništa 
nije bilo jasno, odveli, komandir se okrenuo prema Milanu. 

Slušaj, Milane, ja znam ko ovce krade po Dabru i 
okolini. Dobro znam da onaj ko to čini stoji ispred mene. 
Šta je sad bilo ne znam, samo jedno ću ti reći, Milane, 
pašćeš mi šaka kad tad. A, kad te ja ščepam, teško tebi. 
Teško tvojim košćurinama, kad meni prođeš kroz ruke. 
Koža ti dvije pare neće vrijediti, A sad, jami ovu kotlinu i 
idi mi s očiju, dok me huja ne spopane." 

Milan nije puno razmišljao. Znao je komandirovu 
narav. Zgrabio je kotao i nestao u mraku, zadovoljan što 
se sve tako završilo. 

Te noći je dobro prošao. Iskoristio je nepažnju dvojice 
žandara. Dok su se kretali kroz gustu šumu, Milan je 
zubima meso vadio iz kotla. Što nije uspio pojesti izbacivao 
je pokraj puta. U kotlu tako, osim masnoće i nekoliko 
krompirića, nije ostalo ništa. 

Samo, drugi put, ako ga uhvate, sigurno se neće 
prevariti, znao je Milan. Zaključio je da će ubuduće morati 
biti puno oprezniji. Uhodit će ga sigurno. Komandir će 
posebno uživati ako ga ščepaju. 


Nekoliko dana ovaca nije falilo u Dabarskom polju. 
Odahnuli 1 ljudi i žandari. Milan je bio van sebe. San mu 
je teško dolazio na oči. I kad bi usnio, budilo bi ga blejanje 
ovaca. Nikakvi zvukovi mu u san osim blejanja ovaca i 
meketanja koza nisu dolazili. Nije izdržao. Nakon tri dana 
u Milića je nestao jarac. 

Žandarima je, opet, pored torova, valjalo provoditi 
besane noći. Ovce i koze su nestajale, ali Milanu se u trag 
nikako nije moglo ući. Iz Bileće je stiglo i pojačanje. Obruč 
se jedne noći konačno stegao i Milan je uhvaćen na djelu. 
Taman je zgrabio ovna, a deseterica žandara su se oko njega 
najedanput našli odnekud. 

Nakon gadna degeneka u žandarmerijskoj stanici na 
Planoj, u čemu je prednjačio komandir, svezana su ga 
dotjerali u Stolac. Tri godine zatvora mu odrezali i pravac 
s njim u Zenicu. 

Tri godine Milana je svake bogovetne noći uznemi- 
ravalo blejanje ovaca. Do ludila su ga dovodili snovi. Ma 
koliko se naprezao, da mu bar pokojni otac i mati jednom 
dođu u san, nije mu uspijevalo. Blejanje ovaca i meketanje 
koza budilo ga je svaku bogovetnu noć. 

Nervoza mu je sve više parala dušu, koja je čeznula 
da bar jednu od njih stotine ščepa svojom rukom. Samo 
ščepa, taman ne okusio ni komadića mesa. Samo da ščepa. 
Ali, zatvorski zidovi mu to nisu dozvoljavali. 

Ali, ko čeka i dočeka. Došao je i dan kada je valjalo 
krenuti kući. U sami sumrak, čim je iz Nevesinja krenuo 
prema Hrgudu, ugledao je veliko stado, koje se kretalo 
prema jednom selu. Oči su mu zaigrale, a cijelo tijelo 
obuzeo neki neobjašnjivi drhat. Nije izdržao. Poput 
izgladnjelog vuka bacio se na dobra ovna. 


Milan se nije približavao kući. Bogzna koliko 
vremena u njoj ionako nije provodio. Opet, nikoga nije 
imao da bi ga nakon toliko vremena poželio vidjeti i 
zagrliti. Ali, kući mu se najviše nije približavalo, jer se 
pobojao da je neko žandarima već mogao prijaviti da je 
bravče nestalo, a žandari dobro znaju kad su ga u Zenicu 
spremili i kad bi se trebao vratiti. Zato se i odlučio da noć 
provede s druge strane Hrguda, one koja gleda prema 
Stocu. Tamo ga, bio je siguran, niko neće tražiti. 

Ovna je začas oderao, pripremio ražanj i naložio 
vatru. Meso mu je bilo posebno slatko. Tri godine je jeo 
najobičnije splačine. Rijetko bi u onoj čorbetini uhvatio 
komad mesa. I kad bi ga uhvatio, više ga je podsjećao na 
komad gume, negoli sočno meso u kome je uživao. 

Pun stomak svježe bravetine, ali i umor u nogama, 
brzo su ga savladali. Utonuo je u tvrd san. Te noći ovce ga 
u snu nisu posjećivale. Usnio je pokojnog oca i mater. 
Nikad prije mu se to nije desilo. 


U Elezovića mlinici se oduvijek sijelilo do kasnih 
sati dok se flaše ne bi ispraznile i pojelo što bi se našlo na 
trpezi. Te večeri neko je iz društva, koje se bijaše okupilo 
u mlinici, primijetio neobično svjetlo u samom vrhu 
hrgudske strane. Počeli su da nagađaju šta bi to moglo biti 
i ko bi u nedoba tu mogao ložiti vatru dok priču najednom 
nije prekinuo Kasim. 

"Kad ono, ljudi, Milan ode za Zenicu, sjeća li se neko 
od vas?" 

"Bogami, negdje u ova doba, čini mi se prije tri 
godine," reče jedan. 

=E, onda je ono Milan. Nema ko biti drugi. Tri godine 
su mu odrezali. Mora da se vratio, nešto opet sine i sad 
gore okreće." 

Predloži njima Kasim da dvojica-trojica odu gore, 
do pećine, i da provjere. 


Iz zatvora čovjek uvijek nešto ponese. Milanu su 
oslabili mokraćni kanali, zbog čega se često budio i izlazio 
van. Moglo je biti tri sata iza ponoći kad se probudio. Imao 
je šta da vidi. Ni ražnja, ni ovna pečenog na njemu nije 
bilo pored uzglavlja, gdje ga, uz zid pećine, bijaše prislonio. 

Trljao je oči ne vjerujući im da vide to što vide. Ali, 
koliko god da ih trljao, ražanj ni svježe pečeno meso se 
nije vraćalo do uzglavlja, gdje ga bijaše ostavio. Gdje je 
moglo nestati? Kako? Ko bi ga mogao zdipiti? 

Najednom je u daljini ugledao svjetlost. Sve mu je 
bilo jasno. Znao je da u Elezovića mlinici do kasno sjede 
i derneče. Ali, do tih doba su, prema Milanovom računu, 
morali leći. Nešto ih je važno moralo spriječiti. Njegov 
pečeni brav najvjerovatnije. Nema šta drugo biti. Ako 
njima nije bilo lijeno uz brdo, što bi to njemu bilo niz 
brdo. 

Brzo je strčao do Bregave, napio se bistre vode, i 
krenuo prema mlinici, iz koje je dopirala pjesma. Što se 
više primicao, sve jasnije je čuo da je društvo poprilično 
veselo. 

Čehre nisu promijenili kad su na vratima ugledali 
Milana. Ni Milan nije čehre promijenio. Mesa je bilo 
dovoljno, vina napretek. Niti je Milan njih pitao kako mu 
zdipiše pečenog brava, niti su oni Milana pitali radi čega 
je došao, nego se s pjesmom, jelom i pićem, nastavilo kao 
da se baš ništa nije dogodilo. 

KO JE NAJVEĆA PIJANICA 


Luka je bio osobenjak, da mu u ono vrijeme para 
nije bilo. Radio nije ništa. Od čega je živio, bolje reći 
životario, održavao se u životu, ni sam nije znao. Teško je 
vjerovati da je ikad za života sebi i postavio takvo pitanje. 
Neizvjesnost, koja se zove sutra, nije ga mučila niti ga je 
hvatao strah. Dan i nafaka. 

Najviše vremena bi provodio uz Bregavu, loveći ribu 
ižabe. Za novac dobijen od ulova kupovao bi vino. Rijetko 
ko bi ga viđao da jede. 

Izgledao je neuredno, poput kakvog strašila, da se s 
njim rijetko ko, osim probisvjeta i pjandura, volio sresti, a 
kamoli sjediti. Nikad se, nakon odsluženja vojske, nije 
obrijao. Brada mu je toliko bila gusta da se umjesto britve 
i sapuna, najradije prihvatao makaza, skraćujući ono što 
bi držao za višak. 


Društvu pijanica sa kojima bi Luka provodio noći, 
nemilice prazneći flaše vina, ponekad bi se pridružio 
trgovac Rajko. Kako je vrijeme odmicalo, on je sve češće 

sjedio s Lukom i ljudima koji su jedino zadovoljstvo 
nalazili u rakiji i vinu. Lukina neurednost mu nije smetala. 
Nezajažljivost u piću još manje, jer ni on u piću nije imao 
mjere. Kući se sve češće dovlačio puzeći. 

Njegova supruga nije mogla šutjeti. SVakodnevno mu 
je prebacivala da od njega nema veće pijanice u cijeloj 
državi, a možebit ni na svijetu. 

Stalni prigovori dojadiše Rajku i on će ti jedne prilike 
reći ženi: 

""Večeras pripremi bogatu večeru. Imat ćemo gosta." 

O kakvom je gostu bilo riječ, niti je Rajko govorio 
niti ga je žena pitala. Rajko je imao svoj razlog da ne kaže. 
Žena je pomislila da mu dolazi neko s kim bi mogao 
sklopiti kakav posao. Radovala se da će neko takav 
konačno svratiti do njenog muža, kome je birtija postala 
važnija od magaze i trgovine. 

Ipak, pred samu večer, postala je znatiželjna. Žensko 
ko žensko. Rajkova neuobičajena tajanstvenost povećavala 
je njenu znatiželju. 

"Bogati, Rajko, ko će to toliko važan doći večeras, 
pa si toliko uznemiren"', reče mu žena, nakon što je na sto 
postavila sve što je po njenom računu za jednog uglednog 
gosta, kakvog je Rajko najavio, valjalo postaviti. 

"Vidjećeš, ženo, sve ćeš vidjeti. Takav gost nam još 
nije dolazio", odgovorio je zagonetno se smješkajući. 


Ženina znatiželja je uskoro bila zadovoljena, mada 
se ni u snu nije nadala takvom gostu. Na vratima se pojav!o 
krupan čovjek, poderane odjeće. Njegovo lice bilo JE 
pokriveno gustom bradom. Luka! 

"Jeli, Rajko", pitala je žena, pokazujući na neznanca, 
je li to tvoj gost?" 

"Jest, ženo, ovo je večeras moj gost." 

Tek što su u usta stavili po zalogaj-dva, obojica su 
zgrabili flaše vina. U uredno postavljene čaše nisu sipali, 
nego su onako nageli i iskapili ih naizust. 

Žena ih je nijemo posmatrala, snebivajući se. 

Zalogaj-dva nisu mogli niz grlo protjerati, kada se 
Luka obratio domaćinu. 

"Imaš li ti, gazda Rajko, još kakvog pića? Meni ovo 
meso nikako niz grlo da ovariše. Ovo treba malo 
podmazati." 

Kao da je samo na te riječi čekao, Rajko se okrenuo 
i zapovijedio ženi: 

=Donesi onu pletaru iz podruma." 


S nevjericom je Rajkova žena posmatrala kako se, 
poput kakvog potoka, u Lukino grlo slijeva tekućina, zbog 
koje je svakim danom muža doživljavala kao sve većeg 
probisvjeta, najveću pijanduru na svijetu. Luka se pletare 
nije okanjivao sve dok i posljednja kap vina nije završila 
u njegovom grlu. 

Rajko je bio posebno zadovoljan. On je dovršavao 
tek drugu flašu, a u Lukinom trbuhu se već nalazilo 
nekoliko litara gustog crnog vina. Računao je da se žena 
već mogla uvjeriti kako on nije najveća pijanica na svijetu 
i kako u piću ima mjere. 

Ni pola sata nije moglo proći, kada je Luka, po drugi 
put te večeri, domaćina upozorio da mu je grlo poprilično 
suho, 

=Pletaru, ženo", kratko je zapovijedio Rajko. 

Iz podruma, krcatog velikim bačvama vina, žena je 
iznijela još jednu pletaru i stavila pred Luku. 

Nije vjerovala da bi se ono što se dogodilo maloprije 
moglo ponoviti. Računala je da će sad, kao i sav normalan 
svijet, piti iz čaše. 

Luka nije tako mislio. Čak je i Rajko bio iznenađen. 
Otvorenih usta je gledao kako njegov gost, bez imalo zora, 
vino sasipa u grlo, koje je, prema njegovom računu, moralo 
biti pravi bezdan. 

Rajkova supruga nije izdržala. Čim je Luka na sto 
spustio praznu pletaru, žena je povikala: 

Napolje, van, izlazi mi iz kuće, naletu od insana", 
vikala je. 

Luka čehre nije promijenio. 

=Fala vam na gostoprimstvu", rekao je kratko, 
namignuo na Rajka i izašao. ; 

"Šta ti ja rekoh, ženo?", reče Rajko čim je Luka 
zamakao. Jesam li ja najveća pijanica, k'o što svaki 
bogovetni dan bulazniš. Jesam li ili nisam, reci?" 

"Nisi, Rajko, niti možeš biti, samo mi ovakve goste 
više ne dovodi, nalet ih bilo." 


Od te večeri Rajko je nastavio po starom. Dovlačio 
se kući pijan kao i ranije. Žena nije pravila probleme. Samo 
da gosti poput Luke više ne svraćaju. 

KAKO SE SIJALA MRŽNJA 


Znao je da će se od toga dana sve promijeniti. Ne 
samo u njegovom životu. Djeca će možda, ne možda nego 
sigurno, propatiti zbog njegove nesmotrenosti. Ali, šta 
je mogao da učini. Bio je nemoćan. Ubili bi ga da nije 
pošao s njima. Ali, šta je tu je, iz kože se nije moglo. 

Kad bi se barem nesreća koju je ćutio cijelim svojim 
bićem na njemu razminula, lakše bi mu kamokud bilo. 
Samo je na djecu mislio. Šta ako oni sutra zbog njega 
stradaju. Vlastiti život, nakon svega što se zbilo, ionako 
više nije bio vrijedan pažnje. 

Koliko njegovog seveta u svemu ima, razmišljao je 
slušajući pjesmicu koju je njegova žena pjevušila 
uspavljujući dijete. I njega su tom pjesmicom uspav- 
ljivali. 


Rod rodio kupus u Mostaru, 
u Mostaru nasred Sarajeva, 
Navali se Ćoso u kupuse, 
puče puška iz šumita gaja, 

pa pogodi Ćosu pod koljeno, 
pod koljeno u sred srca živa, 
Na uho mu bubreg izletio, 
mrtav pade a živ kući dođe, 

i kod kuće mrtvu majku nađe, 
đe mu šije gaće i košulju, 
Babo mu se nije ni rodio, 

a đed mu se uz koljena prima. 


Pokušavao je da zaspi, ali mu razmišljanja o veličini 
vlastite krivice nisu dopuštala. San mu, ma koliko ga 
priželjkivao, nije dolazio. Širom otvorenih očiju posmatrao 
je cik zore. Pijevci su uskoro zapjevali svoju uobičajenu 
pjesmu. Duhanska kutija pored njega bila je prazna. Koliko 
li je samo cigareta spržio te noći i koliko će ih spržiti, 
razmišljajući je li se sve drugačije moglo odigrati i zbog 
čega im je baš on trebao? Zbog čega su njega vodili do 
Milidragovića kad za to nije bilo potrebe? 

Nije kriv, iako mu je bilo jasno da su oni došli sa 
namjerom da odvedu Milidragoviće. Da ih odvedu i 
poubijaju, bez milosti. Samo kako će njihovoj djeci 
objasniti svoje prisustvo. Vidjeli su ga u društvu krvnika, 
koji su njihove očeve odveli, tamo odakle se ne vraća. Ko 
će uvjeriti žene, koje su preklinjale da ih puste. 


Noćima Salih nije spavao. Činilo mu se više nikad 
neće zaspati. 


Rod rodio kupus u Mostaru, 
U Mostaru nasred Sarajeva... 

čulo se iz susjedne prostorije. Mali Nazif, tražio je da mu 
majka još jednom ponovi pjesmu, obećavajući da će onda 
spavati. 

Saliha je, nakon nekoliko besanih noći, konačno 
prevario san. Prevario, jer da nije, ne bi mu promaklo da 
je neko mogao da priđe kući, a da njegove uši to primicanje 
nisu osjetile. I 

"Ustaj, Salko, i spremi se", probudio ga je glas 
čovjeka, čija se gorostasna prilika ocrtavala na mjesečini. 
Vrata su bila širom otvorena. Iza njega su su stajala još 
dvojica ljudi. Bili su naoružani. 

Poznavao je svu trojicu. 

Brzo se obukao. Pogledao je djecu, koja su tvrdo 
spavala, uvjeren da to čini posljednji put. 

Valjalo je izaći uz strmu planinsku stranu. Noge su 
mu svakim korakom postajale sve teže. Činilo mu se da 
neće biti u stanju da izađe na vrh mada je ovaj put do jučer 
mogao preletjeti. 

Kasno su stigli do prvih kuća u selu. 


"Koga to, Milovane, vodite, u ova doba, kumim vas 
Bogom?", dočekao ih je domaćin, čiji se glas Salihu učinio 
poznatim. 

="Galiha Medića"', odgovorio mu je. 

Šta je skrivio, ja ga poznam ko fino čeljade i ...", 
nije dovršio domaćin kod kojeg je grupa ljudi odlučila 
Zanoćiti. 

"Kriv je," kratko je odgovorio Nikola Lugić. "Da 
njega nije bilo, Milidragovići ne bi u jami završili," 

Saliha su zaparale njegove riječi. Osjetio je Žiganje 
ispod rebara. Ako ovi ljudi zaista vjeruju u sve ono što 
govore, onda mu nema spasa. 

Ti ćeš, domaćine, sa Salkom u sobu. Mi ćemo ovdje 
spavati"', reče Nikola kad su završili s jelom. "Sutra nam 
valja ranije krenuti." 


Slobu Belića, domaćina, Salih je odavno poznavao. 
Ništa loše o njemu nije znao niti ikad čuo. Ljudi su ga 
držali za poštenog domaćina, spremnog da svakom 
pomogne i izađe u susret. 

"Reci ti meni pravo, Salko, šta si to ti učinio, pa su 
odlučili da ti skinu glavu. Samo nemoj mi okolišati, nego 
mi pravo reci šta je to bilo. Znam ja da su se vremena 
promijenila. Crno ti se piše, nemaš kud. Nemaš šta izgubiti. 
Bolje da mi kažeš šta je to bilo i zbog čega te vode?", 
pitao je Slobo čim su legli. 

"Ti me bar, Slobo, dobro znaš. Vidim koliko je sati i 
nemam razloga da ti okolišam ili lažem. Prije nekoliko 
dana u mahalu je bahnula grupa ustaša. Našli su me ispred 
kuće. Glačao sam neku držalicu, motiku da nasadim. 

=S nama", reče mi jedan iz grupe, koji je očito bio 
zapovjednik. 

"Gdje da idem i zbog čega?", pitao sam. 

"Znaćeš ti dobro zbog čega smo mi ovdje došli", kaže 
mi, %i ne postavljaj suvišna pitanja", oštro je odgovorio 
skidajući mašinku. 

"Gdje stanuju Milidragovići", pitao je. 

"Onda sam među grupom ustaša ugledao Peru 
Mrčića. Pomislio sam da sam spasen. Ali, prevario sam 

se. Kažem ja njihovom zapovjedniku da im ja nemam 
potrebe pokazivati gdje Milidragovići stanuju." 

"Eto vam Pere, gospodine. Ta, s vama je i dobro zna 
gdje Milidragovići stanuju. Osvanjiv'o je sa Jovanom", 
rekoh mu. 

Očekivao sam da će me se okaniti. Ali, on se na moje 
riječi ražesti, prinese cijev mašinke do mojih grudi i strogo 
mi zapovijedi." 

Pred nama. Nećeš ti meni određivati ko će nas 
voditi." 

Morao sam ispred njih, s puščanom cijevi na leđima. 
Znaš šta je bilo. Odveli su muške glave. Svi su, moj Slobo, 
došli, iako sam ih stotinu puta upozorio da se nikom ne 
javljaju nego da se drže šume. Prije na dvadni Mitru sam 
rek'o da se šume drži i kući dolazi samo kad se smrači. 
Kaže on meni, šta ću se kriti kad nisam kriv. Nisam ga mogao 
uvjeriti da to sa ovim odvođenjima ljudi nema veze. Nisam 
kriv i gotovo. Džaba moja priča. Uvjetar, šta da ti kažem, 
moj Slobo. Tako ti je bilo, pa ti sad vjerov'o ili nevjerov'o.?" 

Slobo je šutio jedno vrijeme, a onda se pridigao, uzeo 
duhankesu i polahko smotao škiju. Odmio je nekoliko 
dimova i počeo. 

Znam, Salko, da je sve to što si mi ispričao gola 
istina. Samo, moram ti reći da i ovi što te na gubilište vode 
znaju da je to bilo tako, kako mi ti ispriča. Ali, ima tu 
jedna stvar koju ti ne razumiješ. Tebi, vidiš, nije jasno zbog 
čega su oni do Milidragovića vodili tebe, iako su put i 
sami znali! Je 1? de da nije?" 

eNije, niti mi može biti jasno, Ta Pero je u Jovana 
dolazio stotinu puta." 

="E vidiš, tu je problem. Njih, ove naše, četničku 
komandu, zabrinjava to što ste vi ni tamo ni amo. Evo, vi, 
ali i naši su dolje, ti Milidragovići, ni tamo ni amo, i trebalo 
vas je zavaditi. Vidiš, to je urađeno, možda vjerovati nećeš, 
preko ustaške komande i sad će tek belaj. Svak će sa svakim 
za vratove. Tebe su iskoristili. Meni se to nimalo ne sviđa, 
ali i sam znaš da se ja ne pitam, taman k'o ni ti. Nego, znaš 
šta, Salko, ja ću malo odspavati, jer sam ti danas or'o cijeli 
bogovetni dan i svaka me kost boli. Ti ionako ne mereš, 
pa me tamo negdje u gluha doba probudi i ništa me ne 
pitaj." 


Čim ga nevolja snađe, prirodno je da čovjek ozbiljnije 
počne da prekopava po glavi i traži razloge koji su ga mogli 
dovesti tamo gdje je doveden. Samo vrijeme u nevolji je 
isuviše kratko da bi misli normalno nadolazile, suočavale 
se jedna s drugom. Misli tada naviru poput kakve stihije, 
mećave, poput bujice koja nezaustavljivo nosi sve pred 
sobom. Ali, iz sijaset misli koje su mu se rojile glavom 
jedna se izdvoji i obuze ga tolikom snagom da drugima 
više nije bilo mjesta. 

Pola godine uoči rata, negdje oko podne, na jednom 
uzvišenju iznad mahale, pojavio se neznanac, čovjek sijede 
brade koji je stao učiti mevlud. Njegov zvonki glas se 
nadaleko čuo. Negdje pred akšam spustio se do mahale, 
gdje će zatražiti prenoćište. Domaćinima se predstavio kao 
hodža iz Sandžaka, koji se nekim poslom uputio u Mostar. 

Sijelilo se tu večer do kasno, razgovaralo o svemu i 
svačemu, Cijelo vrijeme hodža je pogledivao u amidžu 
Mahmuta, koji je ležeći na starom krevetu do šporeta, 

slušao razgovor i hodžine neobične pripovijesti. Nepoznata 
bolest ga je iznenada, nazdravo što bi rekli, prikovala za 
postelju. Noga mu se počela sušiti, ljekari nisu znali ni šta 
je uzrok niti kako da mu pomognu. 

Alija, najstariji od braće Medića, sutradan će već 
upitati hodžu da on slučajno, kao mudar i učevan čovjek, 
ne zna što o Salkinoj bolesti. 

Hodža će mu u isti mah odgovoriti da je Salki 
podmetnut učin i da je to uradila njihova komšinica koja 
je na njega oko bacila. Zapovijedio im je da traže. Vrlo 
brzo iza direka iznad vrata Salkine sobe pronašli su 
zamotuljak. Hodža je naredio da se uz euzu i bismillu 
nađeno spali. 

"Komšinica ti je učin podmetla", rekao je efendija 
Salki, koji je s nevjericom posmatrao šta rade. "Eno je sad 
tamo na čatrnji, gdje pere veš. Ako hoćeš da ti je sad ovdje 
golu prizovem, samo reci." 

"Okani se belaja, efendija, tako ti Boga. Naletje bilo", 
odgovorio je Salko. "Dosta mi ove muke koja me satire." 

Mjesec dana nakon hodžinog odlaska Salko se 
pridigao iz postelje. 


Toga dana hodžu je, sat poslije podne, ispratio Salih. 
Prolazeći pored velikog broja pažljivo poredanih košnica, 
u jednom okrajku pored mahale, hodža je naglo zastao. 

"Ovdje blizu negdje ima zlata. Podobar ćup i dobro 
skriven. Neko će ga nekad naći. Boga mi, za dugo neće, 
ali će ga naći." 

Ušutio je trenutak a onda je nastavio zapitkivati. 

-Vj meda imate u izobilju?" 

"Imamo, hvala Bogu, dobro nose", odgovorio je 
Salih. 

"Tamo kod komšija su slabe, je !' de? Jedva za lijeka." 

"Jest, Boga mi", odgovorio je Salih, čudeći se kako 
bi to on mogao znati. 

"Vidiš, Salihaga, vaše pčele jedu njihove i ne daju im 
da se množe!", rekao je hodža. Zastao je nekoliko trenutaka, 
posmatrajući košnice i okoliš, i zamišljeno dodao. 

"Samo ni vi se za dugo nećete medom sladiti. Devar 
će jedan brzo, pa kad to prođe, nikad vam više neće uspjeti 
da pčele podgojite. Pokušavat ćete na sve moguće načine, 
ali vam za rukom neće polaziti. Ja, tako je to... Ali dobro, 
lahko bi ja za med, nego ti se, Salihaga, pripazi kad taj 
devar dođe. Nešto mi sa tvojom zvijezdom nije najčistije. 
Neko će gledati da te prevari, pa nećeš samo ti biti bihuzur. 
Zato se pazi, Salih, dobro se čuvaj." 


Dva sata iza ponoći je moglo biti kada je Salih 
probudio Slobu. 

"Vrijeme je, Salko, ha! Slušaj me dobro, ja te na 
pišanje vodim. Puška je uz mene. Pustiću te stotinjak 
metara, pa ću zapucati, a ti se šume fati, pa šta ti Bog da. 
Ja moram dignuti uzbunu. Jesi li me razumio? Ako te kojim 
slučajem sustignu, sa mnom ništa prič'o nisi. Jesmo li se 
dogovoril1?" 

"Jesmo", kratko je odgovorio Salih. 

Uskoro su odjeknuli pucnji. Slobo se derao koliko 
ga grlo nosi. 

"Pobježe, majku mu balinsku, pobježe mi. Nikola, 
Nikola, ustaj... Drago, pobježe balija, ustajte..." 

Nikada u životu nije tako trčao. Ni nakon nekoliko 
kilometara nije se zaustavljao, mada ga više ni krilata 
potjera nije mogla stići, nego je poput bijesnog ždrijepca 
nastavio, ne razmišljajući da li ga više neko goni ili je 
odustao. Da se bar sjetio opanaka ispod pazuha, da ih 
nazuje. Bos je, sav krvav, strčao u čaršiju. 


Pčele nikada, mada su se trudili, nisu podigli, 


povjerenje kod komšija je ostalo na klimavim nogama, a 
ćup pun Zlata još niko nije pronašao niti ga je tražio. 

BEZ UMORA, SRDŽBE I BOLA 


Ko nije poznavao Fadila, i ne zna šta je bolest. Ljekari 
su mu davali male šanse, mjesec dana uvrh glave. A eno, 
Fadil danas radi kao u najboljim godinama. Kaže, izliječila 
ga Nedreta. Kako, ni sam ne zna objasniti. Četrdeset dana 
dva litra dnevno je pio nekakav čaj, koji je ona spravila. 
Tegobe i bolove će, biva, kako mu je rekla, na sebe ona 
preuzeti da se s njima hrve i nadjača ih. S kim i s čim se 
hrvala, Fadilu ni dan danas nije jasno, ali tegobe i bolovi 
su nestali, kao da ih je vjetar odnio. 

Poslije četrdeset dana, krenuo je u lagane šetnje, 
nakon dva mjeseca je po najvećem zvizdanu radio u 
plasteniku. Ne smeta mu više ni vrućina ni hladnoća, leđa 
mu više ne nagovještavaju promjenu vremena. 

Od Nikole je strahovala cijela porodica. Ne samo žena 
i djeca. Polijetao je nožem i na majku. Da komšija nije bilo, 
koji su priskočili, kutarisala ne bi. Od susreta sa Nedretom 
Nikola je drugi čovjek. Porodica je odahnula, a njegova 
riječ je danas ljudima zakletva. I on kaže da je Nedreta sve 
njegove probleme na sebe preuzela i savladala ih. 

Bila je odlična učenica uzornog vladanja, zbog čega 
je razrednikovim pozivom da odmah dođe u školu majka 
bila više nego iznenađena. Razlog njene uznemirenosti bio 
je još veći zato što njena djevojčica nije znala pojasniti 
zbog čega je razrednik izričito zatražio da njena majka 
obavezno dođe u školu. 

"Nemate razloga da budete uznemireni"', dočekao je 
njenu majku razrednik. "Nedreta je odličan đak. Evo, sve 
same petice. Na vladanje isto tako nemam primjedbi. U 
likovnoj sekciji je najbolja..." 

"Ipak ste me zbog nečega pozvali? Neki razlog mora 
da ima!", tiho je pitala majka, ne skrivajući uznemirenost. 

Ne znam kako da počnem...", pomalo zbunjen, 
govorio je Nedretin razredni starješina. "Nekoliko puta 
sam to primijetio, a i drugi nastavnici su mi govorili za 
nešto što mi nikako ne možemo objasniti. Ja sam im za 
lektiru zadala "Derviš i smrt..." 


Majka je u trenutku pomislila da zna u čemu je prob- 
lem. 

"Znam. Nije uspjela dovršiti sastav. Kasno je dobila 
knjigu. Negdje oko ponoći je završila sa čitanjem." 

"Ne, ne, nije to. Znate, gospođo, ja sam Nedretu 
prozvao i ona je pročitala sve ono što je napisala u svesku. 
Ja tačno znam koliko je ona napisala. Problem nije u onome 
što je napisala, nego je problem što je ona nastavila da čita 
i ono što nije napisala, Ja sam preko oka uočio kako prevrće 
neispisane listove i čita, kao da su ispunjeni rečenicama, i 
to tako razgovijetno, da sam ostao zaprepašten. Ništa joj 
nisam rekao. Za lektiru sam joj dao peticu, ali ne mogu da 

shvatim kako je više od petnaest minuta uspijevala da čita 
nešto što nije napisano. Znate, gospođo, takve stvari se ne 
događaju samo na mom predmetu!" 

Majka je šutjela. Nije znala šta da kaže. Razrednik je 
iznenadio novim pitanjem. 

"Je li se nešto posebno Nedreti ranije dogodilo, u 
djetinjstvu možda ili... Neko objašnjenje mora postojati." 


Razrednikova pitanja vratila su majku u vrijeme kada 
se njena djevojčica nalazila na odjelu Kliničke bolnice na 
Koševu. Imala je samo sedam mjeseci, kada su je, 
strahujući za njen život, doveli u Sarajevo. Nerado se 
prisjećala tih bolnih trenutaka. 

Moje saučešće", dočekala je sestra na vratima 
ambulante. "Učinili smo sve što smo mogli, ali izlaza nije 
bilo. Medicina je često nemoćna, gospođo", zabrinuto je 
govorila nastojeći umiriti tužnu majku. 

Gledala je svoju djevojčicu, brišući suze koje su se 
slijevale niz lice. Najednom je primijetila osmijeh na 
lijepom dječijem licu. U trenutku je pomislila da je to 
opsjena zbog sumaglice koju su izazivale suze nezaus- 
tavljivo navirući. Ali uši je nisu mogle prevariti. 

Mama", jasno je čula njen tihi glas. 

Njene ruke su nezaustavljivo krenule prema djetetu. 
Slijedećeg trenutka djevojčica je, na zaprepaštenje sestre, 
koja je sve vrijeme bila tu, čvrsto grlila majku. 


Kao djevojčica nije razmišljala o neobičnim sposob- 


nostima zahvaljujući kojima nije redala samo petice, slikala 
neobične radove, mogla jasno osjetiti da li neko laže ili 

govori istinu. Bezbrižno djetinjstvo joj nije dozvoljavalo 
da od toga pravi nešto posebno. 

Godine su prolazile, došlo vrijeme za udaju, brigu za 
vlastitu porodicu. Na svijet je donijela dvoje djece, a onda 
je najednom nepoznata bolest prikovala za krevet. Sedam 
i po mjeseci nije se mogla pomaknuti s mjesta. Kosa joj je 
potpuno opala, vid do te mjere oslabio, da joj ni velika 
dioptrija od 3,70, više nije pomagala. Četrdeset dana u 
bolnici, dvadeset i jedan kući. Ljekari su bili nemoćni. 
Nisu čak mogli odgonetnuti o kakvoj bolesti se radi. 

Muž je nekom vezom, zahvaljujući prijateljima, uspio 
prebaciti na Vojno-medicinsku akademiju u Beograd. Ta 
klinika je, za teške bolesnike, bila posljednja nada. 


Čekajući laboratorijske nalaze, osjećala je žestok 
pritisak u glavi. Činilo joj se da će svakog časa eksplodirati. 
Muž je smirivao, govoreći joj kako su to prolazni napadi, 
te da će sve biti dobro. Nakon detaljnih pretraga ljekari su 
rekli da Nedreta boluje od medicini gotovo nepoznate 
bolesti vezivnog tkiva. Bilo je to 18. decembra 1991. 
godine. 

Svakurriječ ljudi u bijelom, koji su se nemoćno stajali 
iznad nje, jasno je čula, mada je njeno tijelo bilo nepomi- 
čno. Najednom je osjetila kako se podiže, iako se njeno 
tijelo nije micalo. Ono je stajalo nepomično, jasno je to 
mogla da vidi izdignuta koji metar iznad operacionog stola 
i sedmerice ljekara. 

Nakon dva sata razgovijetno je čula glavnog ljekara 
koji je konstatirao komu iz koje se pacijent ne može izvući. 
Gledala ih je kako se razilaze uvjereni da je njen slučaj 
okončan. 


164 


Nakon dva sata cijeli ljekarski tim je ponovo stigao. 
Ovoga puta su se kod nje zadržali puno kraće. 

Glavni ljekar se nakratko zadržao pozivajući sestre. 

"Znate šta vam je činiti." 

Uskoro su dvije sestre obavile svoj dio posla. Jedna 
je Nedretu pokrila čaršafom, druga joj je za lijevu nogu 
prikačila karticu s brojem 121. 


Po drugi put u svom životu našla se u hladnoj 
mrtvačnici. Samo ovoga puta sve je bilo drugačije. Možda 
to 1 nije bilo tako, ali kako je prilikom prvog boravka u 
mrtvačnici imala tek sedam mjeseci, za Nedretu je nas- 
tupilo iskustvo koje nikada neće zaboraviti. 

Više se nije nalazila iznad vlastitog tijela. Ponovo je 
osjetila njegovu tjeskobu, mada to nije bila njena volja. U 
vlastitom tijelu skrasila se tek nekoliko trenutaka, a onda 
je osjetila kako je neka nevidljiva sila ponovo čupa iz 
obamrlog tijela. 

Kako se najednom našla na puteljku, koji je vodio 
kroz prekrasnu livadu, obraslu svakojakim cvijećem, preko 
koje su tekli potoci, nije joj bilo jasno. Je li to san ili java, 
ni to nije mogla odgonetnuti. Nije čak mogla prepoznati 
samu sebe, kao u najljepšim godinama, punu one 
mladalačke snage koja je naprosto nosila puteljkom. 

Nije bila sama. Iz raznih pravaca puteljku su se 
primicala ljudska bića, ali nije primjećivala nikog da se 
poput nje kretao tako lahko. Njeni saputnici na stazi 
izgledali su iznureno, iscrpljeno. Samo djeca su se kretala 
poput nje, bez napora. 

Gledala je ljude kako se oslobađaju zagrljaja zemlje 
i ustaju iz grobova. Posmatrala je kako ruke naprosto lete 

onima koji su se iz grobova ustajali bez ruka i prirastaju 
za njihova tijela. Noge su, također, odnekud išle prema 
onima koji ih nisu imali, lijepeći se za njihova tijela. 

Svi zajedno kretali su se u pravcu dvojice ljudi u 
bijelim odorama, čija je visina bila kao tri puta ljudska. 
Ispred njih su stajale otvorene knjige. Svako se tu morao 
zaustaviti, pa je i na Nedretu došao red. 

"Prođi i vidi ljepote džennetske, ali ti si isuviše mlada 
i moraš se vratiti da pomažeš ljudima. Ti posjeduješ karin", 
ti moraš nazad." 

Poželjela je da se nikad ne vrati okružena ljepotama 
koje ni u najljepšim snovima nije mogla ni zamisliti. 
Prekrasne livade, obrasle cvijećem i svakojakim 
plodovima. Voće, cvijeće i voda, sve je mirisalo nekim 
neobičnim mirisom koji je ispunjavao njenu dušu. 


Za nekoliko trenutaka sestre su je prebacile u sobu. 
Glavni ljekar je izbezumljenom mužu objašnjavao da 
pomoći nema. Sve su učinili, ali i medicina j je nemoćna, 
suočena sa ovakvom bolesti. 

Nekoliko trenutaka poslije, kada su ušli u mrtvačnicu, 
čekalo ih je iznenađenje. Nedreta je sjedila na krevetu. 

"Bože, Bože, kako je moguće", uglas je izgovorilo 
sedam ljekara, kojima ništa nije bilo jasno. 

Glavni ljekar se uskoro našao u njenoj sobi. 

"Nekim čudom si se izvukla, ali moram ti reći, 
Nedreta. Bolje da ti kažem, nego da ti dajem lažne nade. 
Ti si dovoljno svjesna i snažna da to podneseš. Najviše 


šest mjeseci možeš živjeti." 


+ sposobnost čitanja problema s ljudskog lica 

Ona nije tako mislila. 

"Hvala vam, doktore, za vaš trud, ali vi ste u mom 
slučaju očito pogriješili. Ja ću prohodati mada moje noge 
za vaše aparate izgledaju mrtve. Prohodat ću, doktore, u 
to sam sigurna", rekla je Nedreta samouvjereno. 

"Ne gajite pretjerane nade. Nije niko, pa nećete ni 
vi", još samouvjereniji je bio ljekar Rajko. 

I ne samo prohodati, doktore. Ja ću u kolu da 
zaigram, akobogda." 


Doktor Kostić je, za razliku od Rajka, imao drugačije 
mišljenje. On je njen slučaj gledao drugačije. Sutradan je 
od sestri zatražio da je dovedu u njegovu ordinaciju. U 
tom trenutku u operacionu salu su unijeli bolesnika 
prekrivenog bijelim čaršafom. 

"Izvini, Nedreta, sačekaj samo da vidim šta je sa ovim 
pacijentom. Ima bolestan želudac." 

"Ne, doktore, varate se," odgovorila je. "Njegov 
želudac je savršeno dobar. Taj čovjek je ranjen u desnu 
ruku." 

'Oprostit ćeš mi, Nedreta, ali drugog načina da 
provjerim svoje sumnje nije bilo. Vi ste postali vidovnjak," 
rekao je doktor Kostić. 

Vid joj se vratio odmah, kosa joj je brzo porasla, 
nakon šest mjeseci je prohodala i počela raditi sve poslove 
koje je i ranije obavljala. 


Njen život će se poslije čudnog ozdravljenja u dobroj 
mjeri izmijeniti. Neobične promjene najprije je osjetila u 
dubini svoje nutrine., Nikakav posao je više ne može 
umoriti, ništa je ne može naljutiti i ne osjeća bol. Ne osjeća, 

ali umor, bol i srdžbu, i sve druge probleme koji ljude 
opterećuju, prepoznaje i čita sa ljudskih lica. 

SUSRET NA BULEVARU 


Očeva odluka ga nije oduševila. Štaviše, rastužila ga 
je iako bi najveći broj ljudi, i starijih od njega, tako nešto 
moglo samo razveseliti. Na stranu ljubav prema gradu, i 
sve drugo, ali većinu bi tako nešto moglo samo obradovati. 
Tuga bi trajala kratko. 

Puno razmišljati mu nije vrijedilo. Otac je odlučio 
da ga izvuče iz tog pakla i njegova se morala poštovati. 
Početkom septembra, u ranu zoru krenuo je s tetkom u 
Njemačku. Suze su mu navirale, ostavljajući iz sebe 
prigušena svjetla grada, koja su, kako su odmicali uz 
Žovnicu, bila sve manja. 

Tetak je primijetio njegovu tugu i cijelo vrijeme 
putovanja ga je pokušavao oraspoložiti objašnj avajući mu 
kako će mu tamo, gdje ga vodi, biti puno bolje i sigurnije. 
Ni para mu neće nedostajati. Naći će mu posao, i to lakši. 

Ti si maloljetan, moj Samire, i sve da hoćeš ne bi te 
primili u vojsku. Nisi zakonski obavezan. Nemaš 
osamnaest godina. A u Mostaru, sam vidiš, nije ni malo 
sigurno. Ko zna koliko će ovo trajati..." 

Samir je šuteći slušao tetkova objašnjenja, ali nije 
odgovarao. Riječima bi mu teško mogao objasniti kako 
nije u pravu i kako sve to priča ne vjerujući do kraja u ono 
što sam govori. Ali, argumenti su bili na njegovoj strani. 
Ipak, u duši se ni sa kakvim razlozima nije mirio, ma koliko 
mu se činili ubjedljivim i nimalo se nije radovao što napušta 
svoj Mostar. 

Šta ako ovako, poput njega, krenu svi? Ko će braniti 
grad? A znao je dobro da ga napuštaju. Od starijih je već 
slušao da su u Njemačku i druge zemlje, bliže i dalje, otišli 
mnogi. Više onih kojima bi priličnije bilo držati pušku, 
nego bježati glavom bez obzira. I sad iz svijeta, u koji su 
pobjegli, zovu, plaču, tuguju za Mostarom, ali niko da se 
vrati, iako je najveći broj prilikom polaska objašnjavao 
da tamo ide tražiti pomoć u svemu i svačemu da bi se bolje 
i brže odbranili. 


Vraćajući se s posla, koji mu tetak bijaše našao, 
najednom se pred njim stvorio njegov poznanik iz škole 
Vinko Resić. Vinko je od bio dvije godine stariji od njega. 
On je bio drugi, Vinko četvrti srednje, kad je počeo rat. 

Prva misao koja je Samiru prostrujila glavom je da 
je Vinko punoljetan i da mu je mjesto u Mostaru a ne tu, u 
Hamburgu. Ali, vremena za razmišljanje nije bilo. 

"Samire, otkud? Kad si stigao? Šta ima u Mostaru? 
Pucaju li četnici?", obasuo ga je pitanjima, razgoneći misli 
koje su se vrzmale Samirovom glavom. 

"Stigao sam prije tri sedmice, a ti?" 

"Ja sam klizn'o čim su prve granate doletjele s brda." 

"Nisi razmišljao da ostaneš, da se boriš." 

=Da se borim! Misliš, da pušku uzmem u ruke, ha. Ta 
nisam poludio! Šta bi ti sad, da izgubim glavu. A, znam na 
šta ciljaš, ja sam napunio osamnaest, punoljetan, je li, ha?" 

"Manije, nisam na to mislio, nego znaš... mi naš grad 
moramo braniti. Ko će ako nećemo mi. Ja bih se, vjeruj 
mi, ovog trenutka vratio." 

TI nisi normalan. Radiš 11?" 

"Radim, pa šta." 

Ako radiš i zgrćeš lovu, šta ti još treba! Ja se dolje 
ne vraćam, dok se sve ne Završi." 

Vinka je povremeno viđao još neko vrijeme. Prilikom 
posljednjeg susreta, krajem marta 1993. godine, rekao mu 
je da odlazi u Minhen, jer je tamo našao bolji posao. 


Početkom aprila Samir se odlučio vratiti. Uzaludna 
su bila tetkova nagovaranja da ostane. Još uzaludniji su 
bili pokušaji roditelja da ga urazume. Ništa nije pomagalo. 
U pravcu Bosne krenuo je s nekim tetkovim poznanikom, 
koji je vozio humanitarnu pomoć za Zenicu. 

Sve je bilo dobro dok nisu stigli do Čapljine. Istog 
trenutka poželio je da se vrati nazad. Trojica bojovnika 
zaustavili su ih u Tasovčićima i zatražili da izađu iz 
kamiona. 

Šta voziš i gdje", drsko je upitao vojnik sa oznakom 
vojne policije HR Herceg Bosne, nakon što je pregledao 
dokumente. 

Hranu, lijekove, odjeću...", nije završio Samirov 
saputnik, a već je uslijedila oštra naredba, 

=-Izlazite napolje, da mi to provjerimo. Moglo bi ovdje 
i pušaka za Alju biti, je 1" de?" 


171 


"Možete provjeriti, ja..." 

="Nijedne više, jasno i miči se od kamiona", oštro je 
zapovijedio policajac dok su druga dvojica već skidali 
ceradu s kamiona. 

Samiru ništa nije bilo jasno. U Njemačku je otišao s 
ubjeđenjem da HVO i Armija ratuju protiv zajedničkog 
neprijatelja. 

Zajedničkog neprijatelja te večeri, kad je stigao u 
kuću, niko nije spominjao. Svi su pričali o problemima sa 
saveznicima. 


Iako su se roditelji protivili njegovom naumu, Samir 
se već sutradan prijavio u Mostarsku brigadu. Nekoliko 
dana proveo je u Podveležju. Ništa strašno. Na blizinu 
neprijateljskih položaja i granate se brzo navikao. Za samo 
nekoliko dana izoštrio je čula i već ćutio koja bi mogla 
biti i kojeg kalibra, gdje bi otprilike mogla pasti... 

Devetog maja sve je izgledalo drugačije. Probudila 
su ga stravične detonacije. Čula više nisu pomagala. 
Granate su padale svuda. Ali, brzo se pribrao, zgrabio 
pušku i, uprkos roditeljskim upozorenjima, naprosto izletio 
iz kuće. Primijetio je grupu ljudi koja se kretala prema 
Bulevaru. U nekoliko skokova ih je sustigao. Brzo su 
uletjeli u podrum jedne od zgrada. 

"Brže, brže, upadaj, ... na prozore, zauzimajte 
položaje,... uskoro bi mogli krenuti... Ako sad prođu, sve 
će nas poklati..."', čuo se glas komandira, koji je i pored 
prividne izbezumljenosti bio dovoljno pribran. Osjetio je 
to Samir odmah, posmatrajući ga kada je otvorio vatru na 
bojovnike koji su pokušali pretrčati ulicu. Svi su kao jedan 

potom zapucali. Manji broj bojovnika uspio se vratiti. Oni 
koji nisu uspjeli, ostali su da leže na ulici. 

"Dobro je, odlično, momci, samo ne pucajte bez 
potrebe. Udri kad krenu", ponovo se čuo komandirov glas. 

Nekoliko trenutaka potrajala je grobna tišina, a onda 
se ponovo začuo njegov glas. 

"Ima li ko raspoložen da krene sa mnom, ljudi. Ako 
cisternu gurnu na most, gotovi smo"', usplahireno je govorio. 

Četverica mladića su odjednom skočili. Samir se nije 
dvoumio. Krenuo je sa njima. Brzo su uletjeli u jednu 
ruševinu, iz koje su jasno mogli vidjeti kako nekolicina 
bojovnika gura cisternu sa gorivom namjeravajući je 
gurnuti u pravcu mosta. 

Vode, nalijte bačvu do vrha, namočite ovu ćebad, 
brzo, što brže možete", govorio je gotovo golobradi mladić. 

Samiru ništa nije bilo jasno. Kada su tom momku na 
leđa stavili mokru ćebad, shvatio je šta namjerava. Ono 
na šta se pripremao bilo je ravno samoubistvu. Iz prostorije 
četiri sa četiri na cisternu će pucati iz zolje. Pravila oko 
rukovanja ovim oružjem je znao. Najmanje trideset metara 
iz onoga koji gađa je moralo biti čisto. Inače, vatra i gasovi 
ubijaju onoga ko gađa. 

eSad smokrite ćebad i svi van i čim ispalim ulazite 
unutra da me gasite, ako budem gorio"', mirno je rekao 
mladić, svjestan šta ga može snaći, i kakvoj se opasnosti 
izlaže. 

Samo što su izletjeli iz prostorije odjeknuo je hitac, a 
onda se začula stravična eksplozija i krici bojovnika. Visok 
plamen suknuo je obasjavajući čistinu u samom centru 
grada. Ništa se osim grmljavine granata i zapomaganja 
bojovnika nije čulo. 

Uletjeli su u prostoriju. Ćebad na mladićevim leđima 
već su su bila ugljenisana. Brzo su nakvašenu ćebad bacili 
na njegova leđa. Gasili su ga poput kakve užarene buktinje. 
Iz prostorije je na sve strane kutljao dim. 


Nakratko je te večeri skoknuo do kuće. Tek da se 
javi roditeljima. Zatekao ih je uplakane. Skočili su na noge, 
čim se pojavio na vratima. 

Živ si, blago majci, živ", govorila je, čvrsto ga 
stežući u zagrljaj. 

"Živ sam, u redu je, uje smo zaustavili..."", rekao je 
Samir smješeći se. 

€Pazi se, sine, tek je počelo", upozoravao ga je otac. 


Na Šantićevu i Bulevar se bijaše toliko svikao, daje 
i kad se činilo da svijet nestaje i da se sve ruši, mogao da 
zaspi najčvršćim snom. 

Negdje u samu zoru, dvadeset prvog avgusta, 
probudila ga je žestoka pucnjava. Svi su u bunkeru, gdje 
se nalazio, zadrijemali. Čula se galama i povici. 

SUŠšli su, na noge, derao se neko. Dervo se prvi pribrao 
i izletio iz bunkera. I drugi su brzo zauzeli položaj u 
drugom dijelu podruma velike zgrade. Najednom je na 
vratima ugledao priliku, koja se unazad kretala, pucajući 
prema susjednoj zgradi. Blijesak je osvijetlio oznaku na 
njegovom ramenu. HVO. Sačekao je dok isprazni šaržer, 
a onda resko zavikao: 

%Stoj, inače si mrtav." 

Bojovnik se ukočio. 

Spusti pušku", zapovijedio je oštrim tonom Samir. 

Bez pogovora je poslušao. 

Još jedan blijesak granate, koja je pala u blizini 
zgrade, bio je dovoljan da mu ugleda lice, da ga prepozna. 

"Ti, Vinko, zar je moguće! Zar ti nisi u Minhenu?," 
povikao je iznenađeni Samir. 

"Poštedi me, Samire, tako ti Boga. Morao sam. Došli 
su po mene..."", zamuckivao je. 

I baš te odmah u akciju spremili", bio je sumnjičav 
Samir. 

Nekoliko trenutaka je potrajala šutnja. Vinka je počeo 
obuzimati drhat. Bojao se Samirovog sumnjičavog 
pogleda. 

€Briši"', kratko je rekao Samir. 

Vinko se ni trenutka nije dvoumio. Naprosto je izletio 
iz prostorije. Čuo je bat njegovih čizama ispred prozorčeta, 
koje su koristili kao puškarnicu. 

Hvala ti, Samire"', čuo je Vinkov glas, koji mu se 
nekako učinio podrugljivim. Kroz prozorče je šištajući 
uletjela bomba. Vrata su bila isuviše daleko. Mahinalno je 
zalegao. U slijedećem trenutku odjeknula je eksplozija. 
Osjetio je jak bol u desnoj nozi i stomaku. 

Neka čudna snaga i bijes čije je narastanje jasno 
mogao osjetiti su ga uprkos bolovima naprosto bacili do 
prozora. Cijeli rafal ispalio je u pravcu prilike, koja je trčala 
u pravcu Gimnazije, a onda se onesviješten srušio. 


Prvih nekoliko mjeseci, nakon rata, nije ni pomišljao 
da pređe u drugi dio grada. Jednog dana se ipak odlučio 
prošetati. Bio je lijep i sunčan dan. 

Iako je svaki sokačić i prolaz Znao, dio grada u koji 
bijaše zašao, činio mu se nekako drugačijim, gotovo 

nepoznatim. Samo se na Tržnici, gdje se uputio, ništa nije 
promijenilo. 

=Navali raja na jaja", čula se galama čovjeka koji je 
hvalio robu, nudeći jednoj gospođi jeftinije ako kupi više. 

=Poskupa su ti, i nekakva mala", čula se primjedba. 

"Bila su, bogme, nekad i veća", prodavač se nije dao 
zbuniti, zadržavajući smisao za neukusnu šalu, koju 
gospođa, zbog plitkog novčanika ili pameti, ko bi mogao 
znati, očito nije uočavala, nastavljajući sa pitanjima, ne bi 
li prošla što jeftinije. 

"Skupa su, bogami, bi li ti mogao imalo spustit..." 

"Bi kad čučnem", spremno je odgovorio. 

Gospođa je konačno skontala. 

"Sram vas bilo", rekla mu je i udaljila se. 


Iako zanesen pijačnim dijalogom, krajičkom oka 
primijetio je čovjeka koji ga je posmatrao. Bio je udaljen 
svega desetak metara ispred njega. Da je nastavio prema 
ribarnici, kamo je mislio svratiti, susret sa Vinkom bi bio 
neizbježan. Ali, nije. 

Zastao je kod obližnjeg stola, gdje se prodavalo razno 
voće, praveći se da nešto namjerava pazariti. Tamna stakla 
sunčanica sakrivala su njegove oči, koje su zurile u Vinka, 
nastojeći uhvatiti svaki njegov pokret, prozrijeti namjere. 

Ali, on se nije micao niti je skretao pogled s njega. 
Izgledao je poput statue, čiji je zabezeknuti pogled kipar 
vješto usmjerio u jednu jedinu tačku. Mogao je podići 
galamu, reći: "Eno ga", "Držite ga", "Uhitite ga''. Mogao 
je, ali nije. Da jeste, ko zna šta bi se dogodilo. Za Samira, 
sigurno, ništa dobro. 

Vinko za ponovni susret očito nije imao dovoljno 
snage. Nešto ga je sprečavalo da krene u susret Samiru. 
Savjest možda ili ga je slomio osjećaj krivice zbog svega 
što se dogodilo. Samirov postupak je bio isuviše plemenit, 
da mu je onako mogao vratiti. 

Možda je bio spreman zatražiti oprost, razgovarati, 
da je Samir uhvatio njegov pogled. Ali, on se od stola s 
voćem nije micao. Potrajalo je to nekoliko trenutaka. Bacio 
je Vinko još jedan pogled prema njemu, kao da se dvoumio 
šta da učini, a onda se okrenuo i udaljio u suprotnom 
smjeru. 


Posmatrajući kako odmiče, primijetio je da se Vinko 
kretao uz pomoć štake. Ostao je bez noge, prilikom tog 
kobnog susreta na Bulevaru. Gledao je za njim sve dok 
nije zamakao iza obližnje zgrade, razmišljajući šta da uradi. 
Da li da krene za njim, zaustavi ga, popriča. Bio bi to susret 
sa potpuno drugim čovjekom. Bio je načisto da to više 
nije onaj Vinko. 

Neodlučan šta da učini, stajao je još nekoliko 
trenutaka, a onda se okrenuo, grabeći prema drugom dijelu 
grada, u kome se osjećao sigurnije, razmišljajući o onom 
susretu sa Vinkom, u podrumu zgrade na Bulevaru 21. 
avgusta 1993. godine. 

RAZIJINA KLETVA 


Razija je bila još djevojčica kad je njena majka 
napustila ovaj svijet. Morala se prihvatiti svih kućnih 
poslova, jer je otac je u mrkli mrak dolazio toliko umoran 
da joj nije bio u stanju bilo šta pomoći. Nadničario je 
radeći najteže poslove, zarađujući tek toliko da nisu bili 
gladni. 

Već se zadjevojčila bila i momci se za njom počeli 
okretati kad je oca oprhvala teška bolest. Nikakav posao 
više nije bio sposoban obavljati. Ali, Raziji ništa nije bilo 
teško. Bila je vrijedna djevojka, stizala je i na njivu a ni 
ručak niti večera nisu kasnili, niti je ocu nedostajalo njege. 

Vrijeme je prolazilo, Razija je stasala u lijepu 
djevojku, mameći muške uzdahe. Prosci su se smjenjivali 
jedan za drugim, ali kako su dolazili, tako su se i vraćali. 
Ona nije imala ništa protiv udaje, ali samo pod uvjetom 
da njen budući muž prihvati i njenog oca, kojeg nije htjela 
ostaviti. 

Dani i mjeseci su prolazili, otac je bio sve bolesniji, 
posla za Raziju sve više, a nijedan prosac nije bio voljan 

da sa njom primi i njenog babu, brine se i poštuje ga. Razija, 
opet, nije popuštala, nego je od svakog prosca tražila isto. 


Avdo Zelić je često dolazi Raziji, ali ni on, mada joj 
se dopadao, nije pokazivao nimalo volje da prihvati njenog 
oca. Helem, dolazio Avdo, dolazio, pokušavao ubijediti 
Raziju da ostavi oca i pođe s njim, ali djevojka je bila 
uporna. Može poći, ali samo s ocem zajedno. Potrajalo je 
to sve dok Avdo jednog dana nije pribjegao lukavstvu. 
Obećao je on Raziji da je odlučio prihvatiti i njenog oca. 
Od silne radosti lahkomislena Razija mu se u potpunosti 
predade. Stomak počeo rasti, Avdo prestao dolaziti. 

Iako je Avdo prestao dolaziti, vjerovala je Razija da 
će ga proći njegove momačke budalaštine. Vjerovala, sve 
dok se jednoga dana u selu nije pročulo da se Avdo ženi. 
Čula za ženidbu i Razija. Mijenjala je raspoloženje od 
trenutka do trenutka. Ali, tugu, koja je, po saznanju za 
Avdinu ženidbu, bijaše obuzela, polahko je zamjenjivala 
mržnja. Kad su Avdini svatovi naišli, stala je proklinjati. 

"Sve ti dabogda bilo što ne bi želio i ništa ti dabogda 
ne bilo što bi poželio da bude." 

Klela je sve dok svatovi nisu zamakli iza glavice, 
gdje se nalazila Zelića mahala. 


Skrivala je Razija od oca svoju sramotu sve do dana 
kad je bilo suđeno da dijete ugleda svijet. Komšinica 
Rabija, kojoj se povjerila, pomogla joj je pri porodu. Dijete 
je proplakalo u štali, umjesto u kući, kako Bog zapovijeda. 
Otac nije smio ni vidjeti ni čuti šta se zbiva. Ali, briga za 
djetetom bila je jača od sramote. 

Uvidjela je Razija samo sat dva-nakon poroda da tu, 
u štali, sa djetetom ne može biti vječno. Kriti ga neće moći, 
jer oko djeteta valja hizmetovati, a i babo na djetinju bijaše 
došao, jer više ni u zahod sam, bez njene pomoći, nije 
mogao otići. Ali, kako ocu reći sramotu, i hoće li on biti u 
stanju da to podnese. Rabija joj je i ovoga puta izašla u 
susret, mada ni njoj nije bilo svejedno. Sve je potanko 
ispričala starcu. 

Saslušao je pažljivo starac Rabijinu pripovijest. Suze 
su mu potekle niz izborano lice, ali smogao je snage da 
čuje što se moralo čuti 1 kaže što se moralo reći. 

"Reci ti Raziji da dođe. Što je bilo, bilo. Djetetu nije 
mjesto u štali, već u kući", rekao je starac. 

Razija se od toga dana brinula i o ocu i djetetu. 
Uspijevala je stići svuda, na njivu, u štalu, a ni ocu niti 
djetetu nije nedostajalo njege i pažnje. Ali, kako se ništa 
bez Božije odredbe ne događa, djetetu nije bilo sudbine 
da poživi. Nakon tri mjeseca mališan je umro. 


Selo je oduvijek, kako najstariji pamte, imalo hodžu. 
Jedne prilike Razija je sa ostalim djevojkama u selu pošla 
u džamiju. Iako nije imala vremena na pretek, Rabiji nije 
mogla izaći iz hatura. Red je bilo prisustvovati hatmi 
njenim roditeljima. 

Zaokupljena vlastitim brigama i sudbinom, nije 
primjećivala da je mladi hodža, ma koliko unesen u učenje 
Kur'ana, često bacao pogled u njenom pravcu, vodeći 
računa da njegove poglede kojim slučajem ne uhvate 
okupljene džematlije. 

Nekoliko dana poslije posjetit će je Rabija. 

"Razija, došla sam ti nešto reći. Naš efendija me pitao 
za tebe. Begenisao te, čini mi se, i voljan je s tobom pričati. 
Ako si kail", dođi sutra kod mene." 


Razija nije mogla usniti te noći. Razmišljala je o 
pozivu. Redala su se pitanja, jedno za drugim, ali odgovore 
nije nalazila. Ima li sad uopće smisla, nakon svega što se 
zbilo, očekivati da joj se još i posreći. Da je, kamo lijepe 
sreće, taj poziv stigao ranije, ne bi se toliko brinula. Zoru 
je dočekala široko otvorenih zjenica. 

Čim je završila svakodnevne, jutarnje poslove, otišla 
je kod Rabije, kako je bilo dogovoreno. Hodža je već bio 
tamo. 

Rabija je srknula kahvu i izašla svojim poslom, 
ostavljajući ih da u miru razgovaraju, kako to žene, inače, 
čine kad upoznavaju momke i djevojke. 

Mladić nije okolišao. Čim su ostali sami, rekao joj je 
da mu se dopala na prvi pogled i da je voljan zatražiti 
njenu ruku. 

Nekoliko trenutaka Razija je šutjela razmišljajući šta 
da kaže. Nije bila načisto zna li hodža za njenu sudbinu, 
zna li čovjek šta je sve snašlo. Zna li on za sramotu kojaje 
zadesila. Riješila je da bude odlučna kao i ranije, kad je, 
zbog oca, odbijala tolike prosce. 

"Jesi li ti, efendija, baš odlučio da me zaprosiš," 
upitala ga je. I 

"Jesam, baš odlučio. Ako si ti kail, bezbeli... Na tebi 
je da kažeš. Prisile biti ne smije, taman k'o ni u vjeri," 
odgovorio je. 


+ rapoložena, voljna 

"Ja, efendija, imam bolesnog oca. Ja ga ostaviti neću, 
niti bi to smjela. Jesi li ga ti spreman prihvatiti? Ja bez 
njega nigdje ne idem." 

"Jesi li ti mog oca spremna prihvatiti i o njemu brinuti, 
kako se brineš o svom", odgovorio je novim pitanjem. 

"Red se zna. Ako sam u tvoju kuću pošla, red mi je 
da prihvatim sve što je u njoj." 

Hodža je bio zadovoljan. 

"Prihvatam tvog oca, kao što bi i ti mog prihvatila da 
je živ, ali, eto, Bog ga je prizvao sebi, i Božiju valja 
prihvatiti. Ti, opet, da o svom ocu ne vodiš računa, ne bi 
ni o mom, a da o njemu brineš, jasno mi je. Spremna si 
udaju žrtvovati zbog njega, a to samo može dobra duša." 

Razija je neko vrijeme šutjela. Skontala je da hodža 
o svemu što joj se dogodilo ne zna ništa. Odlučila je da 
bude iskrena do kraja. 

Imam ti ja još nešto reći, efendija! Nešto što sigurno 
ne znaš, a trebaš znati. Je li ti išta Rabija o meni govorila?!" 

Ništa, vallahi. Ja sam je samo za tebe pitao i tražio 
da mi ugovori sastanak s tobom"', odgovorio je spremno, 
ne sluteći šta Razija kani reći. 

Ispričat će njemu Razija natenane sve što je zadesilo, 
ne preskačući ni sakrivajući i jedan jedini detalj. Mirno je 
saslušao njenu priču. 

seŠta sad veliš, efendija. Šta sad o meni misliš i jesi li 
spreman tražiti moju ruku", upitala je, nakon što je završila 
svoju tužnu pripovijest, posve sigurna da će se s ovim sve 
završiti. 

Šta bi sad to, Razija, drugačije mogao misliti. Sad 
sam uvjeren da ti osim što si lijepa imaš i ono što kod ljudi 
još više treba cijeniti. Ti si iskrena. Ne kriješ ništa niti 

imaš namjeru. Nisi me odbila pričom koju sam čuo, nego 
još više privukla. Nikakvih prepreka, što se mene tiče, 
nema da mi postaneš žena. Na tebi je da doneseš odluku." 


Nedugo zatim Razijin otac je umro. Nije dočekao udaju 
kćeri. Tri mjeseca poslije njegove smrti došli su hodžini 
svatovi. Brzo su došla i djeca. Dva sina kao dvije zlatne 
jabuke unosile su rahatluk i mir Razijinu ranjenu dušu. 

O Avdi nikad nije razmišljala. Ma koliko joj je zla 
nanio, njena pamet se uspješno odupirala svakoj pomisli 
da priziva sjećanja koja se ne mogu izbrisati. Kako u selo 
gdje se rodila više nije ni išla niti je šta tamo vuklo, kako 
bi to trebalo biti, da je sve u njenom životu bilo kako treba, 
nije ni mogla znati šta se sa Avdom zbiva i sa kakvim se 
on problemima suočava. Ali, sudbina je htjela da se s njim 
opet susretne. 


Avdi se godinu dana nakon ženidbe našao sin. Iza 
toga je dobio kćerku. Kako su odrastali, sve više mu je 
bivalo jasno da njegova djeca ne rastu kako rastu druga. I 
jedno i drugo je bilo mentalno zaostalo. Vjerovao je Avdo 
da su to prolazne dječije bolesti, ali kako se ništa posebno 
kod djece nije mijenjalo, počeo je obilaziti ljekare. Pomoći 
nije bilo. Komšija Nazif, kome se jadao, jednom mu 
prilikom reče: 

"Ti, Avdo, znaš šta si uradio Raziji. Nisi, valjda, 
zaboravio, nego ti njoj idi, neće li ti oprostiti. Morebit da 
se kletva oprostom može kakogod skinuti. Druge ti nema." 

Ni u snu Avdo nije mogao pomisliti da bi do toga 
moglo doći, ali kako mu muka bijaše dotužila, nije bilo 

drugog rješenja, ili ga barem on nije vidio. Uputio se jednog 
dana prema Blagaju, strahujući od susreta sa Razijom. 


Hodža, koji je bio kod kuće, uljudno ga je primio. 
Predložio mu je da o razlogu svog dolaska ne govori ništa 
dok ne dođe Razija. Pretpostavio da je samo nekakva velika 
muka Avdu mogla dovesti do njegovog doma. 

Razija je brzo stigla. Očima vlastitim nije mogla 
povjerovati da joj je tako omraženo stvorenje u kuću još 
moglo doći. Ali, muž joj nije ostavljao prostora za ljutnju. 
Odmah joj je savjetovao da sjede i sasluša Avdu. Pažljivo 
su njegovu priču saslušali. 

Oprosti mu, Razija, ako će to pomoći"', savjetovao 
joj je muž. 

Oprosti mu, majko", uglas su govorila djeca. 

Razija je šutjela, kako je to imala običaj, kad god bi 
nešto morala odlučiti, a onda se okrenula prema Avdi. 

"Kad god na sedždu budem padala, Allahu se jedinom 
predajući, tražiću da pomogne tvojoj djeci. Hoće li biti 
koristi ili neće, ne znam." 


Avdina djeca su nakon njegovog odlaska u Blagaj 
bila nešto bolja, ali nikad ih bolest nije napustila. Zato je 
kletvu, ma koliko se ona najboljim rješenjem nudila, kad 
čovjek nema kud, Allah Milostivi zabranio, jer on jedini 
odlučuje o sudbini i u taj posao mu se ne treba miješati. 

Bilješka o piscu: 


Enes Ratkušić, rođen je 7. aprila 1957. godine u 
Ošanjićima kod Stoca. U. Stocu je završio Osnovnu i 
srednju školu, Studij sociologije na Fakultetu političkih 
nauka u Sarajevu. Kao profesor sociologije radio je u 
Srednjoškolskom centru Stolac, Građevinskoj školi Mostar 
i Univerzitetu "Džemal Bijedić" Mostar. Najviše 
novinarskih tekstova objavio je u listovima "Ljiljan" i 
"Dani". Stručne radove objavljivao u časopisima "Most" 
i "Dijalog". Kao novinar-urednik zaposlen je na RTV 
Mostar. Objavio je i roman "Zaboravljeni govor 
probuđenih". 

